Aa Md ge amaazakee MALDIVIAN ge moonumathi badhal kohlun\nއާ އެމްޑީގެ އަމާޒު: މޯލްޑިވިއަންގެ މޫނުމަތި މުޅިން ބަދަލުކޮށްލުމަށް\nމޯލްޑިވިއަންގެ އެމްޑީ، ރިޒްވީ "އަވަސް"އަށް އިންޓަވިއު ދެއްވަނީ: އޭނާ ހުންނެވީ ޗެލެންޖްތަކާ ކުރިމަތިލައްވާ މައްސަލަތައް ހައްލު ކުރައްވަން. -- އަވަސް ފޮޓޯ | މުހައްމަދު އަފްރާހު\nގައުމީ އެއާލައިންއާ މެދު އާންމުންގެ ޝައްކުވާ ނެތް އިރެއް ނުދެ އެވެ. ފްލައިޓްތައް ޑިލޭވެ އެއާޕޯޓްގައި އެތައް އިރަކު ތިބެން ޖެހުމާއި ބޯޓްތަކުގެ އިންފްލައިޓް ހިދުމަތްތައް ދަށްވުން އަދި މޯލްޑިވިއަންއިން ކޯލްތަކަށް ޖަވާބު ނުދޭ ޝަކުވާތައް އޮންނަނީ ފުނި ޖެހިފަ އެވެ. މީގެ އިތުރަށް މޯލްޑިވިއަންގެ ޕައިލެޓުންނާއި ކެބިންކްރޫއިންގެ ޝަކުވާތައް ވެސް ދޭތެރެ ދޭތެރެއިން ފެންމަތިވެ އެވެ. މިއީ ކޮންމެ ސަރުކާރެއްގައި ވެސް، ގައުމީ އެއާލައިން، މޯލްޑިވިއަންއާ މެދު މީހުން ދެކޭ ގޮތެވެ. މައްސަލަ ބޮޑު ހިދުމަތުގެ ފެންވަރު އެންމެ ދަށް އެއާލައިންގެ ޓެގް ދިވެހިން އަޅުވަނީ މޯލްޑިވިއަންގަ އެވެ.\n"ރައްޔިތުން ކުރާ ޝަކުވާތަކުގައި ހަގީގަތުގައި މި ކުންފުނީގެ މައްސަލަތަކެއް ވެސް އެބަ ހުރި. މިސާލަކަށް މިތަނުގެ ކަސްޓަމާ ސާވިސް. ފްލައިޓްތައް މާބޮޑަށް ޑިލޭވުން. ދެން އިންފްލައިޓްގެ ހިދުމަތްތަކުގައި ވެސް ރަނގަޅު ކުރެވޭނެ ކަންކަން އެބަ ހުރި. އަޅުގަނޑުގެ ޗެލެންޖަކަށް ވެފައި މި އޮތީ މި ހުރި ޒަމާންވީ ޝަކުވާތައް ރަނގަޅު ކުރުން. އެ ޗެލެންޖް އަޅުގަނޑު ނަގާނަން. އެއީ ރަނގަޅު ނުކުރެވޭނެ ކަންކަމެއް ނޫން. ރަނގަޅު ކުރެވޭނެ،" މޯލްޑިވިއަންގެ އާ އެމްޑީ މުހައްމަދު ރިޒްވީ، އަވަސްއަށް ދެއްވި ހާއްސަ އިންޓަވިއުގައި ވިދާޅުވި އެންމެ ބޮޑު ވާހަކައަކީ މިއެވެ.\nކަސްޓަމަރުންގެ ޝަކުވާތަކަށް ކޯލް ސެންޓަރެއް\nމޯލްޑިވިއަންގެ އެންމެ ބޮޑު ބަލިފަޔަކަށް ވީ އެ އެއާލައިންގެ މައްސަލަތަކެއް ހުރި ކަމަށް ގަބޫލުނުކޮށް ޝަކުވާ ކުރާ ކަސްޓަމަރުގެ ކުށް ދެއްކުމަށް އަބަދުވެސް މަސައްކަތް ކުރުމެވެ. އެކަމަކު އެ ކުންފުނީގެ އާ އެމްޑީ މި ވަނީ، ކަސްޓަމަރުންގެ ޝަކުވާތަކުގައި އެ އެއާލައިނުން ރަނގަޅު ކުރަން ޖެހޭ ކަންތައްތަކެއް ހުރި ކަމަށް އެއްބަސްވެ ވަޑައިގެންފަ އެވެ. އެމްޑީ ރިޒްވީ ވިދާޅުވި ގޮތުގައި އެ ކުންފުނީގެ ކަސްޓަމާ ސާވިސް ރަނގަޅު ކުރުމުގެ ގޮތުން ބައެއް ޑިޕާޓްމަންޓްތައް މިހާރު ވަނީ ރީސްޓްރަކްޗާ ކޮށްފަ އެވެ. އެގޮތުން ޓިކެޓިން އެންޑް ރިޒަވޭޝަން ޑިޕާޓްމަންޓް މުޅިން ވަކިކޮށްލައި ޕީއާރު ޑިޕާޓްމަންޓެއް އުފައްދައި އަދި ކަސްޓަމަރުންގެ ކޯލްތަކަށް ޖަވާބު ދިނުމަށް ކޯލް ސެންޓަރެއް ގާއިމް ކުރުމަށް ނިންމާފައިވާ ކަމަށް ރިޒްވީ ވިދާޅުވި އެވެ. އަދި ފްލައިޓްތަކުން ދޭ ހިދުމަތް ރަނގަޅު ކުރުމުގެ ގޮތުން އިންފްލައިޓް ހިދުމަތްތަކަށް ހާއްސަ ޑިޕާޓްމަންޓެއް އުފައްދާފައިވާ ކަމަށް އޭނާ ވިދާޅުވި އެވެ.\n"ކަސްޓަމަރު މައްސަލައެއް ޖެހިގެން ވެސް ގުޅާއިރު މިކޮޅުން އެބަ ހުރޭ ފޯނު ނުނަގާ. އެހެންވެ، އަޅުގަނޑުގެ އަމާޒަކަށް\nމި ހުރީ މުޅިން ވަކިން އަޅުގަނޑުމެން ޝަކުވާތަކަށް ޖަވާބު ދޭން ޒަމާނީ ކޯލްސެންޓަރެއް ވަކި މުވައްޒަފުންނާ އެކު ހެދުން. އޭރުން ކުއަރީ ތަކަށް ވަގުތުން ޖަވާބު ދޭނެ. މިހާރު ވެއްޖިއްޔާ ޓިކެޓް ދޫކުރަން ތިބޭ ކުދިން އެކަމަށް ވެސް މި ޖަވާބު ދެނީ. ކަސްޓަމަރުންނާ މިހާރަށް ވުރެ ބޮޑަށް ކޮމިޔުނިކޭޝަން ރަނގަޅު ކުރެވުނީމާ ވަރަށް ގިނަ ކަންކަން ހައްލުވާނެ،" ރިޒްވީ ވިދާޅުވި އެވެ.\nމޯލްޑިވިއަންގެ އެމްޑީ، ރިޒްވީ "އަވަސް"އަށް އިންޓަވިއު ދެއްވަނީ: ކަސްޓަމަރުންގެ ޝަކުވާތައް ހައްލުކޮށްދިނުމަކީ ބޮޑު އަމާޒެއް. -- އަވަސް ފޮޓޯ | މުހައްމަދު އަފްރާހު\nފްލައިޓް ޑިލޭތައް މަދުކުރުމުގެ ޕޮލިސީއެއް\nއާންމުންގެ ވަރަށް ބޮޑު ޝަކުވާއަކަށް ބައެއް ފަހަރު ވެފައި އޮންނަނީ، މޯލްޑިވިއަންގެ ފްލައިޓްތައް މާބޮޑަށް ޑިލޭވެގެން ދިޔުމެވެ. އެހެން ވާން ޖެހޭ ސަބަބުތަކެއް ވެސް އެބަ ހުއްޓެވެ. މައި އެއާޕޯޓް، ވެލާނާ އިންޓަނޭޝަނަލް އެއާޕޯޓްގެ ރަންވޭގެ ބިޒީ ޝެޑިއުލް އެވެ. އަނެއްބައި ފަހަރު، ޓޫރިސްޓުން އުފުލަން ޖެހުމުން، ބޭރުގެ ފްލައިޓްތަކުގެ ޑިލޭތަކާ އެއްވަރަށް ބައެއް ފްލައިޓްތައް މަޑު ޖައްސާލަން ޖެހެނީ އެވެ. ރިޒްވީ ވިދާޅުވީ، ފްލައިޓް ޑިލޭތައް އޭވިއޭޝަންގައި އައުމަކީ އެއީ އާންމު ކަމެކެވެ. އެހެން ނަމަވެސް ބައެއް ފަހަރު ވަރަށް ބޮޑަށް ފްލައިޓްތައް ޑިލޭވުމުގެ ޝަކުވާ ހުރި ކަމަށް އޭނާ ވިދާޅުވި އެވެ. ރިޒްވީ ވިދާޅުވީ ފްލައިޓްތަކުގެ ޑިލޭތައް ކުޑަކުރަން، އަޅަން ޖެހޭ ފިޔަވަޅުތައް އަޅާނެ އެވެ. ރިޒްވީ ވިދާޅުވީ އިންޓަނޭޝަނަލް ކެރިއާގެ ވަގުތުތަކާ މޯލްޑިވިއަން ފްލައިޓްތަކުގެ ޝެޑިއުލްތައް ދިމާކޮށް ބައެއް ބަދަލުތައް ގެނެސްގެން ފްލައިޓް ޑިލޭތައް މިނިމައިޒް ކުރެވިދާނެ އެވެ. އަދި އިންތިހާއަށް ބޮޑަށް ފްލައިޓް ޑިލޭވާއިރު، ކަސްޓަމަރުންނަށް އެކަށީގެންވާ މައުލޫމާތު ދިނުމާއި ދަތުރުވެރިންނާ މެދު ކަންކުރާނެ ގޮތްތައް ރަނގަޅު ކުރާނެ ކަމަށް އޭނާ ވިދާޅުވި އެވެ.\n"ފްލައިޓް ޑިލޭސް ހުންނާނެ. އަޅުގަނޑުމެންނަށް ކުރެވޭނެ ކަމަކީ އެކަން މިނިމައިޒް ކުރުން. އަޅުގަނޑުމެން ބަލާނެ ފްލައިޓެއް ނައްޓާލުމުގެ ކުރިން ފްލައިޓެއްގެ ސަލާމަތީ ކަންކަމާއި ހުރިހާ ކަމެއް. ކިރިޔާ ވެސް މައްސަލައެއް އުޅެންޏާ ނުފުރާނެ. އަޅުގަނޑުމެން ސޭފްޓީ ކޮމްޕްރޮމައިޒް އެއް ނުކުރާނެ. އެއީ ކުރާނެ ކަމެއް ނޫން. އެހެންވެ، އަޅުގަނޑުމެން މި ބަލަނީ ޝެޑިއުލްތަކާ އެެއްޗިއްސަށް ބަދަލުތައް ގެނެސްގެން، އެއާޕޯޓާ ވެސް ވާހަކަ ދައްކައިގެން ކަންތައްތަކެއް ރާވަން ޑިލޭތައް ކުޑަކުރަން،" ރިޒްވީ ވިދާޅުވި އެވެ.\nމޯލްޑިވިއަންގެ ފްލައިޓެއް އެއާޕޯޓްގައި. -- އަވަސް ފޮޓޯ\nއިންފްލައިޓް ސާވިސްތައް ރަނގަޅުކުރުމުގެ އަޒުމެއްގައި\nއޭނާ ވިދާޅުވި ގޮތުގައި، އިންފްލައިޓް ހިދުމަތްތައް މޯލްޑިވިއަންގައި ދަށްކަމުގެ ޝަކުވާ ކަސްޓަމަރުން ކުރާކަން އޭނާއަށް ވެސް އެނގިވަޑައިގަންނަވަ އެވެ. ރިޒްވީ ވިދާޅުވީ، މޯލްޑިވިއަން އިން ބަލާފައި ވަނީ، ކުރު ދަތުރުތައް ކަމަށް ވުމުން، ވީހާ ވެސް ހަރަދު ކުޑަކޮށް ދަތުރުތައްކޮށް އަގުތައް އެއްވަރެއްގައި ހިފެހެއްޓުމަށް ކަމަށެވެ. އަދި އެގޮތަށް ވަނީ ވެސް، ބައެއް ކަހަލަ ހަރަދުތައް ކުންފުނީގައި ބޮޑުވާތީ ކަމަށް އޭނާ ވިދާޅުވި އެވެ. އެހެން ނަމަވެސް ރިޒްވީ ވިދާޅުވީ، ބޯޓްތެރޭގައި ދޭ ހިދުމަތްތަކުގެ ފެންވަރު ރަނގަޅު ކުރުމަށް ދިރާސާތަކެއް ކުރަމުން އަންނަ ކަމަށެވެ. އަދި އެ ދިރާސާއަށް ފަހު، ދަތުރުކުރާ ފަރާތްތަކަށް ބޯޓްގައި ދޭ ކާތަކެއްޗާއި އެހެނިހެން ވެސް ހިދުމަތްތަކަށް ހެޔޮ ބަދަލު ގެންނާނެ ކަމަށް އޭނާ ވިދާޅުވި އެވެ.\nއަޅުގަނޑުގެ ޗެލެންޖަކަށް ވެފައި މި އޮތީ މި ހުރި ޒަމާންވީ ޝަކުވާތައް ރަނގަޅު ކުރުން. އެ ޗެލެންޖް އަޅުގަނޑު ނަގާނަން. އެއީ ރަނގަޅު ނުކުރެވޭނެ ކަންކަމެއް ނޫން. ރަނގަޅު ކުރެވޭނެ\nމުހައްމަދު ރިޒްވީ - މޯލްޑިވިއަންގެ އާ އެމްޑީ\n"މީގައި ދިމާވާ ދައްޗަކީ އަޅުގަނޑުމެން މި ދަތުރު ކުރަނީ 30 މިނެޓް 40 މިނެޓްސްގެ ދަތުރެއް. އެހެންވެ، އޭގައި މީލްއެއް ސާވް ކުރަން އަޅުގަނޑުމެންނަށް އެބަ އުނދަގޫވޭ. އެކަމަކު އެއްޗެއް ސާވް ނުކުރެވޭނެ ވާހަކައެއް ނޫން. އެކަން ވެސް ރަނގަޅު ކުރެވޭނެ. އެކަމަށް އަޅުގަނޑުމެން މި ދަނީ ސެޓަޕެއް ވެސް ހަދަމުން. އަންނަ އަހަރުގެ ތެރޭގައި އިންފްލައިޓް ސާވިސްތަކަށް ވެސް ރަނގަޅު ބަދަލެއް އަންނާނެ،" ރިޒްވީ ވިދާޅުވި އެވެ.\nވައުދުވަނީ މުވައްޒަފުންނަށް ފަހި މާހައުލެއް ހޯދައިދޭން\nމޯލްޑިވިއަންގެ އެމްޑީ، ރިޒްވީ "އަވަސް"އަށް އިންޓަވިއު ދެއްވަނީ: މުވައްޒަފުންނަކީ ކުންފުނީގެ އެންމެ ބޮޑު ރައުސްމާލުކަމުގައި ވިދާޅުވި. -- އަވަސް ފޮޓޯ | މުހައްމަދު އަފްރާހު\nގައުމީ އެއާލައިންގެ ހައިސިއްޔަތުން ވަރަށް މުހިންމު ކަމެއް ނުކުރެވި އޮތް ކަމަށް ރިޒްވީ ވިދާޅުވި އެވެ. އޭނާ ދެކެވަޑައިގަންނަވާ ގޮތުގައި ގައުމީ އެއާލައިންގެ އެންމެ ބޮޑު ރައުސްމާލަކީ، އެ ކުންފުނީގެ މުވައްޒަފުން އެވެ. ރިޒްވީ ވިދާޅުވީ، މުވައްޒަފުންނަށް އެކަށީގެންވާ މަސައްކަތުގެ މާހައުލެއް ހޯދައިދިނުމަށް މިދިޔަ ދުވަސްތަކުގައި މަސައްކަތް ކުންފުންޏަށް މަސައްކަތް ކުރެވިފައެއް ނުވެ އެވެ. ނަމަވެސް، ކުންފުނީގެ ހަގީގީ ތަރައްގީއަކީ އެތަނުގެ މުވައްޒަފުންނަށް ހިތްހަމަ ޖެހިގެން މަސައްކަތް ކުރެވޭނެ ފަހި މާހައުލެއް ހޯދައިދިނުން ކަމަށް އޭނާ ދެކެވަޑައިގަންނަވަ އެވެ. އެކަމުގެ އަޒުމުގައި ރިޒްވީ ހުންނެވިއިރު، އޭނާގެ އިސްލާހީ އެޖެންޑާގައި މުވައްޒަފުންނަށް އެކަށީގެންވާ އޮފީސް މާހައުލެއް ހޯދައިދީ، މުވައްޒަފުންގެ ޝަކުވާތަކަށް ހައްލު ހޯދައިދިނުމަށް ކުންފުނީގެ އެޗްއާރު ޕޮލިސީއަށް ބަދަލުތައް ގެނައުން ވަނީ ހިމަނުއްވައިފަ އެވެ.\n"މިތާންގައި މި އުޅެނީ ވަރަށް ޓެކްނިކަލް ޕްރޮފެޝަނަލް ބުރަކޮށް މަސައްކަތް ކުރައްވާ މުވައްޒަފުން. މި ކުންފުންޏަކީ ފައިދާގައި ހިނގާ ކުންފުންޏަކަށްވާއިރު އަޅުގަނޑު ދެކެނީ މިއަށް ވުރެ ރަނގަޅު އޮފީސް މާހައުލެއް ހޯދައިދެވެން ޖެހެޔޭ މުވައްޒަފުންނަށް. ފަސޭހައިން ހިތްހަމަ ޖެހިގެން މަސައްކަތް ކުރެވޭނެ ތަނެއް ހޯދައިދޭން ޖެހޭ. މުވައްޒަފުންގެ ޝަކުވާތައް އަޑުއަހަައިގެން އެ ބޭފުޅުންގެ ހިޔާލާ އެކު އަޅުގަނޑު ކުރިއަށް ދާނީ،" ރިޒްވީ ވިދާޅުވި އެވެ.\nސިޔާސީ ނުފޫޒަކަށް ޖާގައެއް ނުދޭނެ\nރިޒްވީ ވިދާޅުވި ގޮތުގައި ވޭތުވެ ދިޔަތަނުގައި ކުންފުނީގެ އެކި ނިންމުންތަކުގައި ސިޔާސީ ނުފޫޒުތައް އެބަ ހުއްޓެވެ. އެހެން ނަމަވެސް ރިޒްވީ ވިދާޅުވީ، އެފަދަ ނުފޫޒަކަށް ދެން ޖާގައެއް ނެތެވެ. މޯލްޑިވިއަން ހިނގާނީ ޓެކްނިކަލް ކުންފުންޏެއްގެ ގޮތުގައި ވިޔަފާރީގެ ގޮތުން ނަގަން ޖެހޭ ޕްރޮފެޝަނަލް ޑެސިޝަންތައް ނަގައިގެން ކަމަށް ރިޒްވީ ވިދާޅުވި އެވެ. އަދި މުވައްޒަފުން ވެސް ކޮންމެ ސިޔާސީ ފިކުރެއް ހުއްޓަސް އެއީ މޯލްޑިވިއަންއަށް މައްސަލައެއް ނޫން ކަމަށް އޭނާ ވިދާޅުވި އެވެ. މަސައްކަތުގެ މާހައުލަށް ސިޔާސީ ފިކުރު ނުގެނެސް ޕްރޮފެޝަނަލް ކަމާ އެކު މަސައްކަތް ކުރުމަށް އެންމެ ރަނގަޅު ފުރުސަތު މުވައްޒަފުންނަށް ވެސް އޮންނާނެ ކަމަށް ރިޒްވީ ވިދާޅުވި އެވެ.\nމޯލްޑިވިއަންގެ އެމްޑީ، ރިޒްވީ "އަވަސް"އަށް އިންޓަވިއު ދެއްވަނީ: ވަރުގަދަ ކުންފުންޏަކަށް ހެދުމުގެ އަޒުމުގައި. -- އަވަސް ފޮޓޯ | މުހައްމަދު އަފްރާހު\n"މިތަނަށް ސިޔާސީ ވިސްނުމެއް ނާންނާނެ. މިތާންގެ ޕޮލިސީތައް އޮންނާނީ ޕްރޮފެޝަނަލްކޮށް ކުންފުންޏަށް ފައިދާވާ ގޮތަށް. މިތަން ހިންގުމުގައި ސިޔާސީ ނުފޫޒާއި ނާޖާއިޒު ކަންކަމަށް ޖާގައެއް ނޯންނާނެ. މިތަން އެގޮތަށް ހިނގުމަށް ރައީސް ސޯލިހު އާއި ސަރުކާރުން ވެސް އެބަ ޖާގަ ދެއްވާ. މި ކުންފުނީގެ ފައިދާއަށް މުވައްޒަފުންނަށް އޭގެ ފައިދާވާ ގޮތަށް މުސްތަގުބަލަށް ރަނގަޅަސް ބަލައިގެން އަޅުގަނޑުމެން ދާނީ މި ކުުންފުނީގެ ހުރިހާ ކަމެއް ވެސް ނިންމަމުން،" ކަންކަން ރަނގަޅުވާނެ ކަމުގެ އުންމީދު ރިޒްވީ އާކޮށްދެއްވި އެވެ.


ޕީއެސްއެމް ކޮރަޕްޝަންގެ މައްސަލައިގައި ތިން ވަނަ ފަހަރަށް ދައުވާކޮށް ދިނުމަށް އެދި ޕީޖީއަށް ފޮނުވައިފި – Dhuvas Online\nޕީއެސްއެމް ކޮރަޕްޝަންގެ މައްސަލައިގައި ތިން ވަނަ ފަހަރަށް ދައުވާކޮށް ދިނުމަށް އެދި ޕީޖީއަށް ފޮނުވައިފި\nއިމާރާތްކޮށް ނުނިމި ހުރި އިމާރާތެއް ޕަބްލިކް ސާވިސް މީޑިއާ (ޕީއެސްއެމް)އިން ކުއްޔަށް ހިފައި ގިނަ ގިނަ މަސްތަކެއް ވަންދެން އެ އިމާރާތަށް ކުލި ދެއްކި މައްސަލަ ތިން ވަނަ ފަހަރަށް ދައުވާކޮށް ދިނުމަށް އެދި ޕްރޮސެކިއުޓާ ޖެނެރަލް (ޕީޖީ)ގެ އޮފީހަށް، އެންޓި ކޮރަޕްޝަން ކޮމިޝަން (އޭސީސީ) އިން ފޮނުވައިފި އެވެ.\nދެހާސް ފަނަރަ ވަނަ އަހަރު ޕީއެސްއެމުން އިން ހިންގާ މޯލްޑިވްސް މީޑިއާ އިންސްޓިޓިއުޓް (އެމްއެމްއައި) އަށް އިމާރާތެއް ހޯދުމަށް އެ ކުންފުނިން ވަނީ އިއުލާންކޮށްފަ އެވެ. އެ ބިޑު ކާމިޔާބު ކޮށްފައިވަނީ ހ. ޖޯޖެޑް ވިލާ، ދިގު މުއްދަތަކަށް ހަދައިގެން އުޅުނު މީހެކެވެ. އޭނާ އެތަން ކުއްޔަން ދޫކުރަން ނިންމީ މަހަކު 37،000 ރުފިޔާ ދައްކަން ޖެހޭ ގޮތަށެވެ. ޕީއެސްއެމްއިން ނުނިމި ހުރި އެ އިމާރާތް ކުއްޔަށް ނަގައި ދިޔައީ ބަރާބަރަށް ކުއްލި ދައްކަމުންނެވެ.\nކުއްޔަށް ހިފި އިމާރާތް ނުނިމި ހުރި ކަމުގައި ވިޔަސް ޕީއެސްއެމްގެ ޕްރޮކިއުމަންޓް ޑިޕާޓްމެންޓްގެ ކުރީގެ ޑިރެކްޓަރު، މުހައްމަދު ހާޝިމް ވަނީ އެ އިމާރާތުގެ މަސައްކަތް އެއްކޮށް ނިމިއްޖެ ކަމަށް ބުނެ ސޮއިކޮށް މެމޯ ފޮނުވައިފަ އެވެ.\nއެކަމާ ގުޅިގެން މިއަދު އޭސީސީއިން ނެރުނު ބަޔާނެއްގައި ބުނީ، މަސައްކަތް ނުނިމި ހުރި އިމާރާރަކަށް ޕީއެސްއެމުން ވަނީ 2015 އަހަރުގެ ޑިސެމްބަރު މަހާއި ޖެހިގެން އައި ޖެނުއަރީ މަހު، ކުލީގެ ގޮތުގައި 111،000ރ. ދައްކާފަ އެވެ. އަދި 2016 ވަނަ އަހަރުގެ ފެބުރުއަރީ މަހުން ފެށިގެން، ޖޫން މަހުގެ ނިޔަލަށް 74،000ރ. ދައްކާފައިވާ ކަމަށެވެ. އަދި ޕީއެސްއެމްއިން އެތަން ކުއްޔަށް ހިފީ އެ އިމާރާތުގެ މަސައްކަތް އެއްކޮށް ނިމިފައިވާ ކަމަށް ބުނެ އެވެ. ނަމަވެސް އެތަނުގެ މަސައްކަތް ނިމިފައި ނުވާކަމަށް އޭސީސީއިން ވަނީ ބުންޏެވެ.\nއެހެންވެ، އެ މައްސަލައިގައި، މަގާމުގެ ބޭނުން ނަހަމަ ގޮތުގައި ހިފުމާއި ތިމާއަށް ނުވަތަ ހައްގު ނޫން އެހެން ބަޔަކަށް ފައިދާއެއް ހޯދުމުގެ މަގްސަދުގައި އެކަން ކުރި ކަމުގެ ދައުވާ، ހާޝިމްގެ މައްޗަށް އޭސީސީން ކުރެ އެވެ. އޭސީސީއިން ހާޝިމުއާ ގުޅޭ ކޮރަޕްޝަންގެ އެ މައްސަލަ ފުރަތަމަ ބެލީ 2017 ވަނަ އަހަރު އެވެ. އޭރު ޕީޖީން މައްސަލަ އަނބުރާ ފޮނުވާލީ ތަހުގީގު ފުރިހަމަ ކުރުމަށް ކަމަށް ބުނެ އެވެ. ތަހުގީގު ފުރިހަމަ ކުރަން ކަމަށް ބުނެ ޕީޖީއިން ވަނީ ހާޝިމްއާ ގުޅޭ ކޮރަޕްޝަންގެ ރިޕޯޓު ދެ ފަހަރެއްގެ މަތިން އޭސީސީއަށް އަނބުރާ ފޮނުވާލައިފަ އެވެ.\nޕީއެސްއެމުގެ މެނޭޖްމެންޓު ބަދަލުވުމާއެކު އޭސީސީއިން އަނެއްކާ ވެސް އެ މައްސަލަ އިތުރަށް ތަހުގީގު ކުރި އެވެ.\nމީގެ ކުރިން ޕީއެސްއެމްއިން ބުނެފައިވަނީ އެ އިމާރާތެއް ކުއްޔަށް ހިފައި ކޮންމެ މަހަކު 37،000 ރުފިޔާގެ ކުއްޔެއް ދައްކަމުން ދިޔައީ ޕީއެސްއެމްގެ ކުރީގެ ޑެޕިއުޓީ މެނޭޖިން ޑިރެކްޓަރު މުހައްމަދު އިކްރާމްގެ ނުފޫޒުންނެވެ. ނަމަވެސް އިކުރާމު ވަނީ އެ ތުހުމަތު ދޮގުކޮށްފަ އެވެ.\nއިޖިޕްޓްގެ ސްޕާއެއްގައި މަސާޖުކުރުމަށް ހަރުފަ ބޭނުންކުރަނީ\nޖެނުއަރީ 5, 2021\nމޫސުން ގޯސްވާނެ ކަމަށް ލަފާކޮށް މުޅި ރާއްޖެއަަށް ވައިޓް އެލާޓު ނެރެފި\n“ވަގުތު”ގެ ނޫސްވެރިންނަށް އިންޒާރުދޭ މައްސަލަ ބަލަނީ\nސީއެމްބިއުލާންސަކާއި ލޯންޗެއް އެކްސިޑެންޓުވެ ބައެއް މީހުންނަށް އަނިޔާވެއްޖެ


07 އޯގަސްޓް 2019 - 09:08\n"އެޔޯ؟ އޭނަގެ އަންހެނުން އެއްބަސްނުވެދާނެތީ؟" ހަފީޒާ ވަރަށް ހިނިއައިސްފައި ބުންޏެވެ. "މަ މިހިރީނު އޭނަ އެއްބަސްކުރުވަން."\nހަފީޒާ އެހެން ބުނިއިރު ބަލަހައްޓައިގެން ހުރީ ބައްޕަޔަށެވެ. އެހެން ނޫން ނަމަ، ތަންމިނަށް ހުޅުވިފައިވާ އަހަރެންގެ ދެ ލޯ ފިސާރި ރަނގަޅަށް ހަފީޒާއަށް ފެނުނީހެވެ. އަހަރެން ހިތަށްއެރިއެވެ. ރާޝިދަކީ މީހެއްގެ ފިރިއެއް ހެއްޔެވެ؟ އެހެން މީހެއްގެ އަމާނާތެއް ހެއްޔެވެ؟ އެ ފަދަ މީހަކާ ދޭތެރޭ އަހަރެން ވިސްނާނީ ވެސް ކިހިނެއް ހެއްޔެވެ؟ އަހަންނަށް މި ކުރެވުނީ ކޮން ފަދަ ބޮޑު ކުށެއް ހެއްޔެވެ؟ އަހަރެންނަށް މި ކުރިމަތިވީ ކޮން ފަދަ ބޮޑު ގިލަންވެރިކަމެއް ހެއްޔެވެ؟ ލޯބިނުވާ މީހާޔާ ދުރަށް ދެވޭކަށް ނެތެވެ. ލޯބިވާ މީހާޔާ ކައިރިވެވޭކަށް ނެތެވެ. ހިތާހިތުން ބުނެވުނެވެ. މާތްކަލާނގެ އަހަންނަށް ކެތްތެރިކަންދެއްވާށިއެވެ.\nހަވީރުގެ ވަގުތެވެ. ބައްޕަގެ ގައިގައި ތެޔޮދަމައި ކަސްރަތުކުރުވައިހެދީ ދޮންމަނިކެވެ. އޭނައަކީ އެ ފަދަ ކަންކަމަށް މާ ކުޅަދާނަ މީހެކެވެ. އެ ކަމަށް އަހަރެން ވެސް ހެކިވަމެވެ. ބައްޕަ އޮތީ ކުޑައަށީގައެވެ. އަށީގެ ފައިލާކޮޅުގައި ރާޝިދު އިނެވެ. ދޮންމަނިކު ދެމުންގެންދިޔަ އިރުޝާދުތައް ރާޝިދު ކަނުލައި އަޑުއެހިއެވެ. ކުދިންނަށް ސައިދޭންވެގެން އަހަރެން އިނީ ސައިމޭޒު ކައިރީގައެވެ. މީހެއްގެ ފިރިޔަކާ ދޭތެރޭގައި ނުވިސްނަން އަހަރެންނަށް ކުރެވުނު ހުރިހާ ކަމެއް ކުރީމެވެ. ރާޝިދުގެ ހުތުރު ސިފައެއް ހަނދާންކުރީމެވެ. އުނިސިފައެއް ވިސްނޭތޯ ބެލީމެވެ. އެކައްޗެއް ވެސް ނުވިސްނުނެވެ.\n"ބައްޕަޔާ ހެދިި.. ދަރިފުޅު ފޫހިވެގެން މުޅިން.. މުޅިން ހަލާކުވެއްޖެ ދޯ!" ކުޑަ އުނދަގުކަލާ އެކުގައި ބައްޕަ ވާހަކަދެއްކިއެވެ. "މި ކަހަލަ ރަަށަކަށް އައިސް ކުރާނެކަމެއް ނެތިފަ.. އިންނަންޖެހުނީމަ.."\n"ދެން ބައްޕާ!" އޯގާތެރިކަމާ އެކުގައި އަހަަރެން ބުނީމެވެ. "ބައްޕަ ތިހިރީނު! ދެން އަހަރެން ކޮން ފޫއްސެއްވާނީ؟ މާލެއަށް ވުރެ މި ރަށް މާ ހިތްފަސޭހަ. މިހާރު ނުވޭ މާލެދާހިތެއް."\nބައްޕަ ހިނިތުންވެލިއެވެ. ވާހަކަދައްކަން ބައްޕައަށް ލުއިވަމުންދާ މިންވަރާއި، ބައްޕަ ހިތްހަމަޖެހިފައިހުންނަލެއް ބޮޑުކަމުން އަހަރެންގެ އަމިއްލަ މައްސަލަތައް އަހަންނަށް ފެންނަނީ ކުޑަކޮށެވެ. އާނއެކެވެ. ރާޝިދު ފެންނަ ހިސާބުގައި ހުންނަން އަހަންނަށް އުނދަގޫވެއްޖެއެވެ. ރާޝިދު މާލެދާކަށް އަހަރެން ބޭނުމެއް ނޫނެވެ. އެކަމަކު ރާޝިދު ނުފެންނަންޏާ ވެސް އަހަރެންގެ ހިތަކަށް ހަމަޖެހުމެއް ނުލިބެއެވެ. އަހަރެންގެ ހިތާއި ސިކުނޑި އެއްގަލަކަށް ނޭރިއެވެ.\n"އާނ! މާލެ ގޮއްސިއްޔާ އެ ހިސާބުން ކުޅިވަރު ފެށުނީ،" ބައްޕަގެ ވާހަކަ ދީލައިލީ ގޮށްރާޅު ބިންދާ ފުއްޓަރަކާ ދިމާއަށެވެ. "ދަރިފުޅު ހިތުގަޖައްސަން އަހްސަން ހުންނާނެ ފޫގަޅާފަ."\nއަހަންނަށް ބަލައިލެވުނީ ރާޝިދުގެ މޫނަށެވެ. ކުއްލިއަކަށް ރާޝިދު ކަރުއެލުވައިލިއެވެ. އެއީ ކީއްވެގެންކަމެއް އަހަންނަކަށް ނޭނގެއެވެ. އެ ވަރުން ވެސް ބައްޕަގެ ވާހަކަ ބަދަލެއްނުވިއެވެ. އަނެއްކޮޅުން އެ ވާހަކައިގައި ދޮންމަނިކު އިންޖީނުއެޅިއެވެ.\n"އަހްސަނަކީ މި މަންޖެގެ ފިރިމީހާ އުތަ؟" ދޮންމަނިކު ސުވާލުކުރިއެވެ.\n"ފިރިމީހާއޭ؟ ރަންނަމާރިއެއް އެއީ. ފައްކާ އިފުރީތެއް!" ބައްޕަ އިންޖީނު މެކުހަށްޖެހިއެވެ. "ހަތަރުދަމު.. ހަތަރުދަމު އުޅޭނީ ބޭރުގަ. ޤިބުލަ ހުންނަ ދިމާ ވެސް އެ ޖާހިލަށް.. ހިޔެއް ނުވޭ އެނގޭނެހެނެއް. ސިނގެރޭޓު އެ ވަރަށް ބޮއި.. ނުވާތާކަށް.."\n"ބައްޕާ! މި ކުދިން ވަރަށް ފޫހިވެގެން އުޅެނީ،" ކޮންމެ ގޮތަކުން ވިޔަސް ބައްޕަގެ ވާހަކަ ހުއްޓުވުމުގެ ބޭނުމުގައި ކޮންމެވެސް ވާހަކައެއްދައްކަން މަޖުބޫރުވެގެން އަހަރެން ބުނީމެވެ. "ލޫޑޯ ނޫނީ މަނައްޕޮލީ ކަހަލަ އެއްޗެއް ނުލިބޭނެތަ؟"\nބައްޕަ ވިސްނައިލިއެވެ. އަހަރެންގެ މަގުސަދު ކާމިޔާބުވިއެވެ. ދެން ނަގާނީ ކުރިޔަށް ވުރެ މާ ބިޔަ ރާޅެއްކަމެއް އަހަރެން ނުދެނަހުރީމެވެ.\n"މި ތާކު ތިޔަ ކަހަލަ.. އެއްޗެއްސެއް ނުހުންނާނެ ދަރިފުޅާ!" ބައްޕަ ބުންޏެވެ. "ރާޝިދު! ދޭބަލަ ކުދިވެރިން ގޮވައިގެން ބޮއްކުރާ ދުއްވާލަން. ކުޑަ ދޯނި ވެސް.. އޮންނާނެއްނު. މި ރަށުގަ ހުންނާނެ ވެލާކޮށިތަކެއް. ހަވީރުދަޅަޔަށް އަންނާނެ.. ކޯމަސްގަނޑެއް ވެސް. ކުދިވެރިންނަށް ވަރަށް މަޖާވާނެ. ރާޝިދު ދޭބަލަ!"\nރަށުގެ ނިވާފަޅިއެވެ. ދޭތެރެޔަކުން މަޑު ރޯޅިއެއް ޖެހިލާހެން ހީވިޔަސް، ވައި ހިނދި ދަހަނގުވެފައިވާ ވަގުތެވެ. ހީވަނީ މޫދަށް ތެޔޮއަޅައިފައި އޮތްހެންނެވެ. އަހަރެންގެ ތިން ދަރިން އެކަނި ދޫކޮށްލަން ނުކެރިގެން އަހަރެން ވެސް ދޯނީގައި އިނީމެވެ. ރާޝިދާ ހަތަރުކަޅި ހަމަވާ ގޮތަށެވެ. އެއީ އަހަރެންގެ ނަސީބުކަމެއް ނުވަތަ ބަދުނަސީބުކަމެއް ނޭނގެއެވެ. ދޯނީގެ ހުންގާނު ދިނީ އަހަންނަށެވެ. ހަޔާތުގެ ހުންގާނު އަހަރެން ދީގެންހުރީ ރާޝިދަށްކަމެއް ރާޝިދު ނުވެސް ދެނަހުރި ކަހަލައެވެ. ރާޝިދު ބުނި ގޮތަކަށް އަހަރެން ހުންގާނުހިފީމެވެ. ކުދިން ތިބީ އޮލަ ވާހަކައެއްގައެވެ. ރާޝިދު އިނީ ކަޅުފެހިކުލައިގެ ސޯޓެއް ލައިގެންނެވެ. އޭނަ ލައިގެން ހުރި ގަމީހުގެ މެދު ގޮށް ފިޔަވައި އެހެން ހުރިހާ ގޮށެއް ހުރީ ނޭޅުވިއެވެ. ލޮނުގަނޑުގައި ފަލިއަޅުވައިފައި ދަމައިލާ ވަގުތު ރާޝިދުގެ ތަނަވަސް މޭމަތި އުފުލިގެންދާ މަންޒަރު ވަރަށް ފާޅުކޮށް އަހަންނަށް ފެނެއެވެ. އެ މޭމަތީގައި ބޯއަޅައިލައިގެން އޮންނަން ރޭގަނޑު ހަތަރުދަމު ލިބުނަސް އަހަރެންގެ ހިތެއް ނުފުރޭނެއެވެ. ސާބިތުކަމާ އެކުގައި ރާޝިދު ބެލީ މޫދުގެ ފުންމިނަށެވެ. ގަލެއްގައި ދޯނި ޖެހުނަ ނުދިނުމަށެވެ. ރާޝިދުގެ ބޮލުގައިއެޅިފައިވާ ޒިންމާ ކިހާ ބޮޑުކަން ރާޝިދަށް އެނގެއެވެ. ބޯއަރިކޮށްލައިގެން ހިޔާލަށް ގެއްލިފައި އިނީ އަހަންނެވެ. ރާޝިދަކީ އެހެން ހިތެއްގެ ވިންދެއް ނަމަވެސް އެ ހަގީގަތް ގަބޫލުކުރަން އަހަރެންގެ ހިތް ތަކުރާރުކޮށް އިންކާރުކުރިއެވެ. ބުނަން ބޭނުންވިއެވެ. އަނިޔާވެރި ލޯބިވެރިޔާއެވެ. ރަހުމުކުޑަ ޝިކާރަވެރިޔާއެވެ. ހިތް ކަފައި ކުދިކޮށްލަން ތިއަށް ވުރެ އަނިޔާވެރި ގޮތެއް ނެތް ހެއްޔެވެ؟ ތިޔަ ހިތުގައި ވިންދު ނުޖަހަނީ ހެއްޔެވެ؟ ތީ ހިލައިން ހަދައިފައިވާ ބުދަކީ ހެއްޔެވެ؟ ޝާހީ ދަރުބާރެއްގެ ރަސްކަލަކީ ހެއްޔެވެ؟ އެއްފަހަރު މި ކޮޅަށް ބަލައިލަބަލާށެވެ. އަހަރެން ވަކި ހުތުރެއް ނުވާނެއެވެ. ކުއްލިއަކަށް ރާޝިދު ބަލައިލިއެވެ. މީހަކު ބަލާކަން އެނގިގެން އެ މީހާޔާ ދިމާއަށް ބަލާ ކަހަލަ ގޮތަކަށެވެ. އަހަރެންގެ ނިޔަތް ރާޝިދަށް އެނގޭ ކަހަލައެވެ. ރާޝިދު އެނބުރޭކަށް ބޭނުމެއް ނުވިއެވެ. އަހަރެން ވެސް ބަލަހައްޓައިގެން އިނީއެވެ. ކުރީ ރޭ ރާޝިދު ކިއި ލަވައިގެ އެއް ތަންކޮޅު އަހަރެންގެ ކަންފަތުގައި ގުގުމަމުންގެންދިޔައެވެ. އެއީ ހިތްގައިމު ވަގުތުކޮޅެކެވެ.\n" ލަދުވެތިކަން އޭގެ ނިހާޔަތުގާ. ދޮންދޫނި އިށީނޭ ދޯންޏެއްގާ. ހިތްގައިމު ރީތި ހަވީރެއްގާ. ކުރި ދަތުރު ފެވޭނޭ ދެހިތެއްގާ."\nކޯމަސްތަކެއް ފެނިގެން ކުދިވެރިން ހަޅޭއްލަވައިގަތުމުން އަހަރުމެން ވެސް އެ ދިމާއަށް އެނބުރުނީމެވެ. ދެން އަލުން ރާޝިދުގެ މޫނަކަށް އަހަރެން ނުބަލަމެވެ. ކުރެވުނީ ޝަކުވާއެވެ. ރާޝިދަކީ މީހެއްގެ ފިރިއެއްކަން އޭނައަށް ނޭނގުނީ ކީއްވެ ހެއްޔެވެ؟ އަހްސަނާއި ރާޝިދާ ދެމެދުގައި ހުރީ ކޮން ތަފާތެއް ހެއްޔެވެ؟ ހުރިހާ ފިރިހެނުންނަކީ ވެސް އެ ފާޑުގެ މީހުން ހެއްޔެވެ؟ ރާޝިދުގެ ޖާދުލުގައި އަހަރެން ޖައްސައިގެން ރާޝިދަށް ލިބެނީ ކޮން ފައިދާއެއް ހެއްޔެވެ؟ އަހަރެންގެ ކުށެއް އޭރަކު އަހަންނަކަށް ނުފެނެއެވެ.\nދޯނި އެއްގަމަށް ބީއްސައި، ކުދިންނާއި އަހަރެން ދޯނިން ފޭބިއިރު ވެސް އަހަރެންގެ ހިތް ޝަކުވާކުރުން ހުއްޓައިނުލައެވެ. ރާޝިދު ބޭނުންވަނީ މާލެފައިބާ އަހަރެންގެ ގޭގައި ހުންނާށެވެ. އެއީ، ރާޝިދުގެ ހިތުގައި ފޮރުވިފައިވާ އަމިއްލައެދުމެކެވެ. ބައްޕަ ދެކެ ރާޝިދު ވާނީ ކޮން ލޯތްބެއް ހެއްޔެވެ؟ އެއްގަމަށް ފޭބުމާއެކު ކުދިން ރަށުތެރެއަށް ދުއްވައިގަތެވެ. އަހަންނާއި ރާޝިދު އެކަނިވިއެވެ. އިރު އޮއްސެމުންދިޔަ ވަގުތެވެ. ދޯނި ރަނގަޅަށް ހައްޔަރުކުރުމުގެ މަސައްކަތުގައި ރާޝިދު ހަރަކާތްތެރިވިއިރު އޭނަ ފެންނަނީ ކަޅު ހިޔަންޏެއްހެންނެވެ. އަހަރެންގެ ހިތް ފަދައިން މުޅި އުދަރެސް ރަތް އަނގުރުގަނޑެއްހެން އަނދަމުންދިޔައެވެ. ޒާތެއްގެ ކަރުހިއްކުމެއް އަހަރެންގެ ހަށިގަނޑުގައި ވަކިއަޅައި ނޮޅަމުންދިޔައެވެ.\n"ތިއޮތް ވާގަނޑު އެއްލަބަލަ!" އަހަރެންގެ ފައި ކައިރީގައި އޮތް ވަލަކަށް އިޝާރާތްކޮށްފައި ރާޝިދު ބުންޏެވެ.\nއަހަރެން އެ ވަލަށް ބަލައިލީމެވެ. ރާޝިދު ބުނި އެއްޗެއް އަހަންނަށް އެނގުނުކަން އެންގުމުގެ ގޮތުންނެވެ.\n"އަމިއްލަޔަށް އައިސް ނަގާ!" ހަރުކަށި ރާގެއްގައި އަހަރެން ބުނީމެވެ.\nރާޝިދުގެ ޖަވާބަކަށް އިންތިޒާރުކުރުމެއް ނެތި އަހަރެން ރަށުތެރެއަށް ހިނގައިގަތީމެވެ. ތަންކޮޅަކަށް ގޮސްފައި ފަހަތް ބަލައިލީމެވެ. ރާޝިދު ހުރީ ހުއްޓުންއަރައިފައެވެ. އަހަރެން އެހާ ރުންކުރުވާނެކަމަކަށް ރާޝިދު ހިޔެއްނުކުރާނެއެވެ.\nއެ ރެއަކީ ލަނގިރިޖެހުން އޮތް ރެޔެވެ. މާގަނޑުލީ ކުރު ދަނޑިޔާއި މާފަތި ހިފައިގެން ކުޅޭ އެ ކުޅިވަރު އަހަރެން ވަރަށް ބަލާހިތްވެއެވެ. އެކަމަކު، ހަވީރު ދިމާވި ހާދިސާގެ ސަބަބުން އަހަރެން ހުރީ ކުޅިވަރު ބަލަން ގޯތިތެރެއަށް ނުކުންނަހިތް ނުވެފައެވެ. ކުޅިވަރު ފަށަން ހަމަޖެހިފައިއޮތީ ރޭގަނޑު ނުވަޔެއް ޖަހާއިރުއެވެ. ނުވަގަޑި ބައިވިއިރު ވެސް ކުޅިވަރެއް ނުފެށެއެވެ. އެކަމަކު ކުޅިވަރުކުޅޭ ހެދުންއަޅައިގެން މީހުންތައް ކޮޅުކޮޅުމައްޗަށް ހިނގާތަން އަހަރެން ދުށީމެވެ. ވެގެންއުޅޭ ގޮތެއް ނޭނގުނެވެ. ކުޑަކޮށް ފެންޑާއަށް ނުކުމެލައި، ދުރުދުރުން އަޑުއަހައިލީމެވެ.\n"އޭނަ އަޅެ ކޮންތާކަށްތަ އެ ވަނީ؟" މީހަކު ބުނި އަޑުއިވުނެވެ. "ހަވީރު ވެސް ރާޝިދު ގާތު މަ ބުނިން ޒުބޭރު ހުންއައިސްގެންނޭ އުޅެނީ ރާޝިދޭ މި ރޭ ލަވަކިޔަންޖެހޭނީ. އެ ވަރަށް ބުނީމަ ވެސް އޭނަ ނޭނގެ ވަން ތަނެއް ވެސް."\nއަހަންނަށް ލިބުނީ ހައިރާންކަމެކެވެ. ހިތަށްއެރިއެވެ. ރާޝިދު ނައީ ކީއްވެގެން ހެއްޔެވެ؟ އޭނަ ދިޔައީ ކޮންތާކަށް ހެއްޔެވެ؟ އަހަރެން ކަހަލަ ދުރުހިލޭ އަންހެނަކު ބުނި އެންމެ ތިން ލަފުޒުން ވިރިގެން ފައިބަން ރާޝިދަކީ އުއްބައްތިއެއް ނޫނެވެ. އޭނަ ހިތުން ތިމާ ވަރުގެ ރީތި މީހަކު ނެތެވެ. އެ ފަދަ މީހެއްގެ ހިތް ކަފަކޮޅެއްހާ މަޑެއް ނުވާނެއެވެ. ރާޝިދު ދުވަހަކު ނަޔަސް، ދުވަހަކު ނުފެނުނަސް އޭނަ ހޯދާކަށް އަހަރެންނެއް ނުދާނަމެވެ.\n"ބަޔަކު އެބަ ކިޔާ ރާޝިދު އެކަނިމާއެކަނި ބޮއްކުރައެއްގަ ފަރުމަހަށް ނުކުތް ވާހަކަ ވެސް،" އެހެން މީހަކު ބުނި އަޑު އެހީމެވެ. "ބޮއްކުރާ އެބައޮތޯ ލައްގާފަ. ތެދެއްބާ؟"\nއަހަރެންގެ ހިތް ވަރަށް ބާރަށް ތެޅިގަތެވެ. އެއީ ކީއްވެގެންކަން ނޭނގޭކަމަށް އަހަރެން ހެދުނީމެވެ. ރާޝިދަކީ އަހަރެންގެ ކާކު ހެއްޔެވެ؟ އަހަރުމެން ދެމެދުގައި އޮތީ ކޮން ގުޅުމެއް ހެއްޔެވެ؟ ރާޝިދަށް ޓަކައި އަހަރެންގެ ހިތް ތެޅިގެންނުވާނެއެވެ. އަހަރެންގެ ހަޔާތުގައި ރާޝިދުގެ ނަން ލިޔެފައިވާ ކޮންމެ ފޮޅުވަތަކުން އެ ނަން ފުހެލައިފީމެވެ.\n"އަހަރެން ކަހަލަ ދުރުހިލޭ އަންހެނަކު ބުނި އެންމެ ތިން ލަފުޒުން ވިރިގެން ފައިބަން ރާޝިދަކީ އުއްބައްތިއެއް ނޫނެވެ." މި ވާހަކައިގެ އެންމެ ރީތި ޖުމްލަ. ބިންމާ ހަމަ މޮޅީ...\nއެހާ އަވަހަށް ރާޝިދު މަރާ ނުލައްޗޭ ޕްލީޒް. ވަރަށް ފުރިހަމަ. އައި އޭމް އަ ނިވް ފޭން އޮފް ޔޫ!!\n''އަހަރެން ކަހަލަ ދުރުހިލޭ އަންހެނަކު ބުނި އެންމެ ތިން ލަފުޒުން ވިރިގެން ފައިބަން ރާޝިދަކީ އުއްބައްތިއެއް ނޫނެވެ.'' މަށަކަށް ނޭންގޭ ބުނެދޭކަށް ކީއްވެ ކަމެއް މި ޖުމްލަ މަށަށް ކިއިއްޖެ ބައިވަރުފަހަރު\nބިންމާ ހާދަމޮޅޭ ކުރީޒަމާނުގެ މަންޒަރުތައް ސިފަކުރަން\nރާޝިދުގެ ފައިވާން ކޮންމެދުވަހަކު އަހަރުންނަށް ފެންނަނީ. ރާޝިދުފެންނާނެގޮތެއް ކިޔާދީބަ. ދުވަހަކުވެސް ފެނުން ނެތީބާ؟\nމަށަށް ސަޅީ އިންޖީނު މެކުހަށް ޖެހި ހިސާބު ހެހެހެ\nމަވެސް އިނީ އެ ދޮނީގަ.. މޫދުވެސް ފެންނަހެން ހީވަނީ.. ބިންމާ ހާދަމޮޅޭ.. މާޝާﷲ\nވާހަކަ ލިޔުންްތެރިޔަކަށް ވާން ބޭނުން މީހުން ދަސްކޮށްބަލަ ސިފަކުރުމުގެ މުހިއްމުކަން މިވާހަކައިން އެބަ އެނގޭ. މަ ހަމަ ކޮސްވެއްޖެ. މިހާ ފެންވަރުގަ ވާހަކަ ލިޔާ މީހެއްގެ ވާހަކަ ކިޔަކިޔާފަ ދެން ކިހިނެތް ރޯދަ މަހު އެ ގެންނަ ވާހަކަތައް ހަޖަމު ވާނީ؟\nރާޝިދު މަރުވީތަ؟ އެކަމަކު އޭނަ މަރުވެގެން ނުވާނެދޯ؟ އޭނާއަކީ މީހެއްގެ ފިރިއެއްވިއްޔަ. އަދި މިދެމީހުންގެ މެދުގައި އެއްވެސް ގުޅުމެއް ނެތެއްނު. ދެން ކީއްވެ ރާޝިދު ކަނޑުވާންވީ.\nބިންމާ ބޭބޭ މިވާހަކަ ޑެއިލީ އަޕްކޮށްލަ ދެއްވުން އެދެން..........ވާހަކަ ރީތިކަމުން އޮބިނޯވޭ.............ބިންމާބޭބެ ވަރެއް ހަމަނެތް.............1000 ގެ މީހެއްތީ، ބޭބެއަށް މާތްﷲ ހެޔޮ ރަޙްމަތްލައްވާ ދެދުނިޔޭގެ ބާއްޖަވެރިކަން މިންވަރުކޮށްދެއްވާށި! އާމީން


INIA ga airline complex eh elhumah Ameen construction aai havaalu kohfi - vNews.mv\nއައިއެންއައިއޭގައި އެއާލައިން ކޮމްޕްލެކްސްއެއް އެޅުމަށް އަމީން ކޮންސްޓްރަކްޝަނާ ހަވާލުކޮށްފި\n03 March 2016, 19:49\nއިބްރާހިމް ނާސިރު އިންޓަނޭޝަނަލް އެއާޕޯޓް (އައިއެންއައިއޭ)ގައި އެއާލައިން ކޮމްޕްލެކްސްއެއް އެޅުމަށް އަމީން ކޮންސްޓްރަކްޝަނާ މިއަދު ހަވާލުކޮށްފި އެވެ.\nއެއާޕޯޓުގައި މިއަދު ބޭއްވި ރަސްމިއްޔާތެއްގައި މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް)ގެ ފަރާތުން އެއްބަސްވުމުގައި ސޮއިކުރެއްވީ އެކުންފުނީގެ މެނޭޖިން ޑިރެކްޓަރު އާދިލް މޫސާ އެވެ. އަމީން ކޮންސްޓްރަކްޝަންގެ ފަރާތުން އެއްްބަސްވުމުގައި ސޮއިކުރެއްވީ އެކުންފުނީގެ މެނޭޖިން ޑިރެކްޓަރު އަބްދުﷲ މުހައްމަދު އެވެ.\nމިރަސްމިއްޔާތުގައި އެމްއޭސީއެލްގެ އެމްޑީ އާދިލް ވިދާޅުވީ އަމީންއާ މިއަދު ހަވާލުކުރީ އެއާލައިން ކޮމްޕްލެކްސްއެއްގެ އިތުރުން މުވައްޒަފުންނަށް ހާއްސަ ކެންޓީނަކާއި އޮޕަރޭޝަން އެއާލައިން އޮފީހެއް އެޅުމަށެވެ. މިމަސައްކަތްތަކަށް 50 މިލިއަން ރުފިޔާ ހަރަދުވާނެ ކަމުގައިވެސް ވިދާޅުވި އެވެ.\n"މިހާރު ސެކިއުރިޓީގެ ކަންކަން ހަމަޖެހިފައިވާ ގޮތުން އެއާލައިން ސައިޑަށް އެކި ތަންތަނުން އެބަ ވަދެވޭ. މިތަން ނިމުމުން ސެކިއުރިޓީގެ ހުރިހާ ކަމެއްވެސް ބަލާނީ މިތަނުން،" އާދިލް ވިދާޅުވި އެވެ.\nއޭނާ ވިދާޅުވީ މި މަސައްކަތް ނިމުމުން އެއާޕޯޓުގެ ގްރައުންޑް އޮޕަރޭޝަންތަކުގައި ދެމުންގެންދާ ހިދުމަތްތަކާއި ސެކިއުރިޓީ ބެލެހެއްޓުމުގެ ކަންކަމާއި އަދި އެއާލައިން އޮފީސްތައް ވެސް ހިންގާނީ މިތަނުގައި ކަމަށެވެ.\nއަމީނަށް މި އިމާރަތް ހަވާލުކުރީ މި އަހަރުގެ ފަހު ހަތަރު މަސް ތެރޭގައި އެންމެ ލަސްވެގެން މަސައްކަތް ނިންމަންޖެހޭ ގޮތަށެެވެ.\nއާދިލް ވިދާޅުވީ އެއާޕޯޓް ތަރައްގީ ކުރުމަށްޓަކައި 700 މިލިއަނަށް ވުރެ ގިނަ ރުފިޔާ ހަރަދުވާ މަސައްކަތްތައް މިހާރު ވެސް ހިނގަމުންދާ ކަމަށެވެ. އެގޮތުން އެއާޕޯޓުގެ ތަރައްގީއަށް ކުރަންޖެހޭ ކަންކަން ކުރުމަށްޓަކައި ރީލޮކޭޝަންގެ ގިނަ މަސައްކަތްތަކެއް ކުރަމުންދާ ކަމަށާއި އިތުރު ލައުންޖުތަކާއި ގޭޓްތައްވެސް މިމަސައްކަތުގެ ތެރެއިން ހަދަން ޖެހޭ ކަމުގައިވެސް ވިދާޅުވި އެވެ.\nއެއާޕޯޓުގެ ރީލޮކޭޝަންގެ މައިގަނޑު މަސައްކަތްތައް ކުރަނީ އެމްޓީސީސީ އިންނެވެ. އެއާޕޯޓުގެ ބައެއް މަސައްކަތްތައް ވަގުތީ އިމާރާތްތަކަށް ބަދަލުކުރުމަށްޓަކައި އެމްޓީސީސީ އިން މިހާރު ވެސް ދަނީ ވަގުތީ ގޮތުން 13 އިމާރާތެއް އެޅުމުގެ މަސައްކަތް ކުރަމުންނެވެ. މިމަސައްކަތްތައް ކުރިއަށް މަހު ނިމެނޭ ކަމަށް އެމްއޭސީއެލް އިން ބުނެ އެވެ.\nއެއާލައިންތަކަށް ބޭނުންވާ ހިދުމަތްތައް ދިނުމަށް ބައެއް ވަސީލަތްތައް ބޭނުންވާތީ އެތަކެތި ހޯދަން މިދިޔަ އަހަރު 150 މިލިއަން ރުފިޔާ އިންވެސްޓް ކުރެވިފައިވާއިރު އޭގެ ތެރެއިން ގިނަ ތަކެތި މިހާރު ލިބިފައިވާ ކަމަށްވެސް އެމްއޭސީއެލް އިން ބުނެ އެވެ. އަދި ރަންވޭ އެއްވަރު ކުރުމުގެ މަސައްކަތް ވެސް އެންމެ ލަސްވެގެން މިމަހުގެ ތެރޭގައި ނިންމާލެވޭނެ ކަމަށް އެމްއޭސީއެލް އިން ބުނެ އެވެ.


Fuluhunge Athugai Aniyaaverivumug Licence Oiykamah Dhekun Huttuvan Jehey - Dr.Jameel - Vaguthu\nފުލުހުންގެ އަތުގައި އަނިޔާވެރިވުމުގެ ލައިސަންސް އޮތް ކަމަށް ދެކުން ހުއްޓުވަން ޖެހޭ ކަމަށް ކުރީގެ ނައިބު ރައީސް ޑރ. މުހައްމަދު ޖަމީލް އަހުމަދު ވިދާޅުވެެއްޖެއެވެ.\nމަސައްކަތުގެ މާހައުލުގައި ކުރަމުންދާ ޖިންސީ ގޯނާ ހުއްޓުވާލުމަށް ގޮވާލާ ރޭ ބޭއްވި މުޒާހަރާ ރޫޅާލުމަށް މުޒާހަރާގެ ބައިވެެރިންނަށް ފުލުހުން އަނިޔާކުރި މައްސަލައަށް އިޝާރާތް ކުރައްވައި ޑރ. ޖަމީލް ވިދާޅުވީ، ފުލުހުން ތިބީ ރައީސް އިބްރާހިމް މުހައްމަދު ސާލިހްގެ "ފިނޑި ސިޔާސަތު" ދިފާއުކުރުމަށް ފޫގަޅައިގެން ކަމަށެވެ.\nފުލުހުން ތިބީ @ibusolih ގެ ފިނޑި ސިޔާސަތު ދިފާޢުކުރަން ފޫގަޅާފައި. ވެރިކަން ފެށުނީއްސުރެ، ޞުލްޙަވެރި އިޙްތިޖާޖުގެ ބައިވެރިންނަށް އަނިޔާކުރޭ. ފުލުހުން ތެރޭގައި ޣައިރުޤާނޫނީ ޢަމަލްތައް ޢާއްމުވަނީ ބިރުވެރި މިންވަރަކަށް. އަނިޔާވެރިވުމުގެ ލައިސަންސް އޮތްކަމަށް ދެކުން ހުއްޓުވަންޖެހޭ. pic.twitter.com/1G29R31Q7f\n— Mohamed Jameel Ahmed (@MJameelAhmed) May 2, 2021\nމި ވެރިކަން ފެށުނީއްސުރެ އަންނަނީ ސުލްހަވެރި އިހުތިޖާޖުތަކުގެެ ބައިވެެރިންނަށް އަނިޔާކުރަމުން ކަމަށާއި ފުލުހުންގެ ތެރޭގައި ޣައިރު ގާނޫނީ އާންމުވަމުން އަންނަނީ ބިރުގަންނަ މިންވަރަށް ކަމަަށެވެ. މިކަން ހުއްޓުވުމަށް ފުލުހުން އަތުގައި އަނިޔާކުވެެރިވުމުގެ ލައިސަންސް އޮންނަ ކަމަށް ދެކުން ހުއްޓުވަން ޖެހޭ ކަމަށް ޑރ.ޖަމީލް ވަނީ ވިދާޅުވެފައެވެ.\nރޭގެ މުޒާހަރާގެެ ބައިވެެރިންނަށް ފުލުހުން އަނިޔާކުރި މަައްސަކަ ވަނީ ހޫނު ވެެފައެވެ. ފުލުހުންް ވަނީ ރޭ އެއްވުމުގައި ތިބި އަންހެނުންނާ ދެކޮޅަށް އެކަށީގެންވާ މިިންވަރަށްވުރެ ބާރުގެ ބޭނުން ކޮށްފައެވެ.\nމީގެ އިތުރުން މުޒާހަރާގެެ ތެރެއިން އަންހެނެއްގެ ދެއަތް ފުރަގަހަށްލާ ބިޑި އަޅުވާ ބިންމައްޗަށް ވައްޓާލި މައްސަލަ ވެސް ވަނީ ފެންމަތިވެެފައެވެ.\nރޭ މުޒާހަރާ ކަވާކުރުމުގެެ މަސައްކަތް ކުރަމުން ދިޔަ ނޫސްވެެރިންނަށްވެެސް ފުލުހުން ވަނީ އަނިޔާކޮށްފައެވެ. މި މައްސަލަ މޯލްޑިވްސް ޖާނަލިސްޓު އެސޯސިއޭޝަން (އެެމްޖޭއޭ) އަދި މީޑިއާ ކައުންސިލުން ވަނީ ކުށްވެރިކޮށްފައެވެ.\nމެއި 2, 2021 16:30\nޔާމީނުގެ ވެރިކަމުގައި ރައްޔިތުން ގައިގަ ފިރުމީ ދޮތަ ؟ އޭރުވެސް އާއްމުންނަށް އަނިޔާކުރީ ސިފައިން ނާއި ފުލުހުން ! މިހާރުވެސް އެކަން ކުރަނީ އެމީހުން ! އަނިޔާ ކުރާމީހުންނަށް ދެވޭނެ އެއްވެސް އަދަބެއް މިޤައުމުގަ ނެތް ! އަނިޔާކޮށްގެން އަދަބުދޭނަމަ އެންމެ ފުރަތަމަ އަދަބު ދޭން ޖެހޭނީ މައުމޫނު އަށް އަދި ޔާމީނުއަށް !\nމެއި 2, 2021 17:41\nސޯލިހު އަށް ރަށްޔަތުންގެ ގަޔަށް އަރައިގަނެވިއްޖެކަމުގައި ޔަގީން ސޯލިހޫ އެހެންދުވަހެއް އޮތްކަން ހަނދުމަނެތުނީތޯ ވެރިކަމުންދުރުނުވެ ތާއަބަދު ހުރެވޭނެކަމުގައި ދެކުމަކީ ބިލާހެކެވެ ފުންކޮށްވިސްނަވާށެވެ.\nމެއި 2, 2021 18:00\nފުލުހުން ނައް ނުކިޔަމަންތެރިވީމަ ދެންޖެހޭނި ބާރުގެބޭނުން ކުރަން މިދުވަސްވަރު މުޒާހިރާއެއްނުކުރެވޭނެ ބޮޑިބަތް


Dhiraagu TV ge hidhumaiy Alifuttah\nދިރާގު ޓިވީ އަލިފުށީގައި އިފްތިތާހުކުރުން\nދިރާގު ޓީވީގެ ހިދުމަތް އަލިފުއްޓަށް\n08 އޭޕްރީލް 2021 - 16:43:54\nދިރާގު ޓީވީގެ ހިދުމަތް ރ. އަލިފުށީގައި ރަސްމީކޮށް އިފްތިތާހު ކޮށްފިއެވެ.\nދިރާގުގެ އެސިސްޓެންޓް މެނޭޖަރު ޕަބްލިކް ރިލޭޝަންސް، ޖައިޝާން ހަމީދު ވިދާޅުވި ގޮތުގައި ދިރާގުން މަސައްކަތް ކުރަމުން ދަނީ ވީހާވެސް ގިނަ ބަޔަކަށް ދިރާގު ޓީވީ މެދުވެރިކޮށް ހައި ކޮލިޓީ ޗެނަލްތައް ބަލާލުމުގެ ފުރުސަތު ހޯދައިދިނުމަށެވެ.\nއަޅުގަނޑުމެން އުންމީދު މިކުރަނީ ރ.އަލިފުށީގައި ދިރިއުޅޭގެ ރައްޔިތުންގެ ދިރިއުޅުމަށް އިތުރު ފާގަތިކަމެއް ގެނެސްދީ ދިރާގުޓީވީ މެދުވެރިކޮށް މުނިފޫހިފިލުވުމަށް އިތުރު ލުއިފަސޭހަތަކެއް ލިބޭގެންދާނެކަމަށް -ދިރާގު\nސިނަމާޗީގެ މުޅިން އާ ފިލްމު ޗެނަލް ތަކަކާއެކު ގޯލްޑް ޕެކެއް ދިރާގު ޓީވީއިން ތައާރަފުކޮށްފައި ވާއިރު 100 އަށް ވުރެ ގިނަ ޗެނަލްތައް 450 ރުފިޔާއަށް ލިބޭނެއެވެ. އަދި މި ޗެނަލްތައް ދިރާގުޕްލޭ އެޕްގެ ޕްލޭމޯ ޕެކޭޖު މެދުވެރިކޮށްވެސް ބެލެން ހުންނާނެއެވެ.\nއަދި މިހާރު ކުރިއަށްދާ ހާއްސަ ޕޮރޮމޯޝަންގެ ދަށުން ދިރާގު ފިކްސްޑް ބްރޯޑްބޭންޑް ގެންގުޅުއްވާ ކަސްޓަމަރުންނަށް ދިރާގު ޓީވީގެ ހިދުމަތް މުޅިން ހިލޭ ގުޅައިދިނުމުގެ އިތުރުން ޖޯއިބޮކްސްވެސް (ޑީކޯޑަރ) މުޅިން ހިލޭ ލިބިގެންދާނެއެވެ.\nދިރާގު ޓީވީގައި ހިމެނޭ ޗެނަލްތަކުގެ ތެރޭގައި މައްޝޫރު ޑިޒްނީ ޗެނަލްތައް، ސޮނީގެ ސްޕޯރޓްސް ޗެނަލްތައް، ލައިފްސްޓައިލް ޗެނަލްތަކުގެ ތެރޭގައި ފުޑް ނެޓްވޯކް، ރާއްޖެއާއި ބޭރު ދުނިޔޭގެ ހަބަރު ޗެނަލްތައް އަދި އަލް ގުރުއާން އަލް ކަރީމް ފަދަ ދީނީ ޗެނަލްތައް ހިމެނެއެވެ.\nއަގުގައި އެއްވެސް ތަފާތު ކުރުމެއްނެތި ދިރާގުން ވަނީ ރާއްޖޭގެ %77 ގޭބިސީއަށް މިހާރު ދިރާގުޓީވީ ހިދުމަތް ވަނީ ފޯރުކޮށްދީފައިއެވެ.\nއެއްވެސް ހަރަދަކައި ނުލާ ދިރާގު ޓީވީ ގުޅާލުމުގެ ފުރުސަތެއް!\nދިރާގު ކަސްޓަމަރުންނަށް ސްޕޮޓިފައި ތައާރަފްކޮށްފި


Anupam Kher Ge 519 Vana Film Ge Shooting Ah Thayyaaru Vejje - Vaguthu\nކޮވިޑް-19: އަދިވެސް އޮތީ ދަތިދުވަސްތަކެއް! - 14 ގަޑިއިރު ކުރިން\nއަނޫޕަމް ހީރްގެ 519 ވަނަ ފިލްމުގެ ޝޫޓިންއަށް ތައްޔާރުވެއްޖެ\nބޮލީވުޑްގެ ކުޅަދާނަ ފިލްމީ ތަރި އަނޫޕަމް ހީރްގެ 519 ވަނަ ފިލްމުގެ ޝޫޓިންއަށް އޭނާ ތައްޔާރުވެއްޖެއެވެ.\n"މޯހް މާޔާ" ގެ ޝޫޓިންއަށް ތައްޔާރުވެފައިވާކަން ހާމަކޮށް އަނޫޕަމް ހީރް އޭނާގެ ޓުވިޓާގައި ކުރި ޕޯސްޓެއްގައި ބުނީ މިއީ އާ ފިލްމެއްގެ ޝޫޓިން ފައްޓަންވީ ވަގުތު ކަމަށާއި އާ ފެށުމެއްގެ ޖާދޫއަށް އިތުބާރު ކުރަން ޖެހޭ ކަމަށެވެ.\nމި ފިލްމަކީ 2019 ވަނަ އަހަރަށް ފަހުގައި އަނޫޕަމް ފެނިގެންދާ ދެ ވަނަ ފިލްމެވެ. ކުރިން އޭނާ ފެނިގެން ގޮސްފައިވާ ފިލްމަކީ ޕްރަސާދް ކަޑަމް ޑައިރެކްޓުކޮށްފައިވާ "ދަ އެކްސިޑެންޓަލް ޕްރައިމް މިނިސްޓަރު" އެވެ.\nމާޗް 7، 1955 ގައި އުފަންވި އަނޫޕަމްއަކީ ފިލްމް އެންޑް ޓެލެވިޒަން އިންސްޓިޓިއުޑް އޮފް އިންޑިޔާގެ ކުރީގެ ޗެއާމަންއެވެ. މިހާތަނަށް އެތައް ސަތޭކަ ފިލްމެއް ކުޅެފައިވާ އަނޫޕަމް އަށް ވަނީ ދެ ފަހަރެއްގެ މަތިން ގައުމީ ފިލްމް އެވޯޑް ލިބިފައެވެ. އަދި އަށް ފިލްމް ފެއާ އެވޯޑް ލިބިފައިވާ އިރު މީގެ އިތުރުން އިތުރު އެތައް އެވޯޑެއް ވެސް އޭނާ އަށް ވަނީ ލިބިފައެވެ.\nއުމުރުން 66 އަހަރުގެ އަނޫޕަމްއަކީ ފިލްމު ކުޅުމުގެ އިތުރުން ފިލްމު އުފެއްދުމުގައި ވެސް ހަރަކާތްތެރިވާ ފަރާތެއްކަން ފާހަގަ ކުރެވެއެވެ. އުމުރުން ވަރަށް ޒުވާން އިރުގައި އަނޫޕަމް ފިލްމީ ދާއިރާއަށް ނުކުމެފައިވާއިރު އޭނާ އަކީ ޓީވީ ޕްރެޒެންޓުކުރުމުގައި ވެސް ފާހަގަ ކޮށްލެވޭ ޕްރެޒެންޓަރެކެވެ.\nއަނޫޕަމް ކުޅެފައިވާ ބައެއް ފިލްމުތަކުގެ ތެރޭގައި ސާރާންޝް(1984)، ރާމް ލަކްހަން( 1989)، ލަމްހޭ(1991)، ހެލް(1992)، ދަރް(1993)، ވިޖޭ( 1988) ހިމެނެއެވެ.


Kuhjaa maruvi hadhisaa in filaavalhu libigane, fiyavalhu alhan jehey: Raees\nކުއްޖާ މަރުވި ހަދިސާއިން ފިލާވަޅު ހޯދައި ފިޔަވަޅު އަޅަން ޖެހޭ: ރައީސް\n25 ސެޕްޓެމްބަރު 2018 - އެމްޑީޕީގެ 167 ވަނަ ގައުމީ މަޖިލީހުގައި ރިޔާސީ އިންތިހާބު 2018 ކާމިޔާބުކުރެއްވި އިބްރާހީމް މުހައްމަދު ސޯލިހު ވާހަކަ ދައްކަވަނީ -- އަހުމަދު ނާއިމް | އަވަސް\nސިމެންތި ބަސްތާއެއް ބޮލަށް ވެއްޓި، ބޮޑެތި އަނިޔާތަކެއްވެގެން މިއަދު މަރުވި ކުއްޖާއަށް ދިމާވި ހާދިސައިން ފިލާވަޅު ލިބިގަންނަން ޖެހޭ ކަމަށް ރައީސް އިބްރާހިމް މުހައްމަދު ސޯލިހު ވިދާޅުވެއްޖެ އެވެ.\nއިއްޔެ ހެނދުނު 10:45 ހާއިރު ހިނގި އެ ހާދިސާއާ ގުޅިގެން މަރުވެފައި ވަނީ އުމުރުން ހަތް އަހަރުގެ ބަންގްލަދޭޝްއަށް ނިސްބަތްވާ ރޯޝަން ޖިއަން ނަމަކަށް ކިޔާ އަންހެން ކުއްޖެކެވެ. އެ ކުއްޖާ މަރުވި ހާދިސާއާ ގުޅިގެން މިހާރު އިންޑިޔާއަށް ރަސްމީ ދަތުރުފުޅެއް ކުރައްވަމުން ގެންދަވާ ރައީސް ސޯލިހު ކުރެއްވި ޓްވީޓެއްގައި ވިދާޅުވީ އެ ހާދިސާގައި ކުއްޖާ މަރުވުމަށް ވުރެ ބޮޑު ހިތާމައެއް ނޯންނާނެ ކަމަށެވެ. އަދި އެ ހިތާމަވެރި ހާދިސާ އިން ފިލާވަޅު ލިބިގަނެ، ރައްކާތެރިކަމުގެ ފިޔަވަޅުތައް ވަރުގަދަ ކުރަން ޖެހޭ ކަމަށް ރައީސް ވިދާޅުވި އެވެ.\nރައީސް ސޯލިހު ކުރެއްވި ޓްވީޓު\nޖިއަންއަކީ ފ. އަތޮޅު ރަށެއްގައި ދިރިއުޅެމުން އަންނަ ކުއްޖެކެވެ. އެ ކުއްޖާގެ މަންމައަކީ އެ އަތޮޅު ހޮސްޕިޓަލުގެ ޑޮކްޓަރެވެ. ޖިއަން މާލެ އައީ އާއިލާއާއެކު ޗުއްޓީ ހޭދަކޮށްލުމަށެވެ. ނަމަވެސް މާފަންނު ސަންފްރަންޓު ހުންނަ އިމާރާތް ކައިރިން އެ ކުއްޖާ ހިނގާފައި ދަނިކޮށް ބޮލަށް ސިމެންތި ބަސްތާއެއް ވެއްޓި، ހޮސްޕިޓަލުގައި ފަރުވާ ދެނިކޮށް މިއަދު 12:00 ހާއިރު މަރުވީ އެވެ.\nރައީސް އިބްރާހިމް މުހައްމަދު ސޯލިހު މަރު އިމާރާތް ކުރުން


Norwich balikoh Tottenham'un gadha hatharakah erumuge unmeedhu...\nމި މެޗު ޓޮޓެންހަމުން ކާމިޔާބުކުރީ 2-1 ގެ ނަތީޖާއަކުން\nކ. މާލެ | 23 ޖެނުއަރީ 2020 | ބުރާސްފަތި 17:40 | 2,082\nޓޮޓެންހަމް އަދި ނޯވިޗް ބައްދަލުކުރި މެޗުގެ ތެރެއިން - ގެޓީ އިމޭޖާސް\nއިނގިރޭސި ޕްރިމިއަރ ލީގުގެ ތާވަލުގެ ފުލުގައި އޮތް ނޯވިޗް ސިޓީ އަތުން މޮޅުވެ މޮރީނިއޯގެ ޓޮޓެންހަމްއިން ގަދަ ހަތަރަކަށް އެރުމުގެ އުންމީދު އާކޮށްފިއެވެ.\nޓޮޓެންހަމް ދަނޑުގައި ކުޅުނު މި މެޗު އެޓީމުން ކާމިޔާބު ކުރީ 2-1 ގެ ނަތީޖާއަކުންނެވެ. މިއީ 2020 ވަނަ އަހަރު ލީގު މެޗަކުން ޓޮޓެންހަމް މޮޅުވި ފުރަތަމަ މެޗެވެ.\nމެޗު ފަށައިގެން ގިނަ ވަގުތު ބޯޅަ ކޮންޓްރޯލްކޮށް ގިނަ އެޓޭކްތައް އުފައްދާފައިވަނީ ޓޮޓެންހަމްއިންނެވެ. އެގޮތުން ޓޮޓެންހަމްއިން ވަނީ ފުލުފުލުގައި ނޯވިޗްގެ ގޯލަށް ޙަމަލާތައް އުފައްދައިފައެވެ. މެޗުގެ 38 ވަނަ މިނެޓުގައި ޓޮޓެންހަމްއިން ވަނީ ލަނޑު ޖަހާ ލީޑު ނަގައިފައެވެ. މި ލަނޑު އެޓީމަށް ކާމިޔާބު ކޮށްދިނީ ޑެލި އެލީ އެވެ. މި ލަނޑަށްފަހު ވެސް ޓޮޓެންހަމް އިން ވަނީ ލަނޑު ޖެހުމަށް ފުރުސަތުތަކެއް ތަނަވަސް ކޮށްފައެވެ. އެގޮތުން ޓޮޓެންހަމްގެ ކޮރެއާ ފޯވަރޑް ސޮން އަށް ވަނީ ލަނޑު ޖެހުމަށް ރަނުގެ ދެ ފުރުސަތު ލިބި ބޭކާރު ކޮށްލައިފައެވެ.\nމެޗުގެ ފުރަތަމަ ހާފު ނިމިގެންދިޔައީ 1-0 ގެ ނަތީޖާ އަކުން ޓޮޓެންހަމް ކުރީގައި އޮވެގެންނެވެ.\nމެޗުގެ ދެވަނަ ހާފު ފަށައިގެންވެސް ޓޮޓެންހަމްއިން ވަނީ މޮޅު އެޓޭކިންގ ގޭމެއް ކުޅެފައެވެ. ނަމަވެސް މި ހާފުތާގައި ނޯވިޗް އިން ވަނީ އެޓީމުގެ ކުޅުން ރަނގަޅުކޮށް ޓޮޓެންހަމްގެ ގޯލަށް ނުރައްކާ ކޮށްފައެވެ. އެގޮތުން މެޗުގެ 70 ވަނަ މިނެޓުގައި ޓޮޓެންހަމްއިން ވަނީ ލަނޑު ޖަހާ ނަތީޖާ ހަމަހަމަ ކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ ޓީމޫ ޕުއްކި އެވެ. މިއީ ލިބުނު ޕެނަލްޓީއަކުން އޭނާ ކާމިޔާބު ކުރި ލަނޑެކެވެ. ނަމަވެސް އޭގެ ނުވަ މިނެޓު ފަހުން ޓޮޓެންހަމް އިން ވަނީ އިތުރު ލަނޑެއްޖަހާ ލީޑު ނަގާފައެވެ. މި ލަނޑު އެޓީމަށް ކާމިޔާބުކޮށް ދިނީ އިތުބާރު ފޯވަރޑް ސޮން އެވެ.\nމެޗަށް ފަހު ވާހަކަ ދައްކަމުން ޓޮޓެންހަމްގެ ކޯޗު މޮރީނިއޯ ބުނީ އޭނާގެ ޓީމުން ދެއްކި ކުޅުމާއި މެދު ހިތްހަމަ ޖެހޭ ކަމަށާއި މިވަގުތު ޓީމުގައި އަނިޔާގެ މައްސަލަ ބޮޑު ކަމަށެވެ. އަދި މިހާރުގެ ޓާގެޓަކީ ގަދަ ހަތަރަކަށް އެރުން ކަމަށް ވެސް މޮރީނިއޯ ބުންޏެވެ.\nޓޮޓެންހަމް އިން މިވަގުތު އޮތީ ލީގު ތާވަލުގެ ހަވަނައިގައި ކުޅުނު 24 މެޗުން ލިބުނު 34 ޕޮއިންޓާއެކުގައެވެ. ފަސްވަނައިގައި އޮތް މެންޗެސްޓަރ ޔުނައިޓެޑަށް ވެސް 24 މެޗުން ލިބިފައިވަނީ 34 ޕޮއިންޓެވެ. ތާވަލުގެ ހަތަރު ވަނައިގައި ޗެލްސީން އޮތީ ކުޅުނު 24 މެޗުން ލިބުނު 40 ޕޮއިންޓާއެކުގައެވެ.


އަންނަ ޑިސެމްްބަރު މަހުގެ ތެރޭގައި އާންމުންނަށް ކޮވިޑްް ވެެކްސިނުގެ ބޫސްޓަރ ޝޮޓް ދިނުމަށް ނިންމާފައިވާކަމަށްް ރައީސް އިބްްރާހިމް މުޙައްމަދު ޞާލިހު ވިދާޅުވެެއްޖެއެވެ.\nއެފްރިކާއިން ފެތުރެން ފެށި ކޮވިޑްގެ އައު ވޭރިއަންޓެއް ކަމަށްވާ އޮމިކްރޯން ވޭރިއަންޓު ފެތުރެން ފެށުމާއިގުޅިގެންް ކުރެއްވި ޓްވީޓެއްގައި ރައީސް، ވިދާޅުވީ، ރާއްޖޭގައި ބަލި ޖެެހުމުގެެ ހިރާސް ބޮޑު ފަރާތްތަކަށް ބޫސްޓަރ ޝޮޓެއް ދެމުން އަންނަ ކަމަށެވެ. މި ޝޮޓް ދެމުންް އަންނަ ފަރާތްތަކުގެ ތެރޭގައި ހިމެެނެނީ އުމުރުން 50 އަހަރުން މަތީގެެ ފަރާތްތަކާއި، ސިއްހީ އަދި ފަތުރުވެރިކަމުގެ ދާއިރާގެެ އިސް ސަފުގައި މަސައްްކަތްް ކުރާ ފަރާތްތަކެެވެ\nރައީސް ވިދާޅުވީ އާންމު ފަރާތްތަކަށް ވެކްސިނުގެެ ބޫސްޓަރ ޝޮޓް ދިނުމުގެ ޕްރޮގްރާމް އަންނަ މަހުގެ ތެރޭޭގައި ފެށުމަށް ވަނީ ހަމަޖެހިފައި ކަމަށެވެ. މިހާރު މި ޝޮޓް ޖެހުމަށް ޝަރުތުަހަމަވާ ފަރާތްތަކުން ވީ އެންމެެ އަވަހަކަށް ބޫސްޓަރ ޝޮޓެއް ޖެހުމަށް ރައީސް ސާލިހް ގޮވާލެެއްވިއެވެ.\nރައީސް ވިދާޅުވީ އޮމިކްރޯން ވޭރިއަންޓު ފެެތުރެން ފެށުމަކީ އަނެއްކާވެސް ބޮޑު ނުރައްކަލެެއް ކަމަށާއި، މިއަދު ޓެެކްނިކަލް އެޑްވައިޒަރީ ގްރޫޕުން ބާއްވާ ބައްދަލުވުމުގާ މި ވޭރިއަންޓާއި ގުޅިގެން އަޅާނެ ފިޔަވަޅުތައް ނިންމާނެ ކަމަށެވެ.\nއޮމިކްރޯން ވޭރިއަންޓަކީ ކުރިން ފެެތުރުނު ވޭރިއަންޓުތަކާ ހިލާފަށް ބަލި ޖެެހިފައި ތިބި މީހުންނަށްވެސް މި ބަލި ޖެެހުމުގެެ ހިރާސް ބޮޑު ވޭރިއަންޓެކެެވެ. މިހާރު ބައެއް ގައުމުތަކުން އެފްރިކާގެ ބައެއް ޤައުމުތަކުން އެތެެރެވާ މީހުން 14 ދުވަހަށް ކަރަންޓީން ކުރުން ފަދަ ފިޔަވަޅުތައް އަންނަަނީ އަޅަމުންނެެވެެ. އަދި ބައެއް ޤައުމުތަކުން މީހުން އެތެރެވުންވެސް ވަނީ މަނާކޮށްފައެވެ.


Roadha mahu kiyavaidheynee hendhunu 8-3 ah | Mihaaru\nއިސްކަންދަރު ސްކޫލުގެ ދަރިވަރުންތަކެއް: ރޯދަ މަހުގެ ކިޔެވުން އޮންނާނެ ގަޑިތައް ވަނީ އިއުލާނުކޮށްފައި: ފޮޓޯ: ނިޝާން އަލީ/ މިހާރު\nރޯދަމަހު ކިޔެވުން އޮންނާނީ ހެނދުނު 8-3 އަށް\n10 މެއި 2017 - 16:303comments\nކުރިއަށް އޮތް ރޯދަމަހު ސްކޫލުތަކުގައި ކިޔަވައިދޭނީ ހެނދުނު 8:00 އިން މެންދުރުފަހު 3:00 އަށް ކަމަށް އެޑިއުކޭޝަން މިނިސްޓްރީން މިއަދު ހަމަޖައްސައިފި އެވެ.\nއެ މިނިސްޓްރީން ނެރުނު ސާކިއުލާއެއްގައި ބުނީ ހެނދުނުގެ ދަންފަޅި ފަށާނީ ހެނދުނު 8:40-9:00 އާ ދެމެދު ކަމަށެވެ. އަދި މެންދުރުފަހުގެ ސެޝަން ފަށާގޮތަށް ހަމަޖައްސާފައި ވަނީ ހެނދުނު 11:30 އިން މެންދުރުފަހު 1:00 އާ ދެމެދުގެ ވަގުތެއްގަ އެވެ.\nސާކިއުލާގައި ވާ ގޮތުން ކިޔަވައިދިނުމުގެ ވަގުތު ކަނޑައަޅަން ވާނީ ކޮންމެ ދުވަހެއްގެ ވެސް މެންދުރުފަހު 3:00 ގެ ކުރިން ނިންމާ ގޮތަށެވެ.\nއެޑިއުކޭޝަން މިނިސްޓްރީން ނިންމާފައި ވަނީ ޕްރީ ސްކޫލް ކުދިންގެ ކިޔެވުން ދޮޅުގަޑިއިރަށް ވުރެ ކުރު ނުވާނެ ގޮތަކަށް ކުރިއަށް ގެންދިއުމަށެވެ. އަދި ގްރޭޑް 1-7 ގެ ކުދިންގެ ކިޔެވުން ދެ ގަޑިއިރާއި 30 މިނިޓަށް، ގްރޭޑް 8-10 ގެ ކުދިން ތިން ގަޑިއިރަށް، ގްރޭޑް 11-12 ގެ ކުދިންނަށް ރޯދަމަހު ހަތަރު ގަޑިއިރު ކިޔަވައިދޭ ގޮތަށެވެ.\nމިނިސްޓްރީން ބުނީ އެއް ދަންފަޅިއަށް ކިޔަވައިދޭ ސްކޫލުތަކުގައި ހަތަރު ގަޑިއިރަށް ވުރެ އިތުރު ނުވާނެ ގޮތަކަށް، ކުދިންގެ އުމުރަށް ބަަލައިގެން ކިޔަވައިދޭނެ ވަގުތު އެ ސްކޫލަކަށް އިތުރުކުރެވިދާނެ ކަމަށެވެ. އަދި މާއްދާއެއްގެ ދިގުމިން 30 މިނިޓާއި 45 މިނެޓަށް ފައްތައިގެން ކުރިއަށް ގެންދަން އެޑިއުކޭޝަން މިނިސްޓްރީން އެދެ އެވެ.\nސްކޫލުގެ ކިޔެވުމުގެ ދަންފަޅިތައް ރާވާއިރު، ވަގުތަށް ނަމާދުކުރެވޭނެ ގޮތަށް ހަމަޖެއްސުމާއި ކުދިންނަށް ދީނީ މައުލޫމާތު ދިނުން އަދި މައުރިބު ނަމާދާއި އިޝާ ނަމާދާ ދެމެދު ސްކޫލުތަކުގައި އެއްވެސް ހަަރަކާތެއް ނުހިންގަން އެޑިއުކޭޝަނުން ވަނީ އެދިފަ އެވެ.\nއިތުރު ލިޔުންތައް ސްކޫލް ތައުލީމް އެޑިއުކޭޝަން މިނިސްޓްރީ ކިޔަވާކުދިން ރޯދަމަސް 2017


America In, Kudakudhin Ekudhinge Mainbafainnaa Vakikurumun Roa Adu Ivey Asarugadha Audio Eh - Vaguthu\nއެމެރިކާގެ އަނިޔާވެރިކަމާއި، ކުލުނެއް ނެތް ކަން ދައްކުވައިދޭ އެންމެ މަންޒަރެއް\nއެމެރިކާގެ ބޯޑަރ ފެސިލިޓީއެއްގައި ކުދިންތަކެއް\nބޭނުންވާ ލިޔެކިޔުންތައް ނެތްކަމަށް ބުނެ، އެމެރިކާއަށް އެތެރެވުމަށް އަންނަ ކުޑަކުދިންނާއި، އެކުދިންގެ މައިންބަފައިން ދަނީ ވަކި ކުރަމުންނެވެ. އެޤައުމުގެ ކަސްޓަމްސް، ބޯޑަރ އަދި އިމިގްރޭޝަން އިދާރާތަކުން، އެކުދިން ވަކިކޮށް، ބައިތިއްބާފައި ތިބެނީ ވަކިން، ކޮއްޓެއްކަހަލަ ތަނެއްގައިކަންވެސް ވަނީ ހާމަވެފައެވެ.\nއެމެރިކާ އަދި މެކްސިކޯ ބޯޑަރުން، މި ކުދިންނާއި މައިންފައިން ހިފަހައްޓާ، ދަރިން މައިންބަފައިންނާ ވަކި ކުރަމުންދާއިރު، އެތަނުގެ އަޑު އިވޭ ވީޑިޔޯއެއްވަނީ ހާމަވެފައެވެ. "ސީއެންއެން" އިން ބުނާ ގޮތުގައި މި ވީޑިޔޯ ހާމަކޮށްފައިވަނީ ތަޙުޤީޤީ މަސައްކަތް ކުރާ ޖަމާއަތަކުންނެވެ.\nއާއްމުވެފައިވާ އޯޑިޔޯއިން އިވޭ ގޮތުގައި، ކުދިން ދަނީ އެކުދިންގެ އާއިލާ މެންބަރުންނާ ވަކި ނުކުރުމަށް ރޮއެ، އާދޭސް ކުރަމުންނެވެ. ރޮމުން ރޮމުން، ސްޕޭނު ބަހުން މަންމައަށާއި ބައްޕައަށް ގޮވާ އަޑުވެސް އިވެމުންދެއެވެ. އަދި، އޯޑިޔޯ އިން އިވެމުންދަނީ އުމުރުން ހަތަރު އަހަރާއި 10 އަހަރުގެ ކުދިންގެ އަޑުކަންވެސްވަނީ ހާމަވެފައެވެ.\nއެމެރިކާގެ ބޯޑަރ ފެސިލިޓީއެއްގައި ކުދިންތަކެއް. އެކުދިންގެ ގައިމަތީގައި އެޅުމަށްވެސް ދީފައިވަނީ ފޮއިލު\nމި އޯޑިޔާއާ ބެހޭގޮތުން، އިއްޔެ ވައިޓް ހައުސްގައި ކުރިއަށް ދިޔަ ޕްރެސް ކޮންފަރެންސެއްގައިވެސް ސުވާލުކޮށްފައިވެއެވެ. އެޤައުމުގެ ހޯމްލޭންޑް ސެކިއުރިޓީ ސެކެރެޓަރީއާ، މި އޯޑިޔޯއާ ބެހޭގޮތުން ސުވާލުކުރުމުން، މާ އެދެވޭ ޖަވާބެއްވެސް ދީފައިނުވެއެވެ.\nޕާސްޕޯޓު ނުވަތަ އެފަދަ ލިޔެކިޔުންތައް ނެތް ކުޑަކުދިން، އެކުދިންގެ މައިންބަފައިންނާ ވަކި ކުރުމަކީ، އެމެރިކާގެ ރައީސް ޑޮނަލްޑް ޓްރަމްޕްގެ ސިޔާސަތެކެވެ. ތަފާސްހިސާބުތައް ދައްކާގޮތުން، އެޤައުމުގެ ތިންބައިކުޅަ ދެބައި މީހުން، މި ސިޔާސަތާ ދެކޮޅު ހަދާއިރު، ޓްރަމްޕްގެ އަންހެނުން އަދި އެޤައުމުގެ ފަސްޓް ލޭޑީ، މެލާނިޔާ ޓްރަމްޕްވެސް، މިކަމާވަނީ ދެކޮޅު ހަދާފައެވެ.\nޓްރަމްޕްގެ މި ސިޔާސަތަކީ ލާއިންސާނީ ކަމަކަށްވާއިރު، މިއީ މަދަނީ ޙައްޤުތަކާ ފުށުއަރާ ކަމެއްކަމަށްވެސް އެތައް ބަޔަކު ދަނީ ބުނަމުންނެވެ.\nޖޫން 19, 2018 14:33\nމަމީއެމެރިކާދެކެ ވަރަށްނަފުރަތު ކުރާމީހެއް! ނަމަވެސް ސުވާލަކީ މަގޭގެޔަށް މަގޭއިޒުނަނެތި ފާރުމަތިންއަރައިގެން ވަދެނިދަންބަޔަކު ތިއްބަސް ހަމަ އެމީހުން ބައިތިއްބަންވީތޯ؟ މަގެދަރިންނާއި އަނބިމީހާއަށްކުރާޚަރަދު އެމީހުންނަށްވެސްކޮށް، ގެއިންކެއިންބުއިމާއި އަންނައުން، އަދި ނިދާނެތަންވެސް ދޭންވީތޯ މަގޭ އަތުގައި އެކަންކުރުމުގެ ގާބިލުކަންނެތަސް؟ ނުވަތަ އަހަރެމެން ނުކުމެގެން ދާންވީތޯ؟!\nމަގޭނަޒަރުގައި އެމެރިކާވިޔސް ގާނޫނާއި ގަވާއިދު އޮންނާނެ، އެތަނަށްވެސް އެތެރެވާންޖެހޭނީ އޮންނައުސޫލުގެ ތެރެއިން. އެމީހުންނަށް ޖިސްމާނީ އަނިޔާއެއްނުކުރޭނު؟!\nޖޫން 19, 2018 15:38\nކަލޭ ވަރަށް އެމެރިކާދެކެ ނަފުރަތުކުރާކަން ތިކޮމެންޓުންވެސް އެނގޭ\nޖޫން 19, 2018 21:03\nކަލޯ ތި އެމެރިކާޔަށް އިހްސާސްވޭތޯބަލާބަ ފަލަސްތީނުގެ ބިމުން އެތާރައްވެހިންނެރެ އެމެރިކާ ޔާ ޔޫރަޕް އިން މީހުންގެނެސް ލީމަ އެތާ އަސްލުވަޒަންވެރިން އުޅޭހާލާ ރޯ ރުޔުން\nޖޫން 19, 2018 21:41\nނަފްރަތު ކުރުމަކީ ކަލޭހެން ގޮސް ބޮމެއް ގޮއްވާލާ އެންމެން މެރުންތަ؟\nޖޫން 19, 2018 21:37\nތިކަހަލަ ކިތަންމެ މަންޒަރެއް ވޭތުވެ ހިގައްޖެ. އަދިވެސް ދާނީ ފެންނަމުން.


Internet medhuverikoh bahusgai baiverive vadainugannavaane kamah trump vidhaalhuvehje – Iru\nއޮކްޓޯބަރު މަހުގެ 15ވަނަ ދުވަހު ބޭއްވުމަށް ހަމަޖެހިފައިވާ އެމެރިކާގެ ރިޔާސީ ބަހުޘްގެ ދެވަނަ ބުރު އިންޓަނެޓު މެދުވެރިކޮށް ބޭއްވުމަށް ނިންމުމުން، ބަހުޘްގައި ބައިވެރިވެވެޑައިނުގަންނަވާނެކަމަށް އެމެރިކާގެ ރައީސް ޑޮނަލްޑް ޓްރަންޕު ވިދާޅުވެއްޖެއެވެ.\nއިތުރު ދަޢުރަކަށް ކުރިމަތިލައްވާފައިވާ ރައީސް ޓްރަންޕަށް ކޯވިޑް-19 ޖެހިފައިވާކަން އޮކްޓޯބަރު މަހުގެ 2ވަނަ ދުވަހުގައިވަނީ އިޢުލާނުކުރައްވާފައެވެ. އޭގެ ފަހުން ތިން ދުވަހުގެ މުއްދަތަށް އަސްކަރީ ހަސްފަތާލެއްގައި ފަރުވާ ދިނުމަށްފަހުވަނީ އެނބުރި ރިޔާސީ ގަނޑުވަރު ވައިޓު ހައުސަށް ވަޑައިގެންފައެވެ.\nކުރިއަށް އޮތް ބަހުޘް އިންޓަނެޓު މެދުވެރިކޮށް ބޭއްވުމަށް ބަހުޘް އިންތިޒާމުކުރާ ފަރާތުން ނިންމުމުން ޓްރަންޕުވަނީ އެކަމާ ނުރުހުން ފައުޅުކުރައްވާފައެވެ. ފޮކްސް ނިއުސަށް ދެއްވި ބަސްދީދަތުމެއްގައި އެމަނިކުފާނު ވިދާޅުވީ ކޮމްޕިއުޓަރެއްގެ ދޮށުގައި އިންނަވައިގެން ބަހުޘް ކުރައްވަން ބޭނުންވެވަޑައިނުގަންނަވާކަމަށާއި އެފަދަ ބަހުޘަކަށް އެމަނިކުފާނުގެ ވަގުތު ބޭކާރުކުރައްވަން ބޭނުންވެވަޑައިނުގަންނަވާކަމަށެވެ.\nއެފަދަ ބަހުޘެއް ކުރިއަށްދާ ވަގުތު ބަހުޘް އިންތިޒާމުކުރާ ފަރާތުން ބޭނުން ވަގުތަކު އެމަނިކުފާނުގެ މައިކު ކަނޑާލެވިދާނެކަމަށް ވިދާޅުވެ ޓްރަންޕުވަނީ ކަންބޮޑުވުން ފައުޅުކުރައްވާފައެވެ. ޓްރަންޕު ވިދާޅުވީ އޭނާގެ ޙާލުކޮޅު ވަރަށް ރަނގަޅުކަމަށާއި އިންތިޚާބަށް ކެންޕެއިނު ކުރައްވަން އޮކްޓޫބަރު މަހުގެ 10ވަނަ ދުވަހު ނިކުންނެވުމާއި ގުޅޭގޮތުން ވިސްނަވަމުން ގެންދަވާކަމަށެވެ.\nއެމެރިކާގެ ކްލީވްލޭންޑުގައި ބޭއްވި ބަހުޘްގައި ރައީސް ޓްރަންޕާއި އިދިކޮޅު ރިޔާސީ ކެންޑިޑޭޓު، ކުރީގެ ނައިބު ރައީސް ޖޯ ބައިޑަންވަނީ އެއް ބޭފުޅަކު އަނެއް ބޭފުޅަކަށް ވަރަށް ބޮޑަށް ފާޑުވިދާޅުވެފައެވެ. ބަހުޘްގައި ވާހަކަދެއްކުމަށް ހަ މައުޟޫއެއް ކަންޑައަޅައިފައި އޮތް ނަމަވެސް 90މިނެޓުގެ ބަހުޘްގައި ދެ ބޭފުޅުންވެސްވަނީ މަޢުޟޫތަކާއި ބެހޭގޮތުން ވާހަކަދެއްކެވުމުގެ ބަދަލުގައި ޒާތީގޮތުން އަރައިރުންވެ އެއް ބޭފުޅަކު އަނެއް ބޭފުޅަކަށް ތުހުމަތުތައް ރައްދުކުރައްވައި ވާހަކަދެއްކެވުމުގައި ވަރަށް ބޭއަދަބީ ބަސްކޮށާރު ބޭނުންކުރައްވާފައިވެއެވެ. އެއާއެކު ގިނަ ބައެއްގެ ފާޑުކިޔުންވަނީ ދެ ބޭފުޅުންނަށްވެސް ރައްދުވެފައެވެ.\nއޮކްޓޯބަރު މަހުގެ 15ވަނަ ދުވަހުގެ ބަހުޘްގައި ރައީސް ޓްރަންޕު ބައިވެރިވެވަޑައިނުގަންނަވާނެކަމަށް ވިދާޅުވުމުން ޖޯ ބައިޑަންވަނީ އެ ތާރީޚުގައި ފިލަޑެލްފިއާ ސްޓޭޓުގައި ޚާއްޞާ ޙާރަކާތެއް ބޭއްވެވުމަށް ނިންމަވާފައެވެ.


Gulhun Badhahi Kuranee Minivan kamaai Siyaadhathah Kudaves Gehlumeh Nuvaa Gothah- Raees - Vaguthu\nގުޅުން ބަދަހި ކުރަނީ މިނިވަންކަމާއި ސިޔާދަތަށް ކުޑަވެސް ގެއްލުމެއް ނުވާ ގޮތަށް - ރައީސް\nރައީސުލްޖުމްހޫރިއްޔާ ސިންގަޕޫރުގައި ދިރިއުޅޭ ދިވެހިންނާ ބައްދަލު ކުރައްވަނީ.. ފޮޓޯ: ރައީސް އޮފީސް\nއަވައްޓެރި ގައުމުތަކާއި ރާއްޖެއަށް ހެޔޮއެދޭ ގައުމުތަކާއިވެސް ގުޅުން ބަދަހިކުރާނީ ރާއްޖެގެ އިގްތިސާދަށް ފައިދާ ކުރާނެ ގޮތަށް ކަމަށް ރައީސް އިބްރާހީމް މުހައްމަދު ސޯލިހު ވިދާޅުވެއްޖެއެވެ.\nރައީސް މިހެން ވިދާޅުވެފައިވަނީ ސިންގަޕޫރަށް ކުރެއްވި ދަތުރުފުޅުގައި އެގައުމުގައި ތިބި ދިވެހިންނާއި ބައްދަލުކުރައްވައި ވާހަކަފުޅު ދައްކަވަމުންނެވެ.\nރައީސް ވިދާޅުވީ ރާއްޖެއާއި ސިންގަޕޫރަކީ ވަރަށް ޒަމާންވީ ވަރަށް ގާތް އެކުވެރި ގުޅުމެއް އޮންނަ ދެ ޤައުމުކަމުގައެވެ. އަދި ރާއްޖެގެ ތަރައްގީއަށް ވަރަށް ގިނަގުނަ އެހީތެރިކަން އެގައުމުން ފޯރުކޮށްދީފައިވާކަން ރައީސް ވަނީ ފާހަގަކުރައްވާފައެއެވެ.\nރައީސް ވެރިކަމަށް ވަޑައިގެންނެވި ދުވަހުން ފެށިގެން މަސައްކަތް ކުރައްވަމުން ގެންދަވަނީ ގިނަ ގައުމުތަކާއި ގުޅުން ބަދަހިކޮށް ރާއްޖޭގެ ހާރިޖީ ގުޅުންތަށް ވަރުގަދަ ކުރަން ކަމަށް އެމަނުކުފާނު ވިދާޅުވިއެވެ.\nރައީސުލްޖުމްހޫރިއްޔާ ވަނީ ސިންގަޕޫރުގައި ތިިބި ދިވެހި ދަރިވަރުންނަކީވެސް ކުރިމަގުގައި ރާއްޖެ ކުރިއަރުވައި ތަރައްގީ ކުރުމަށް މަސައްކަތް ކުރާ ބަޔަކަށްވުމަށް އެދި ވަޑައިގަންނަވާފައެވެ.\nރައީސް އިތުރަށް ވިދާޅުވެފައިވަނީ އެގައުމުގައި ދިރިއުޅޭ ދިވެހިންނާއެކު ގާތް ގުޅުމެއް އުފައްދަން ދިވެހި އެމްބަސީން މިހާރު ވަރަށް މުހިންމު މަސައްކަތްތަކެއް ފަށާފައިވާކަމަށާއި އެމްބަސީން ފޯރުކޮށްދޭންޖެހޭ ޚިދުމަތްތައް އޮންލައިންކޮށް ދެވޭނެ އިންތިޒާމުތައް ހަމަޖެއްސުމުގެ މަސައްކަތް މިހާރު ފަށާފައިވާކަމަށެވެ.\nދިވެހި އެމްބަސީ މެދުވެރިކޮށް ދޭ ޚިދުމަތްތަކުގެ ތެރެއިން އެމްބަސީއަށް ކޮންމެހެން ހާޒިރުވާންޖެހޭ ކަންތައް ފިޔަވައި އެހެން ޚިދުމަތްތައް އޮންލައިންކޮށް ދެވޭނެ އިންތިޒާމުތައް ވެސް މިހާރު ވާނީ ހަމަޖެހިފަ ކަމަށް ރައީސް ވިދާޅުވިއެވެ.\nޖޫން 30, 2019 16:14\nވަސް ނުބައިވެއްޖެއެވެ. ރަހަ ތަފާތުވެއްޖެއެވެ. ކުލަ ހުތުރުވެއްޖެއެވެ. މިއީ ހައްތާވެސް ކުނިވެ ހަލާކުވުމުގެ އަލާމާތްތަކެވެ. ދިފާޢުގައި ނުކުންނަށްޖެހޭ މައިގަނޑު ސަބަބެވެ. ރައީސް ނަޝީދުގެ ދެކޮނޑުގައި ދެބަސްތާ ދެއަތުގައި ދެކޮތަޅު އަނގައިގާ މައިކްރޯފޯން\nޖޫން 30, 2019 21:03\nމިނިވަންކަމާއި ސިޔާދަތަކީ ކޮބައިކަން ދަސްކުރީ ބަފައިބެ ގާތުންނެއްނު. ވީމާ އޭގެ އަގު "ފިސާރި ރަނގަޅަށް" އެނގޭނެތާ. އަޅުގަނޑަށް ރަނގަޅީ މަނިއްޕުޅު ދެނެވަޑައިނުގަންނަވާ ކަންކަމުގެ ވާހަކަ ނުދެއްކެވިއްޔާ.


ނެގެޓިވް މާސް އުފައްދައިފި، އެއްލުމުން ގަޔާ ދިމާލަށް\nކޮއްޕާލުމުން ނުވަތަ އެއްލުމުން އެ އެއްޗެއް ދާނީ އެ ފޮނުވާލި މިސްރާބަކަށް، ދުރަށެވެ. މިއީ އިސާކް ނިއުޓަންގެ "ސެކަންޑް ލޯ އޮފް މޯޝަން" ގައި ވެސް ބުނާ ގޮތެވެ. މިއީ ޕޮޒިޓިވް މާސްގެ ސަބަބުން މިކަން ހިނގާ ގޮތް ކަމަށް ވާއިރު، ތިއަރީގައި ބުނަނީ ނެގެޓިވް އަދި ޕޮޒިޓިވް އިލެކްޓްރިކް ޗާޖް ފަދައިން މާސްގައި ވެސް މި ދެ ޗާޖް ހުންނާނެ ކަމަށެވެ.\nސެމްސަންގު ގެލެކްސީ ނޯޓް7ގެ ބެޓެރީގެ މައްސަލާގައި ގެއްލުނު އިތުބާރު ހޯދަން އެ ކުންފުނިން އަންނަނީ ވަރަށް ބުރަކޮށް މަސައްކަތްކުރަމުންނެވެ. އެކަމަކު އެ ކުންފުނިން އެންމެ ފަހުން ތައާރަފްކުރި އެސް8 ގެ ބެޓެރީއާ މެދު ޝައްކުކުރާ މީހުން ގިނަ އެވެ.\nއިހުގެ ފޯނަކަށް ހިތް އެދޭތަ؟\nގިނަ މީހުން ދައްކަނީ ނޮކިއާ ފޯނެއްގެ ވާހަކަ އެވެ. ހިތުންނުފިލައިގެން އުޅެނީ އެ ފޯނެކެވެ. ގެންގުޅެން ފަސޭހައީ އެވެ. ޗާޖު ހުސްވެދާނެތީ ވިސްނަން ވެސް ނުޖެހެ އެވެ. ކޯލް އަދި މެސެޖުކުރުން ހަމަ އެއް އަތުންނެވެ.\nއައިފޯނުގެ ސްކްރީން ފަސޭހައިން ތަޅައިގެން ދަނީ ކީއްވެ؟\nގެލަކްސީ ނޯޓް 8: އޮންނާނެ ކަމަށް ބެލެވޭ ސިފަ\nގެލަކްސީ ނޯޓް 8 ސިފަކުރެވޭ ގޮތް ބަހުސަކަށް ވަނީ އެވެ. ސެމްސަންގުން ދެން ނެރޭނެ ކަމަށް ބެލެވޭ "ބޮޑު" ފޯނަކީ އެއީ އެވެ. އިވޭ އަޑުތަކުގައި ކަމެއް ހުރި ނަމަ، ގެލަކްސީ ނޯޓް 8 އެންމެ ބޮޑަށް ވައްތަރުވާނީ ގެލަކްސީ އެސް8އާ އެވެ.\nއެޕަލް އިން އައިފޯނަށް ގްރެފިކްސް ޗިޕް އުފައްދަނީ\nއައިފޯނަށް ބޭނުންވާ "ޖީޕީޔޫ"، (ގްރެފިކް ޕްރޮސެސިން ޔުނިޓް) އަމިއްލަ އަށް އުފައްދަން އެޕަލް އިން ޚިޔާރުކޮށްފި އެވެ. މީގެ ކުރިން އައިފޯނަށް ޖީޕީޔޫ އުފައްދާފައި ވަނީ އެހެން ކުންފުންޏަކަށް އޯޑަރުދީގެންނެވެ. އެ ކުންފުންޏަށް ކިޔަނީ "އިމޭޖިނޭޝަން" އެވެ.\nސްމާޓްފޯނެއްގައި ހަތަރު ކެމެރާ\nމިއީ އަލްކަޓޭލް "ފްލޭޝް" އެވެ. ވިދުވަރެއްހާ ދުވެލި ބާރު ސްމާޓްފޯނެކެވެ. އެކަމަކު އެ ގޮތަށް ކިޔާފައި ހުންނަ ނަންނަމަށް ބަރޯސާކޮށް ގަންނަ ތަކެތީގައި އެ ފެންވަރެއް ނުހުރެވެ. އެކަމަކުވެސް، މި ފޯނުގައި އިން ހަތަރު ކެމެރާއްގެ ސަބަބުން މި ފޯނަށް "ފްލޭޝް" ކިޔަނީ އެވެ.\nގެލެކްސީ އެސް8 ދައްކާލައިފި، ހޯމް ބަޓަން ފޮރުވައިފި\nބެޓެރީގެ މައްސަލަޔަކުން ހޫނުވެ އަލިފާން ރޯވާ މައްސަލާގައި ސެމްސަންގުން ވިއްކުން ހުއްޓާލި ނޯޓް 7ގެ 2.5 މިލިއަން ފޯނު މަރާމާތަށް ފަހު އަލުން ބާޒާރަށް ނެރެން އެ ކުންފުނިން...


ކޮވިޑް 19އާ ކުރިމަތިލުމަށް ޖެކް މާގެ އެހީ ރާއްޖެ އަށާއި ސަރަހައްދީ ގައުމުތަކަށް – Haftha\nThu,4June, 2020, 12:15 am\nކޮވިޑް 19އާ ކުރިމަތިލުމަށް ޖެކް މާގެ އެހީ ރާއްޖެ އަށާއި ސަރަހައްދީ ގައުމުތަކަށް\nދުނިޔޭގައި ހަލުވިކަމާއެކު ފެތުރެމުންދާ ކޮވިޑް 19 ފެތުރުން ކޮންޓްރޯލް ކުރުމަށް ރާއްޖެ އަށާއި ސަރަހަައްދީ ގައުމުތަކަށް ބޭނުންވާ އެމަޖެންސީ ސްޕަލައިސް ފޯރުކޮށްދޭން އޭޝިއާގެ އެންމެ މުއްސަނދި މީހާ، ޗައިނާގެ ޖެކް މާ ނިންމައިފިއެވެ.\nމަޝްހޫރު ކުންފުނި އަލީބާބާ ގްރޫޕްގެ ކުރީގެ ޗެއާމަން ޖެކް މާ މިއަދު ކުރެއްވި ޓުވީޓެއްގައި ވިދާޅުވީ، ރާއްޖެ އާއި އަފްގާނިސްތާން، ބަންގުލަދޭޝް، ކެމްބޯޑިއާ، ލާއޯސް، މިޔަންމާ، ނޭޕާލް، ޕާކިސްތާން އަދި ސްރީ ލަންކާއަށް އެމަޖެންސީ ސަޕްލައިސް ފޯރުކޮށްދޭނެ ކަމަށެވެ.\nފޯރުކޮށްދޭ ތަކެތީގެ ތެރޭގައި ހިމެނެނީ 1.8 މިލިއަން މާސްކާއި 210،000 ޓެސްޓު ކިޓާއި 36،000 ޕްރޮޓެކްޓިވް ސޫޓާއި ވެންޓިލޭޓަރު އަދި ތާމާމީޓަރެވެ.\nޖެކް މާ ވިދާޅުވީ، އެތަކެތި އަވަހަށް ޑެލިވަރީ ކުރުމަކީ ފަސޭހަކަމެއް ނޫން ކަމަށާއި ނަމަވެސް އެކަން ކުރާނެ ކަމަށެވެ.\nޖެކް މާގެ ފައުންޑޭޝަނުން ވަނީ ކޮވިޑް 19 އެންމެ ހަލުވިކަމާއެކު ފެތުރެމުންދާ އިޓަލީއަށް ވެސް މެޑިކަލް ސަޕްލައިސް ފޯރުކޮށްދީފައެވެ. އަދި އިތުރު މާސްކާއި ޓެސްޓު ކިޓުތައް ފޮނުވުމުގެ މަސައްކަތް ކުރަމުންދާ ކަމަށް އެ ފައުންޑޭޝަނުން ބުނެފައިވެއެވެ.\nއޭގެ އިތުރުން ޖެކް މާ ވަނީ އެފްރިކާގެ 54 ގައުމަކަށް 20،000 ޓެސްޓު ކިޓާއި އެއްލައްކަ މާސްކު އަދި 1000 މެޑިކަލް ޔޫތް ޕްރޮޓެކްޓިވް ސޫޓާއި ފޭސް ޝިލްޑު ފޯރުކޮށްދޭނެ ކަމަށް ވިދާޅުވެފައެވެ.\nދުނިޔޭގެ އެންމެ މުއްސަނދި މީހުންގެ ލިސްޓުގެ 18 ވަނައިގައި ހިމެނޭ ޖެކް މާގެ މިލްކިއްޔާތަކީ 42.3 ބިލިއަން ޑޮލަރެވެ.


( ސަޕޯޓް ސްޓާފް ގްރޭޑް2)\n1- ކައުންސިލް އިދާރާގެ ވެހިކަލްގައި ކުރުމަށް އަންގާ ދަތުރުތަށް ކުރުން.\n2- މާފުށީ ކައުންސިލް އިދާރާގެ ވެހިކަލް ދޮވެ ސާފުކުރުމާއި މަރާމާތުކޮށް ބެލެހެއްޓުން.\n3- ވެހިކަލް ދުއްވުމުގައާއި ބެލެހެއްޓުމުގައި ދިމާވާ އެކްސިޑެންޓްތަކުން ނުވަތަ އެހެން ގޮތަކުންވެސް ލިބޭ ގެއްލުންތައް ލަސްނުކޮށް ވަގުތުން ވަގުތަށް ސްފަވައިޒަރަށް އެންގުން.\n4- ސެމިނަރ،ވާރކްޝޮޕް އަދި ބައްދަލުވުންތަށް ފަދަ ޕްރޮގްރާމްތަށް ބާއްވާއިރު ތަންތާއްޔާރުކުރުމާއި އެތަނަށް ބޭނުންވާ ތަކެތި ގެންދިޔުން.\n5- ރަށުގެ އިޖްތިމާޢީ ސަރަހައްދުތަކުން ކުނިނެގުން.\n6- ގޭގެއިން ކުނި ނެގުމާއި، ކުނި ވަކިކުރުމާއެކު އެކުންޏަށް ހާއްސަކުރެވިފައިވާ ތަނަކަށް ރައްކާތެރިކަމާއެކު ކުނި އެޅުން.\n7- މީގެ އިތުރުން އިދާރާ ހިންގަވަން ހުންނަ ވެރިޔަކު ވަޒީފާގެ މަސްޢޫލިއްޔަތާއި ގުޅޭގޮތުން އަންގަވާ ކަންކަން ކުރުން.\nމޯލްޑިވްސް ޓްރާންސްޕޯޓް އޮތޯރިޓީން ޤަބޫލުކުރާ C1 ކެޓަގެރީ ލައިސަންސް ޙާޞިލްކޮށްފައިވުމާއެކު، ލިޔަންކިޔަން ދަތުމާއި، މަޤާމުގައި ކުރަންޖެހޭ މަސައްކަތް ކުރަން އެނގުމާއި، އެމަސައްކަތް ކުރެވޭފަދަ ޞިއްޙަތެއްގައި ހުރި މީހެއްކަމުގައިވުން.\nއުމުރުން 18 އަހަރު ފުރިފައިވުން ( މީލާދީގޮތުން ).\n9. ޓްރާންސްޕޯޓް އޮތޯރިޓީން ޤަބޫލުކުރާ C1ކެޓަގަރީގެ ލައިސަންސްގެ ސާފު ކޮޕީ ހުށަހަޅަންވާނެއެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 27 މާރޗް 2019 ވާ ބުދަ ދުވަހުގެ (14:00) ގެ ކުރިން، މާލެއަތޮޅު މާފުށީ ކައުންސިލް އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް ( [email protected] ) އަދި ފެކްސް (6640073) މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.


Kim aa bahdhalukoh "salaan kuran" beynun kamah Trump bunefi\nޓްރަމްޕ އާއި ކިމްގެ ފުރަތަމަ ބައްދަލުވުމުގެ ތެރެއިން--ފޮޓޯ:އިވާން ވުޗީ\nއުތުރު ކޮރެއާގެ ލީޑަރު ކިމް އާ ބައްދަލުކޮށް "ސަލާން ކުރަން" ބޭނުންކަމަށް ރައީސް ޓްރަމްޕް ބުނެފި\nއެމެރިކާގެ ރައީސް ޑޮނަލްޑް ޓްރަމްޕް އާއި ބައްދަލުކޮށް "ސަލާން ކުރަން" އުތުރު ކޮރެއާގެ ލީޑަރު ކިމް ޖޮން-އުން އަށް ދައުވަތު ދީފިއެވެ.\nރައީސް ޓްރަމްޕް މިއަދު ކުރެއްވި ޓްވީޓެއްގައި ވަނީ، އުތުރު ކޮރެއާގެ އަވަށްޓެރި ދެކުނު ކޮރެއާއަށް އެމަނިކުފާނު ކުރައްވާ ދަތުރުފުޅުގައި، އެ ދެގައުމު ގުޅޭ ބޯޑަރު ސަރަހައްދުގައި ބައްދަލުކޮށްލުމަށް ކިމް އަށް ދައުވަތު އަރުވާފައެވެ.\nޓްވީޓާ ބެހޭގޮތުން ރިޕޯޓަރުންނާއި ވާހަކަދައްކަމުން ރައީސް ޓްރަމްޕް ވަނީ އެޓްވީޓަކީ ކިމްއަށް މެސެޖް ފޯރުކޮށްދޭ އެންޓަނާއެއްގެ ގޮތުގައި ސިފަކުރައްވާފައެވެ.\nޓްރަމްޕް ވިދާޅުވީ ކިމް މިވަގުތު ހުރި ތަނެއް ނޭނގޭކަމަށާއި އުތުރު ކޮރެއާގައި ނުހުރެދާނެކަމަށެވެ. ނަމަވެސް އުތުރު ކޮރެއާގައި ކިމް ހުރި ނަމަ "ދެ މިނެޓަށް" ދެމީހުން ބައްދަލުކޮށްލާނެކަމަށެވެ.\nމިކަމާބެހޭގޮތުން ދެކުނު ކޮރެއާއިން ބުނެފައިވަނީ އެއްވެސް ކަމެއް އަދި ޔަގީން ނުވާކަމަށާއި އެމެރިކާ އާއި އުތުރު ކޮރެއާ ދެމެދު ބާއްވާ ސުލްހަވެރިކަމުގެ ވާހަކާތަކާއި މެދު އުއްމީދު ކަނޑާނުލާކަމަށެވެ.\nމީގެ ކުރިން އެމެރިކާގެ ރައީސް އާއި އުތުރު ކޮރެއާގެ ލީޑަރު ވަނީ ދެފަހަރެއްގެ މަތިން ބައްދަލުކުރައްވާފައެވެ. އެއީ މިދިޔަ އަހަރު ޖޫން މަހު ސިންގަޕޫރުގަ އަދި މިއަހަރުގެ ފެބްރުއަރީމަހު ވިއެޓްނާމްގެ ވެރިކަންކުރާ ސިޓީ ހަނޯއީގައެވެ.\nނަމަވެސް ދެ ބައްދަލުވުންވެސް ނިންމާލާފައިވަނީ އުތުރު ކޮރެއާ އިން އުފައްދާ ނިއުކުލިއާ ހަތިޔާރު ހުއްޓާލުމުގެ ބަދަލެއްގެ ގޮތުން ދަތިކުރުމުގެ ފިޔަވަޅުތައް އުވާލާ ފަދަ އެއްބަސްވުމަކަށް ނާދެވިއެވެ.\nޓްރަމްޕްގެ ރައީސްކަމުގެ ފުރަތަމަ ދުވަސްވަރު އުތުރު ކޮރެއާގެ ނިއުކުލިއާ ޕްރޮގްރާމްގެ ސަބަބުން ލީޑަރު ކިމްއަށް ވަރުގަދަ ބަހުގެ ހަމަލާތައް ދެމުން އައިނަމަވެސް އެދެބޭފުޅުންގެ ފުރަތަމަ ބައްދަލުވުމަށްފަހު ޓްރަމްޕް އާއި ކިމް ދެމެދު ވަނީ ގާތް ގުޅުމެއް އުފެދިފައެވެ.\nމިދިޔަ އަހަރު ޖޫން މަހު ސިންގަޕޫރުގައި ބޭއްވި ބައްދަލުވުމަކީ އެމެރިކާގެ ރައީސް އަކާއި އުތުރު ކޮރެއާގެ ލީޑަރެއްގެ ފުރަތަމަ ބައްދަލުވުންކަމުން، އެ ބައްދަލުވުން ވަނީ ތާރީހީ ބައްދަލުވުމަކަށްވެފައެވެ.\nޖަޕާންގެ އޮސާކާގައި މިހާރު ކުރިޔަށްދާ ޖީ ޓްވެންޓީ ސަމިޓްގައި ބައިވެރިވުމަށް ރައީސް ޓްރަމްޕް މިވަގުތު ޖަޕާން ގައި ހުރި އިރު، ޗައިނާގެ ރައީސް ޒީ ޖިންޕިންއާ ވެސް ޓްރަމްޕް ބައްދަލުކުރަވާނެއެވެ.\nޖީ ޓްވެންޓީ ސަމިޓް ނިންމާލުމަށްފަހު ދެކުނު ކޮރެއާގެ ރައީސް މޫން ޖޭ-އިން އާއެކު ރައީސް ޓްރަމްޕް ދެކުނު ކޮރެއާއަށް ވަޑައިގަންނަވާނެއެވެ.


Inthihaabeh Baavan Vilaathun Dhin Muhulathu Venezuela In Bolaalai Jahaifi - Vaguthu\nއިންތިހާބެއް ބާއްވަން ވިލާތުން ދިން މުހުލަތު ވެނެޒުއޭލާައިން ބޮލާލައި ޖަހައިފި\nމިނިވަން އިންސާފުވެރި އިންތިހާބެއް ބާއްވަން ވިލާތުގެ އިއްތިހާދުން ދިން މުހުލަތު ވެނެޒުއޭލާއިން ބޮލާލައި ޖަހައިފިއެވެ.\nހަމަނުޖެހުން ބޮޑުވެ ސަރުކާރު ވެއްޓުމުގެ މަގުމަތީގައި އޮތް ވެނެޒުއޭލާގެ ރައީސަށް ވިލާތުގެ އިއްތިހާދުގައި ހިމެނޭ އިނގިރޭސިވިލާތް, ޖަރުމަނު, ފްރާންސް, ސްޕެއިން ހިމެނޭ ގޮތަށް ވަނީ އަށް ދުވަސް ތެރޭ މިނިވަން އިންތިހާބެއް ބޭއްވުމަށް މުހުލަތު ދީފައެވެ.\nވިލާތުގެ އިއްތިހާދުގައި ހިމެނޭ މި ގަައުމުތަކުން ވަނީ މި މުއްދަތުތެރޭގައި އިންތިހާބެއް ނުބާއްވައިފިނަމަ ވެނެޒުއޭލާގެ އިދިކޮޅު ލީޑަރަކީ އެގައުމުގެ ގާނޫނީ ރައީސް ކަމަށް ބަލައިގަންނާނެ ކަމަށް ބުނެފައެވެ.\nވިލާތުގެ އިއްތިހާދުން މި އިންޒާރު ދީފައިވާއިރު އެމެރިކާއާއި، ކެނެޑާ، އަދި ދެކުނު އެމެރިކާގެ ބައެއް ގައުމުތަކުން މިހާރު ވަނީ އިކޮޅު ގުއާޑިއޯއަކީ ވެނެޒުއެލާގެ ވަގުތީ ރައީސުކަން ގަބޫލުކޮށްފައެވެ. މީގެ އިތުރުން ދެކުނު އެމެރިކާއިން ބްރެޒިލާއި، ކޮލޮމްބިއާއިންވެސް ވަނީ އެކަން ގަބޫލުކޮށްފައެވެ.\nއިދިކޮޅު ލީޑަރުގެ އިތުރުން ގާނޫނު ހަދާ މަޖިލީހުގެ ރައީސްކަންވެސް ކުރައްވާ ހުއާން ވިދާޅުވީ ގައުމު މިނިވަންވަންދެން މުޒާހަރާގެ ބައިވެރިން މަގުތަކުގައި ތިބޭނެ ކަމަށެވެ. އޭނާ ވަނީ ސަރުކާރުގެ އަމުރުތަކަށް ސަލާމަތީ ބާރުތަކުން ކިޔަމަން ނުވުމަށް ގޮވާލައިފައެވެ.\nއެމެރިކާ އިސްވެ އޮވެ ވެނެޒުއޭލާގައި ބަގާވާތެއް ރާވަމުން ދާކަމަށް ބުނަމުން ދާއިރު ވެނެޒުއެލާއިން ވަނީ މީގެ ކުރިން އެމެރިކާ އަޑީގައި އޮވެގެން އެގައުމުގެ ސަރުކާރު ވައްޓާލަން އެތަށް ފަހަރަކު މަސައްކަތް ކުރި ކަމަށް ވެސް ތުހުމަތު ކޮށްފައެވެ.


Nethimoshun huttuvan Philippines ge avasheggai gaanooneh hadhaifi | Mihaaru\nނެތިމޮށުން ހުއްޓުވަން ފިލިޕީންސްގެ އަވަށެއްގައި ގާނޫނެއް ހަދައިފި\n11 މެއި 2019 - 09:20\nމީޑިއާތަކުން ބުނީ ވެރިރަށް މެނީލާއާ 200 ކިލޯމީޓަރު ދުރުގައި އޮންނަ ބިނަލޯނަން އަވަށުގައި ނެތިމޮށުން މަނާކުރީ ބޭކާރު އަދި ހަގީގަތެއް ނެތް އެކި ވާހަތައް ފަތުރައި މުޖުތައުގެ ތެރޭގައި މަސްލަހަތު ނަގާލާތީ އެވެ.\nނަމަވެސް ބައެއް މީހުން ވަނީ ނެތިމޮށުމަކީ ކޮބައިކަން ގާނޫނުގައި ކަނޑައެޅިގެން ބަޔާންކޮށްފައި ނެތް ކަމަށް ބުނެ އެކަމަށް ފާޑު ކިޔައިފަ އެވެ.\nމިކަމާ ބެހޭ ގޮތުން ބިނަލޯނަން އަވަށުގެ މޭޔަރު ރަމޯން ގުއިޗޯ ވިދާޅުވީ ގޮސިޕް ކުރުން ކަމަށް ބަލާނީ އަވަށުގެ މީސްމީހުންގެ ޒާތީ ދިރިއުޅުމުގެ ވާހަކަތަކާއި މީސްމީހުންގެ މާލީ ހާލަތު ކަހަލަ ކަންކަމަށް ފާޑުކިޔައި ދައްކާ ވާހަކަތައް ކަމަށެވެ.\nއެގޮތުން އަލަށް އަމަލުކުރަން ފެށި އުސޫލުގެ ދަށުން، ނެތިމޮށޭ މީހުން ފުރަތަމަ ފަހަރަށް 200 ޕެސޮސް (3.8 ޑޮލަރު) އިން ޖޫރިމަނާކޮށް، ތިން ގަޑިއިރު މަގުމަތީގައި ހުންނަ ކުނިބުނި ނަގަން ޖެހޭނެ އެވެ. އަދި އެކަން ތަކުރާރު ކުރާ ނަމަ ކޮންމެ ފަހަރަކު އިތުރު 20 ޑޮލަރުން ޖޫރިމަނާކޮށް، 8 ގަޑިއިރުގެ ކޮމިއުނިޓީ ސާވިސްގައި ބައިވެރިވާން ޖެހޭނެ އެވެ.\nމޭޔަރު ވިދާޅުވި ގޮތުގައި ނެތިމޮށުން މަނާ ކުރުމަކީ ހިޔާލު ފާޅުކުރުމުގެ ފުރުސަތު ހަނިކުރުން ނޫން ކަމަށެވެ. އަދި މީގެ މަގުސަދަކީ މީސްމީހުންގެ ހައްގުތަކަށް އިހުތިރާމުކޮށް، އެކަކު އަނެކަކާ އޮންނަ ދެކޮޅުވެރިން ނައްތާލައި އެކުވެރި މުޖުތަމައެއް ބިނާ ކުރުން ކަމަށް ވިދާޅުވި އެވެ.\n"ކޮންމެ މީހަކީ އެ މީހަކު ދައްކާ ވާހަކައަކަަށް ޒިންމާވާން ޖެހޭނެ މީހެއް. އެހެންވީމާ އެހެން މީހުންގެ ހައްގުތަކާއި ކަރާމާތް ގެއްލޭ ކަހަލަ ވާހަކަތައް ނުދެއްކުމަކީ ކޮންމެ މީހަކު ވެސް އަޒުމް ކަނޑައަޅަން ޖެހޭނެ ކަމެއް،" 44 އަހަރުގެ މޭޔަރު ވިދާޅުވި އެވެ. "މިއީ ހަމަ ރައްޔިތުންގެ ފައިދާ އާއި ލާބަ އަށް އެޅި ފިޔަވަޅެއް."\nމޭޔަރު ވިދާޅުވި ގޮތުގައި ތަންތަނަށް އެއްވެ ތިބެ މީސްމީހުންނާ ބެހޭ ވާހަކަތައް ދެއްކުމަށް ވުރެ، މުޖުތަމައު ތެރޭގައި ކުރަން ހުރި މުހިއްމު ކަންކަން ގިނަ އެވެ.\nއިތުރު ލިޔުންތައް ފިލިޕީންސް ކޮމިޔުނިކޭޝަން


ނިއުކާސަލް ދޫކޮށްލަން ބެނީޓޭޒް ނިންމައިފި | Jazeera\tނިއުކާސަލް ދޫކޮށްލަން ބެނީޓޭޒް ނިންމައިފި - Jazeera\nނިއުކާސަލް ދޫކޮށްލަން ބެނީޓޭޒް ނިންމައިފި\nމުޙައްމަދު ޤާސިމް June 25, 2019 73 views0\nއިންގްލެންޑްގެ ނިއުކާސަލް ޔުނައިޓެޑަށް ކޯޗުކޮށް ދެމުން އަންނަ ރަފައެލް ބެނީޓޭޒް އެ ޓީމާއެކު ހަދާފައިވާ ކޮންޓްރެކްޓް އާނުކުރުން ނިންމައިފިއެވެ.\nނިއުކާސަލްގެ ރަސްމީ ޓުވިޓާ އެކައުންޓުންވެސް ވަނީ ބެނީޓޭޒް އެ ޓީމު ދޫކޮށްލާކަން ކަށަވަރުކޮށްދީފައެވެ.\nނިއުކާސަލްގެ ކޯޗުކަމާއި ބެނީޓޭޒް ހަވާލުވީ 2016 ވަނަ އަހަރުގެ މާރިޗް މަހުގައެވެ. ނަމަވެސް، އެ ސީޒަނުގައި ކަންތައް ދިމާކުރިގޮތުން އެ ޓީމު ރެލިގޭޓްވިއިރު، ޖެހިގެންއައި 2016/2017 ވަނަ އަހަރުގެ ސީޒަނުގައި ޗެމްޕިއަންޝިޕް ކާމިޔާބުކޮށް އަލުން ޕްރޮމޯޓުވިއެވެ.\nބެނީޓޭޒްގެ އިރުޝާދުގެދަށުން، ނިއުކާސަލް މިދިޔަ ސީޒަން ނިންމާލީ 13 ވަނައިގައެވެ. އެ ޓީމާއެކު އޭނާ ވަނީ، ޕްރިމިއާ ލީގުގައި މިހާތަނަށް ކޯޗުކޮށްދިން 86 މެޗުގެ ތެރެއިން 27 މެޗު ކާމިޔާބުކޮށްފައެވެ. 38 މެޗުން ބަލިވިއިރު، 21 މެޗުން އެއްވަރުވެފައިވެއެވެ.\nއުމުރުން 59 އަހަރުގެ ބެނީޓޭޒް، ނިއުކާސަލްއާއެކު ހަދާފައިވާ ކޮންޓްރެކްޓް ހަމަވާނީ މި ޖޫން މަހުގެ ނިޔަލަށެވެ. އެއަށްފަހު އޭނާ ގުޅޭނެ ޓީމެއް މިހާތަނަށް ހާމަކޮށްފައިނުވީނަމަވެސް، ބައެއް މީޑިއާ ރިޕޯޓްތައް ބުނާގޮތުން އޭނާ ދިއުން އެންމެ ގާތީ ޗައިނާއަށެވެ.\nއެގޮތުން، ޗައިނީސް ސުޕަލީގުގެ ޑާލިއަން ޔިފާންގ އިން ބެނީޓޭޒް ގެންދިއުމަށް ޝައުގުވެރިކަން ފާޅުކޮށްފައިވާއިރު، ކުރިއަށް އޮތް ދެ ސީޒަނަށް، އަހަރަކު 12 މިލިއަން ޕައުންޑްގެ މުސާރައެއް ހުށަހަޅާނެކަމަށް ބައެއް ހަބަރުތައް ބުނެއެވެ.\nސްޕެއިނަށް އުފަން ބެނީޓޭޒް ވަނީ މީގެކުރީން، ވެލެންސިއާ އާއި ރެއާލް މެޑްރިޑް އަދި ޗެލްސީގެ އިތުރުން ލިވަޕޫލަށްވެސް ކޯޗުކޮށްދީފައެވެ. އެގޮތުން، އޭނާގެ އެންމެ ކާމިޔާބު ދުވަސްތައް ހޭދަކުރީ ލިވަޕޫލްގައެވެ.\nބެނީޓޭޒްގެ ބަދަލުގައި ނިއުކާސަލްގެ ކޯޗުގެ މަގާމަށް ގެނައުން އެންމެ ގާތީ، ކުރީން ސްވަންސީ ސިޓީގެ ކޯޗު ގެރީ މޮންކް ނޫނީ މެންޗެސްޓާ ސިޓީގެ މިހާރުގެ އެސިސްޓެންޓް ކޯޗު މިކޭލް އާޓޭޓާ އެވެ.


Budget faaskurun maadhamaa | Mihaaru\nއަންނަ އަހަރަށް ލަފާކޮށް ސަރުކާރުން ހުށަހެޅި ބަޖެޓު ފޮތް. - ފޮޓޯ: މިހާރު\nބަޖެޓް ފާސްކުރުން މާދަމާ\n21 ނޮވެމްބަރ 2017 - 14:25 8 comments\nއަންނަ އަހަރަށް ލަފާކޮށް ސަރުކާރުން ރައްޔިތުންގެ މަޖިލީހަށް ހުށަހެޅި 27.9 ބިލިއަން ރުފިޔާގެ ބަޖެޓް ފާސްކުރުން މާދަމާގެ ޖަލްސާ އަށް އެޖެންޑާކޮށްފި އެވެ.\nމާދަމާ ހެނދުނު 11:00 ގައި ބާއްވާ ޖަލްސާގެ އެޖެންޑާގައި ހަމައެކަނި އޮތީ ބަޖެޓް ދިރާސާ ކުރި ކޮމެޓީގެ ރިޕޯޓު ހުށަހެޅުމެވެ. އެ ރިޕޯޓު ހުށަހެޅުމުން ބަޖެޓަށް ބަހުސް ކުރުމަށް ކޮންމެ މެމްބަރަކަށް ހަތް މިނެޓުގެ ފުރުސަތެއް ލިބިވަޑައިގަންނަވާނެ އެވެ. އެހެންކަމުން، މާދަމާގެ ޖަލްސާގައި ބަޖެޓު ފާސްކުރާނެ ކަމަށް ބެލެވެ އެވެ.\nދައުލަތުގެ އަންނަ އަހަރުގެ ބަޖެޓަކީ "ބޮޑު އޮޅުވާލުމެއް" ކަމަށް ބުނެ އެ އަށް ވޯޓު ނުދޭން އިދިކޮޅު ޕާޓީތަކުން ވަނީ ނިންމައިފަ އެވެ. އިދިކޮޅު ފަރާތްތަކުން ބުނެފައިވަނީ ބަޖެޓް ފާސްކުރުމުގެ ޖަލްސާގައި، މަޖިލީހުގެ މެމްބަރުންގެ ދެބައިކުޅަ އެއްބައި ހާޒިރުވެވަޑައިގެން ތިއްބަވަން ޖެހޭނެ ކަމަށެވެ. އެ އަދަދަށް މެމްބަރުން ހާޒިރުވެވަޑައިނުގެންފި ނަމަ ބަޖެޓް ސައްހަވާނެ ކަމަށް ޕާޓީތަކުން ގަބޫލެއް ނުކުރެ އެވެ.\nBudget akee olhuvaalumeh, vote eh nudheynan: Idhikolhu party thah\nރައީސް އަބްދުﷲ ޔާމީންގެ ސަރުކާރުން މިހާތަނަށް ހުށަހެޅި އެންމެ ބޮޑު ބަޖެޓުގެ އަދަދަށް ބަޖެޓު ދިރާސާ ކުރާ ކޮމެޓީން އެއްވެސް ބަދަލެއް ނުގެނެސް އިއްޔެ ވަނީ ފާސްކޮށްފަ އެވެ. ކޮމެޓީން ބަޖެޓު ފާސް ކުރިއިރު، ޕަބްލިކް ސެކްޓާ އިންވެސްޓްމަންޓް ޕްރޮގްރާމް (ޕީއެސްއައިޕީ) ގެ ދަށުން ކާށިދޫގައި ޖަލެއް އެޅުމަށް ހިމަނާފައި އޮއްވައި، އެކަން ނުކޮށް، އެ ފައިސާ އިން އެ އަތޮޅު ހުރާގެ ބިން ހިއްކަން ވަނީ ނިންމައިފަ އެވެ. އަދި ސަރުކާރަށް ތިން ރިކޮމަންޑޭޝަނެއް ހުށަހެޅުމަށް ވެސް ކޮމެޓީން ފާސް ކުރި އެވެ.\nއިދިކޮޅު މެމްބަރުން ބޮއިކޮޓް ކުރެއްވި ކޮމެޓީ ބައްދަލުވުމުގައި ބަޖެޓު ފާސް ކުރީ ވެރިކަން ކުރާ ކޯލިޝަންގައި ހިމެނޭ ޕީޕީއެމާއި އެމްޑީއޭގެ 12 މެމްބަރުންގެ އިއްތިފާގުންނެވެ. ސަރުކާރަށް ތާއީދު ކުރައްވާ މެމްބަރުންގެ އަޣުލަބިއްޔަތު އޮންނަ ކޮމެޓީގައި ތިއްބަވާ އިދިކޮޅު މެމްބަރުން ވަނީ ބައްދަލުވުންތައް ބޮއިކޮޓް ކުރައްވައިފަ އެވެ.\nބަޖެޓުގައި ހަރަދު ކުރަން ހިމަނާފައި އޮތީ 24.9 ބިލިއަން ރުފިޔާ އެވެ. އާމްދަނީ އާއި ހިލޭ އެހީގެ ގޮތުގައި 22.4 ބިލިއަން ރުފިޔާ ލިބޭނެ ކަމަށް ލަފާކޮށްފައިވެ އެވެ. އެއީ ޓެކްސްގެ ގޮތުގައި ލިބޭ 16.3 ބިލިއަން ރުފިޔާ އާއި ޓެކްސް ނޫން ގޮތުގައި ލިބޭ 5.2 ބިލިއަން ރުފިޔާ އާއި އެހެނިހެން ފަންޑުތަކާއި ހިލޭ އެހީގެ ގޮތުގައި ލިބޭ 858 މިލިއަން ރުފިޔާ އެވެ.\nEmme islaahakaa eku committee in budget faas koffi\nއިތުރު ލިޔުންތައް ރައްޔިތުންގެ މަޖިލިސް މަޖިލީހުގެ މެމްބަރުން ދައުލަތުގެ ބަޖެޓް ދައުލަތުގެ ބަޖެޓް 2018


Jetty Alhan Jeheyne Kamah Maarandhoon Ves Bunefi — Ihavandhoo.com\nޖެޓީ އަޅަން ޖެހޭނެކަމަށް މާރަންދޫން ވެސް ބުނެފި\n29 ސެޕްޓެމްބަރު 2020 5\nހއ.އުނގުލިފިނޮޅު ބިއްދޮށް ހިއްކައިގެން އެމް.ޓީ.ސީ.ސީން ތަރައްގީކުރަމުންދާ، އިހަވަންދިއްޕޮޅު އެއާޕޯޓްގައި، ލަފާފުރުމަށް ވަކި ޖެޓީއެއް ނަހަދާތީ އެކަމުގެ ކަންބޮޑުވުން ހއ އަތޮޅުގެ ރައްޔިތުން ފާޅުކުރަމުންދަނިކޮށް، ޖެޓީ އަޅަން ޖެހޭނެކަމަށް މާރަންދޫ ކައުންސިލްގެ ރައީސް ޙަސަން އަޙްމަދު ވެސް ވިދާޅުވެއްޖެއެވެ.\nޙަސަން އަޙްމަދު މި ނޫހަށް ވިދާޅުވީ މުޅި ޖަމާޢަތުގެ ލުއިފަސޭހަ އާއި ސަލާމަތާއި ރައްކާތެރިކަމަށްޓަކައި އަދި ޚަރަދު ކުޑަވެ ތަކުލީފު ނުޖެހި އެއާޕޯޓްގެ ބޭނުން ހިފެވޭނެ ގޮތް ހަމަޖެހުމަށްޓަކައި ކޮންމެހެން ވެސް އެއާޕޯޓްގައި ޖެޓީއެއް އޮންނަން ޖެހޭނެ ކަމަށެވެ.\nޙަސަން އިތުރަށް ވިދާޅުވީ "އެއާޕޯޓަށް ލަފާފުރަން ހޯރަފުށީ ބަނދަރު ބޭނުންކުރީމާ އެ ރަށު ރައްޔިތުންނަށް ވެސް ވަރަށް ދަތި ވާނެ. އަދި މި ކަހަލަ ކާރިސާގެ ދަނޑިވަޅުތަކުގައި ސީދާ އެއާޕޯޓަށް ލަފާފުރޭނެ ގޮތެއް ނެތިއްޔާ ވެސް ހޯރަފުށީ ރައްޔިތުންނަށް ބޮޑެތި އުނދަގޫތަކެއް ކުރިމަތިވާނެ" ކަމަށެވެ.\nއަދި ޙަސަން ވިދާޅުވީ އެއާޕޯޓްގައި ޖެޓީ ނަހަދާކަމުގެ ކަންބޮޑުވުން މިހާރު ރައީސް އޮފީހާވެސް ހިއްސާކޮށްފައި ވާނެކަމަށެވެ.\nއެއާޕޯޓްގެ މަސައްކަތް ނިމެންދާއިރު ވެސް އެއާޕޯޓަށް ލަފާފުރުމަށްޓަކައި ހަދަން ޖެހޭ ޖެޓީގެ މަސައްކަތުގެ އެއްވެސް މައުލޫމާތެއް އެއްވެސް މުއައްސަސާއަކުން ހާމަކޮށްފައި ނުވުމާއި، އެ މަސައްކަތް އެއްވެސް ފަރާތަކާ ވެސް ހަވާލުކޮށްފައި ނުވާތީ އެއާޕޯޓްގައި ޖެޓީއެއް އަޅާނެކަމާމެދު ސުވާލު އުފެދި އެކަމާ ކަންބޮޑުވެގެން ތިލަދުންމަތީ އުތުރުބުރިއަށް ނިސްބަތްވާ ބައެއް ރަށްރަށުގެ ޒުވާނުންގެ ބޮޑު ދައުރެއް އޮވެގެން އޮންލައިން ޕެޓިޝަނެއް ހެދުމަށް ވެސް މިހާރު ދަނީ ތައްޔާރުވަމުންނެވެ.\nއިހަވަންދިއްޕޮޅު އެއާޕޯޓަށް ވަކިން ލަފާފުރޭ ގޮތަށް ޖެޓީއެއް ނާޅާތީ މަނަފަރު ރިސޯޓުގެ ކަންބޮޑުވުން އޮތްކަން ވެސް ދާދިފަހުން ވަނީ ހާމަވެފައެވެ. އަދި ހއ އަތޮޅުގެ ކައުންސިލްގެ ރައީސް ވެސް ވަނީ އެއާޕޯޓްގައި ޖެޓީއެއް ނަހަދާތީ އެކަމުގެ ކަންބޮޑުވުން ފާޅުކުރައްވާފައެވެ. އަދި އަތޮޅުގެ ރަށްރަށުގެ ކައުންސިލްތަކުން ވެސް ގެންދަނީ ކަންބޮޑުވުން ފާޅުކުރަމުންނެވެ.\nނޫނޭ ނޫނޭ. ޖެޓީ އަޅާގެން ނުވާނެ. ބަލިމަޑުކަމެއްގައި ހޯރަފުށި މޮނިޓަރިންގ އަށް ލާފިއްޔާ އެއާޕޯޓުވެސް ބަންދުވާގޮތަށް ބާއްވަން ވާނީ.\n– 29 ސެޕްޓެމްބަރު 202004\nނަންވާނީ އިހަވަންދޫ․ އިހަވަންދޫން އެކަންޏެއް ނޫނޭ ހޯރަފުށީ އެއާޕޯޓުގަ ޖެޓީ އަޅަން ބޭނުންވަނީކީ\n– 29 ސެޕްޓެމްބަރު 202001\nހޯރަފުށީ ރައްޔިތުންގެ އެކަނި ޓެކްސް ފައިސާއިން ސަރުކާރުން އަޅަމުންދާ އެއާޕޯޓެއް އޮންނަންވާނީ ހޯރަފިށީ ރައްޔިތުން ބުނާ ގޮތަކަށެވެ․ އެހެން ބަޔަކަށް ބަސް ބުނެވިގެން ނުވާނެއެވެ․\nހޯރަފުށީ ރައްޔިތުންގެ ފައިސާއިން ހަދަމުންދާ އެއާޕޯޓަކަށް އެހެން ބަޔަކަށް ބަސް ބުނެވިގެން ނުވާނެ․\nކަލޯގަޔާ މީ މުޅިންވެސް ހަސަދަވެރި އިހަވަންދޫ ބޮލުރޮދި ކެނޑިފަ ތިބި ބަޔަކު އަނބުރާ ގޭސްގަނޑެއް، ޖެޓީ އިހަވަނދޫއާ ހަމައަށްތޯ އަޅަންވީ؟/؟؟؟؟؟؟؟؟؟؟؟؟؟؟؟؟\n– 29 ސެޕްޓެމްބަރު 202020


rahrashugai community-spread ge furusathu eba oi - - DR.AFZAL\nރަށްރަށުގައި ކޮމިއުނިޓީ ސްޕްރެޑްގެ ފުރުސަތު އެބައޮތް: ...\nކޮވިޑް19: މަރުވި މީހުންގެ އަދަދު ދެލައްކައަށްވުރެ ...\n98 މީހުންނާ އެކު ދަތުރުކުރި ށ ނަރުދޫ “އަމާޒު” ބޯޓުގެ ކައްޕި ( ށ . ނަރުދޫމީހެއް ) ކޮވިޑް 19 އަށް ޕޮޒިޓިވް ވުމާއެކު، ރަށްރަށުގައި ކޮމިއުނިޓީ ސްޕްރެޑްގެ ފުރުސަތު އޮތްކަމަށް ޑރ. އިބްރާހިމް އަފްޒަލް ވިދާޅުވެއްޖެއެވެ.\nއެންއޯސީގައި ކުރިއަށްދިޔަ ނޫސްވެރިންގެ ބައްދަލުވުމުގައި ޑރ. އަފްޒަލް ވިދާޅުވީ އަމާޒު ބޯއްޓުގެ ކޭސްއަކީ ވަރަށް ބޮޑު ކްލަސްޓާ އަކަށް ވުން އެކަށީގެންވާކަމަށާއި އެ ބޯޓުން ދަތުރުކުރި މީހުންގެ ތެރެއިން މިހާތަނަށް5މީހަކުގެ ފަރާތުން ކޮވިޑް 19 ގެ އަލާމާތްތައް ފެނިފައިވާކަމަށް ޑރ އަފްޒަލް ވިދާޅުވިއެވެ.\nޑރ. އަފްޒަލް އިތުރަށް ވިދާޅުވީ، 98 މީހުންނާ އެކު ދަތުރުކުރި ށ. ނަރުދޫ “އަމާޒު ބޯޓު”ގެ ކެޕްޓަން ވަނީ ކޮވިޑް-19 އަށް ޕޮޒިޓިވްވެފައި ކަމަށާއި އަމާޒު ބޯޓު ވަނީ ނަރުދޫއަށް ދިޔަ ދަތުރުގައި ވަރަށް ގިނަ ރަށްރަށަށް ދަތުރުކޮށްފައި ކަމަށެވެ. އެއީ މި މަހުގެ 15 ވަނަ ދުވަހާއި 16 ވަނަ ދުވަހު ކަމަށްވެސް ޑރ. އަފްޒަލް ވިދާޅުވިއެވެ.\n“މި ބޯޓު ނ. މާފަރާއި ހެނބަދޫ، ކެނދިކުޅުދޫ، ހޮޅުދޫ އަދި ށ. ނަރުދޫ، ފުނަދޫ އަދި ފީވަށުގެ އިތުރުން ހއ. އުތީމާއި ދިއްދު އަށް ވެސް ދިޔަ. މިއީ ވަރަށް ބޮޑު ކްލަސްޓާ އަކަށް ވުން އެކަށީގެންވޭ . މިހާރު ވެސް ބޯޓުން ދަތުރުކުރި ފަސް މީހަކުގެ ގައިން ވަނީ ކޮވިޑް-19 ގެ އަލާމާތްތައް ފެނިފައިވޭ .” ޑރ.އަފްޒަލް ވިދާޅުވިއެވެ.\nޑރ.އަފްޒަލް ވިދާޅުވީ “އަމާޒު” ބޯޓު މާލެ އިން ފުރީ އޭޕްރީލް 15 ވަނަ ދުވަހު ކަމަށެވެ. އެއީ މާލެ އިން ކޮވިޑް-19 ފެނުނު ދުވަހެވެ. ބޯޓު ފުރާފައި ވަނީ އެދުވަހު 15:00 ހާއިރުއެވެ. މާލެ ލޮކްޑައުން ކުރީ އެދުވަހު 15:30 ގައެވެ. ބޯޓު ފުރާފައި ވަނީ މާލެ އިން ކޮވިޑް-19 ފެނުނުތާ ދެތިން ގަޑިއިރު ފަހުންނެވެ.\nމައުލޫމާތު ލިބިފައިވާ ގޮތުގައި ކޮވިޑް-19 އަށް ޕޮޒިޓިވްވި އަމާޒު ބޯޓްގެ ކެޕްޓަނަކީ ނަރުދޫ މީހެކެވެ. ވަރަށް ބޮޑަށް ހުން އައިސްގެން މީގެ ހަތަރު ދުވަސް ކުރިން ނަރުދޫ ހެތްސެންޓަރަށް އޭނަ ދެއްކިއެވެ. މާލެއިން ދިޔައިން ސުރެ އޭނަ އުޅުނީ ރޯގާ ޖެހިގެން ކަމަށާއި ނަމަވެސް ވަރަށް ބޮޑަށް ސައިނަސް ހުންނަ މީހެއްވީމަ އޭނަ ޑޮކްޓަރަށް ދެއްކުން ލަސްކުރީ ކަމަށް މައުލޫމާތު ލިބިފައި ވެއެވެ. ނަރުދޫ ހެލްތް ސެންޓަރުން އޭނާގެ މައުލޫމާތު އެޗްޕިއޭ އަށް ދިނުމުން އެޗްޕީއޭ އިން ވަނީ އޭނާ ކޮވިޑް-19 އަށް ޓެސްޓް ކުރަން ނިންމާފައެވެ. އޭނާގެ ސާމްޕަލް ނެގީ އިއްޔެއެވެ. އޭނާ ފައްސިވިކަން ކަށަވަރުވީ މިއަދު އެވެ.\nމިކަމާގުޅިގެން މިމަހުގެ 15 ވަނަ ދުވަހު، މާލެއިން ފުރި އަމާޒު ބޯޓުގައި ދަތުރުކުރި ހުރިހާ އެންމެން ރިޕޯޓު ކުރުމަށް، އެޗްޕީއޭއިން މިހާރުވަނީ އެދިފައެވެ.\nއަމާޒު ބޯޓުން ދަތުރުކުރި މީހުން ތިބި ރަށްރަށަށް އަރައި ފޭބުން މަނާކޮށް މިހާރު ވަނީ އެރަށްތައް ކަރަންޓީން ކޮށްފައެވެ\nމިދުވަސްކޮޅަކީ މާލެ ދަތުރުކުރާ ހުޅުދޫއާއި މީދޫގެ ބޯޓްފަހަރުތައްވެސް ހުޅުދޫއާއި މީދުއަށް މާލެގޮސްފައި އައިސްގެން އުޅޭ ދުވަސްވަރަކަށްވާތީ އެބޯޓްފަހަރުން ދަތުރުގޮސްފައިވާ މީހުންނާއިމެދު ޚާއްސަ ސަމާލުކަމެއް ހުޅުދޫއާއި މީދޫގެ ކަމާއިބެހޭ ފަރާތްތަކުން ބަލަންޖެހޭނެކަމަށްފެނެއެވެ. އެހެންނޫނީ އަޅުގަޑުމެންގެ ތެރޭގައިވެސް މިބަލި ފެތުރުމުގެ ފުރުސަތު ބޮޑުވެގެން ގޮސްފާނެކަމަށް ބެލެވެއެވެ.\nމާލޭގެ ހާލަތު ބަދަލުވިގޮތުން ރަށްރަށުގެ މީހުން ފިލާވަޅު ލިބިގަންނަންޖެހެއެވެ. އެހެންކަމާއެކު ފަރުވާ ކުޑަނުކުރައްވާ ރައްކާތެރިކަން އިސްކުރަންޖެހޭ\nކޯވިޑް-19 : އިތުރު 16 މީހަކު ޕޮޒިޓިވް ވެއްޖެ\nރާއްޖެއިން އިތުރު 16 މީހަކު ކޯވިޑް-19އަށް ޕޮޒިޓިވް ވެއްޖެއެވެ. މީގެ ތެރޭގައި ހިމެނެނީ ބަންގްލަދޭޝްގެ9މީހަކާއި އިންޑިއާގެ ...


Vettunu Imaaraatheh Ge Dhashun Kuda Kujjaku Salaamaiy Kofi - Vaguthu\nމިސްރުގައި އިމާރާތެއް ވެއްޓި ހިނގި ނުރައްކާތެރި ހާދިސާގައި ކުޑަ ކުއްޖަކު ސަލާމަތްކޮށްފިއެވެ.\nނުވަ ބުރިއަށް ހަދާފައި ހުރި އިމާރާތް ވެއްޓި ހިނގި ހާދިސާގައި 25 މީހުން މަރުވެފައިވެއެވެ. އެ ތަނުގައި ރެސްކިއު ޓީމުން ކުރަމުން ދިޔަ މަސައްކަތުގެ ތެރެއިން ހަ މަހުގެ ކުއްޖެއް ދިިރި ހުއްޓާ ވަނީ ފެނިފައެވެ. އެ ކުއްޖާ އަށް ފަރުވާ ދިނުމަށް ހޮސްޕިޓަލަށް ވަނީ ގެންގޮސްފައެވެ.\nހޮނިހިރު ދުވަހު މި އިމާރާތް ވެއްޓެން ދިމާވީ ކޮން ސަބަބަކާ ހުރެ ކަމެއް ހާމަކޮށްފައެއް ނުވެއެވެ.\nއިމާރާތް ވެއްޓުމުގެ ސަބަބުން އެތައް ބަޔަކަށް އަނިިޔާވެ ހޮސްޕިޓަލުގައި ދަނީ ފަރުވާދެމުންނެވެ. މިސްރުގެ އިމާރާތްތައް ހަލާކުވެގެން ވެއްޓުމަކީ އާންމު ކަމެކެވެ. މިފަދަ ހާދިސާތައް ގިނަ އިން ހިނގަނީ އެތައް އިމާރާތެއް ފަރުވާ ކުޑަކޮށް އަޅާފައިވާތީއެވެ.\nރިޕޯޓުތައް ބުނާ ގޮތުގައި ދިރި ހުއްޓާ ފެނުނު ކުއްޖާގެ މައިންބަފައިން އަދި ދައްތަ ވަނީ އިމާރާތުގެ ދަށުވެގެން މަރުވެފައެވެ. އަދި ރެސްކިއު ޓީމުތަކުން ކުޑަ ކުއްޖާގެ ބޭބެ ހޯދުމުގެ މަސައްކަތް ކުރަމުން އަންނަ ކަމަށްވެއެވެ. މި ހާދިސާގައި ސަލާމަތްވި ފިރިހެން ކުއްޖާގެ ހާލު ރަނގަޅެވެ.\nއިންޖިނިއަރުންގެ ޓީމަކުން މި އިމާރާތް ވެއްޓެން މެދުވެރިވި ސަބަބު ހޯދުމަށް އެ ސަރަހައްދުގައި ހަރަކާތްތެރި ވަމުން ދާކަން ފާހަގަ ކޮށްލެެވެއެވެ. އަދި އިތުރު ބަޔަކު ވޭތޯ ބެލުމުގެ މަސައްކަތް ފުލުހުންނާއި ރެސްކިއު ޓީމުތަކުން ދަނީ ކުރަމުންނެވެ.\nވަޅުލެވިފައިވާ ތިންހާސް އަހަރުވީ ސަހަރެއް މިސްރުން ފެނިއްޖެ


Anna Hafthaa Ga MMA Aai Bank Thah Hulhuvifai Hunnaanee3Dhuvahu - Vaguthu\nދުނިޔޭގެ އެކި ހިސާބުތަކުގައި ހަލުވި ކަމާއި އެކު ފެތުރެމުންދާ ކޮވިޑް-19 ރާއްޖެ އިން ފެނިފައިވާތީ އާންމުންގެ ސަލާމަތާއި ރައްކާތެރިކަމުގެ ގޮތުން އެޅި ފިޔަވަޅެއްގެ ގޮތުގައި އަންނަ ހަފްތާގައި ވެސް ތިން ދުވަހު މޯލްޑިވިސް މަނިޓަރީ އޮތޯރިޓީ (އެމްއެމްއޭ) އާ ބޭންކުތައް ހުޅުވަން ނިންމައިފިއެވެ.\nކުރިއަށް އޮތް ހަފްތާ އަށް ސަރުކާރުގެ އޮފީސްތަކާއި ސްކޫލްތަކާއި ކޮލެޖްތަކާއި ޔުނިވަސިޓީތައް ބަންދު ކުރުމާ ގުޅިގެން އެމްއެމްއޭ އާއި ބޭންކްތައް ހުޅުވުމަށް ހަމަޖެހިފައި ވަނީ އަންނަ ހަފްތާގެ ހޯމަ، އަންގާރަ އަދި ބުރާސްފަތި ދުވަހު އެކަންޏެވެ.\nއެމްއެމްއޭ އިން ނެރުނު ބަޔާނެއްގައި ވަނީ އެ އޮތޯރިޓީން އާންމުންނަށް ހިދުމަތްދޭ ގަޑިތަކާއި ތަކެތި ބަލައިގަތުމަށް ހަމަޖެހިފައިވާ ގަޑިތައް ހާމަކޮށްފައެވެ.\nބޭންކިން ހިދުމަތް (ފައިސާ ބަލައިގަނެ ދޫކުރުމުގެ ހިދުމަތް): ހެނދުނު 09:30 އިން 12:30.\n(ވަކި ލާރި ބަލައިގަނެ ދޫކުރުމުގެ ހިދުމަތް): ހެނދުނު 09:00 އިން 11:00.\nޖެމްސް ބޭނުންކުރާ އިދާރާތަކާއި އާންމު ފަރާތްތަކުން އެމްއެމްއޭ އަށް ފޮނުވާ ސިޓީ އާއި އެހެނިހެން ތަކެތި ބަލައިގަތުމަށް ހަމަޖެހިފައިވަނީ [email protected] މެއިލް މެދުވެރިކޮށް\nރާއްޖެއިން މިހާތަނަށް 19 މީހުން ވަނީ މި ބައްޔަށް ފައްސި ވެފައެވެ. އޭގެތެރޭއިން 13 މީހުން ވަނީ ރަނގަޅުވެފައެވެ. މިވަގުތު ފަރުވާ ދެނީ ހަތަރު ދިވެހިންނަށެވެ. އެއީ އިނގިރޭސި ވިލާތުން ރާއްޖެ އައި ހަތަރު މީހެކެވެ.


ކުޑަހުވަދޫ ލޯމާފާނާއި ބަސްދާރު ނެރުމާއި އެކެޑަމީގެ ވެބްސައިޓްގެ އާ އިސްދާރު އިފްތިތާޙު ކުރުން – ދިވެހިބަހުގެ އެކެޑަމީ\nކުޑަހުވަދޫ ލޯމާފާނާއި ބަސްދާރު ނެރުމާއި އެކެޑަމީގެ ވެބްސައިޓްގެ އާ އިސްދާރު އިފްތިތާޙު ކުރުން\nBy ދިވެހިބަހުގެ އެކެޑަމީ އޯގަސްޓް 8, 2021\nމިއަދަކީ ދިވެހިބަހުގެ އެކެޑަމީ އުފެދުނުތާ 10 އަހަރު ފުރޭ އެކެޑަމީގެ އަހަރީ ދުވަހެވެ. މި ދުވަހުގެ މުނާސަބަތުގައި ދިވެހިބަހުގެ އެކެޑަމީއަށް އެހީތެރިވެދެއްވާ އެންމެހައި ބޭފުޅުންނަށް ނުހަނު އިޚުލާޞްތެރި ޝުކުރު ދަންނަވަމެވެ.\nކުޑަހުވަދޫ ލޯމާފާނުގެ ދިވެހި ތަރުޖަމާއާއި ބަސްދާރުގެ އޮންލައިން އިސްދާރާއި އެކެޑަމީގެ ވެބްސައިޓުގެ އާ އިސްދާރު އިފްތިތާޙް ކުރުމުގެ ރަސްމިއްޔާތު ދިވެހިބަހުގެ އެކެޑަމީގައި މިއަދު 10:00 ގައި ބޭއްވުނެވެ.\nމި ރަސްމިއްޔާތުގައި ކުޑަހުވަދޫ ލޯމާފާނުގެ ދިވެހި ތަރުޖަމާ ނެރެދެއްވީ ނ.ޢ.ޢ.ވ އަލްފާޟިލާ ނަސީމާ މުޙައްމަދު ކަލޭގެފާނެވެ. މި ލޯމާފާނު އެވޭލާ އަކުރުން އިނގިރޭސިބަހަށް ތަރުޖަމާކޮށްދެއްވީ ޕްރޮފެސަރ ގިޕަޓެވެ. އަދި އިނގިރޭސިބަހުން ދިވެހިބަހަށް ތަރުޖަމާކޮށްދެއްވީ އަލްފާޟިލާ ޢިޝާ ޢަބްދުލްޢަޒީޒެވެ.\nމީގެ އިތުރުން މި ރަސްމިއްޔާތުގައި ބަސްދާރުގެ އޮންލައިން އިސްދާރު ނެރެދެއްވީ ބަސް ކޮމިޓީގެ މިހާރުގެ ރައީސް އަލްފާޟިލް ޙަމްދޫން ޙަމީދެވެ. އަދި ދިވެހިބަހުގެ އެކެޑަމީގެ ވެބްސައިޓްގެ އާ އިސްދާރު ނެރެދެއްވީ ނ.ޢ.ޢ.ވ އަލްފާޟިލް މުޙައްމަދު ވަޙީދެ (މަޑުލު) ވެ.\nލަފުޒު ވަކިކުރުމުގެ ގަވާއިދު\nއޯގަސްޓް 8, 2021\nއަލްފާޟިލް އަލްމަރުޙޫމް ޗިޅިޔާ މޫސާމަނިކު\nކުށެއް ނެތް ސާފު ދިވެހިބަހުން ވާހަކަދެއްކުމަށް ދިވެހިބަހުގެ އެކެޑަމީގެ ރައީސް އަލްފާޟިލް އަޝްރަފު ޢަލީ އިލްތިމާސް ކުރައްވައިފި\nއުނގެނުމުގައި އެންމެން ހިމެނުމަށް – މާދަރީބަސް


ދައުރު ނުވާ ފެނަށް ކުޑަކަމުދިއުމާއި އެފެނުން ހިނައިގަތުމުގެ ޙުކުމް – DhiSalafiyyah\nދައުރު ނުވާ ފެނަށް ކުޑަކަމުދިއުމާއި އެފެނުން ހިނައިގަތުމުގެ ޙުކުމް\n01/08/2019 ޙަދީޘާއި އޭގެ ޢިލްމުތައް, ޙަދީޘްގެ ޝަރަޙައަލްއަޚް މުޠީޢު އިސްމާޢީލް މުޙައްމަދު\n(صحيح) عَنْ أَبِي هُرَيْرَةَ – رضي الله عنه – قَالَ: قَالَ رَسُولُ اللَّهِ – صلى الله عليه وسلم: «لَا يَغْتَسِلُ أَحَدُكُمْ فِي الْمَاءِ الدَّائِمِ وَهُوَ جُنُبٌ». أَخْرَجَهُ مُسْلِمٌ\nމާނަ: އަބޫ ހުރައިރާ ރަޟިޔަﷲ ޢަންހުގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ. “ތިޔަބައިމީހުންގެ ތެރެއިން އެކަކުވެސް ޖުނުބުގެ ޙާލަތުގައި ހުރެ ދައުރު ނުވާ ފެނުގައި ހިނައި ނުގަންނަ ހުށިކަމެވެ.”\n(މިއީ އިމާމް މުސްލިމް ރިވާ ކުރައްވާފައިވާ ޙަދީޘެކެވެ.)\n(صحيح) وَلِلْبُخَارِيِّ: «لَا يَبُولَنَّ أَحَدُكُمْ فِي الْمَاءِ الدَّائِمِ الَّذِي لَا يَجْرِي, ثُمَّ يَغْتَسِلُ فِيهِ».\nމާނަ: އަދި އެހެން ޙަދީޘެއްގައި އަލްބުޚާރީ ރިވާކުރައްވާފައި ވެއެވެ: “ތިޔަބައިމީހުންގެ ތެރެއިން އެކަކުވެސް ދައުރު ނުވާ، ފެނަށް ކުޑަކަމު ގޮސް އެ ފެނުގައި ފެން ނުވަރާ ހުށިކަމެވެ.”\n(صحيح) وَلِمُسْلِمٍ: «مِنْهُ».\n(މަތީގައި ޛިކުރުކުރެވުނު ޙަދީޘުގެ) މުސްލިމްގެ ރިވާޔަތުގައި («فِيهِ» މާނަ: “ފެނުގައި” ގެ ބަދަލުގައި) ވަނީ «مِنْهُ» މާނަ: “ފެނުން” އެވެ.\n(صحيح) وَلِأَبِي دَاوُدَ: «وَلَا يَغْتَسِلُ فِيهِ مِنَ الْجَنَابَةِ».\nމާނަ: އަދި ހަމަ މި ޙަދީޘުގެ އަބޫ ދާވޫދު ގެ ރިވާޔަތުގައި ވެއެވެ. “އަދި ޖުނުބުގެ ޙާލަތުގައިވާ މީހާ އޭގައި (އެބަހީ: ދައުރު ނުވާ ފެނުގައި) ހިނައި ނުގަންނަ ހުށިކަމެވެ.”\nމިބައިގައި ޛިކުރު ކުރެވިފައިވަނީ ދެ ޙަދީޘެކެވެ.\nފުރަތަމަ ޙަދީޘް: عَنْ أَبِي هُرَيْرَةَ – رضي الله عنه – قَالَ: قَالَ رَسُولُ اللَّهِ – صلى الله عليه وسلم: «لَا يَغْتَسِلُ أَحَدُكُمْ فِي الْمَاءِ الدَّائِمِ وَهُوَ جُنُبٌ». أَخْرَجَهُ مُسْلِمٌ\nމާނަ: އަބޫ ހުރައިރާ ރަޟިޔަﷲ ޢަންހުގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ. “ތިޔަބައިމީހުންގެ ތެރެއިން އެކަކުވެސް ޖުނުބުގެ ޙާލަތުގައި ހުރެ ދައުރު ނުވާ ފެނުގައި ހިނައި ނުގަންނަ ހުށިކަމެވެ.” (މިއީ އިމާމް މުސްލިމް ރިވާ ކުރައްވާފައިވާ ޙަދީޘެކެވެ.)\nދެވަނަ ޙަދީޘް: وَلِلْبُخَارِيِّ: «لَا يَبُولَنَّ أَحَدُكُمْ فِي الْمَاءِ الدَّائِمِ الَّذِي لَا يَجْرِي, ثُمَّ يَغْتَسِلُ فِيهِ». މާނަ: )އަދި އެހެން ޙަދީޘެއްގައި( އަލްބުޚާރީގެ ރިވާކުރައްވާފައި ވެއެވެ: “ތިޔަބައިމީހުންގެ ތެރެއިން އެކަކުވެސް، ދައުރު ނުވާ ފެނަށް ކުޑަކަމު ގޮސް ދެން އެ ފެނުގައި ފެން ނުވަރާހުށިކަމެވެ.”\nމިއީ ވެސް އަބޫ ހުރައިރާގެ ކިބައިން ރިވާވެފައިވާ ޙަދީޘެކެވެ. މި ބައިގައި ދެން ޛިކުރުކުރެވިފައި ވަނީ މި ޙަދީޘުގެ އެހެން ދެ ރިވާޔަތެކެވެ. އެއީ އިމާމް މުސްލިމާއި އަބޫ ދާވޫދުގެ ރިވާޔަތެވެ.\nއިމާމް މުސްލިމްގެ ރިވާޔަތް: عَنْ أَبِي هُرَيْرَةَ – رضي الله عنه – عَنِ النَّبِيِّ صلى الله عليه وسلم قَالَ  « لاَ يَبُولَنَّ أَحَدُكُمْ فِي الْمَاءِ الدَّائِمِ ثُمَّ يَغْتَسِلُ مِنْهُ».\nއަބޫ ހުރައިރާ ރަޟިޔަﷲ ޢަންހުގެ އަރިހުން ރިވާވެގެންވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ. “ތިޔަބައިމީހުންގެ ތެރެއިން އެކަކުވެސް، ދައުރު ނުވާ ފެނަށް ކުޑަކަމު ގޮސް، ދެން އެ ފެނުން ފެން ނުވަރާ ހުށިކަމެވެ.”\nއަބޫ ދާވޫދުގެ ރިވާޔަތް: عَنْ أَبِي هُرَيْرَةَ – رضي الله عنه – قَالَ قَالَ رَسُولُ اللَّهِ صلى الله عليه وسلم  «لاَ يَبُولَنَّ أَحَدُكُمْ فِي الْمَاءِ الدَّائِمِ وَلاَ يَغْتَسِلْ فِيهِ مِنَ الْجَنَابَةِ».\nއަދި އަބޫ ހުރައިރާ ރަޟިޔަﷲ ޢަންހުގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ. “ތިޔަބައިމީހުންގެ ތެރެއިން އެކަކުވެސް ދައުރު ނުވާ ފެނަށް ކުޑަކަމު ނުދާހުށިކަމެވެ. އަދި ޖުނުބުގެ ސަބަބުން (އެބަހީ ބޮޑު ޙަދަޘުން އެރެގަތުމަށް) އޭގައި (އެބަހީ: ދައުރު ނުވާ ފެނުގައި) ހިނައި ނުގަންނަ ހުށިކަމެވެ.”\nދެވަނަ ޙަދީޘުގެ ވާރިދުވެފައިވާ އެކި ރިވާޔަތްތަކުގެ ފަރަޤު:\nދެވަނަ ޙަދީޘުގެ ރިވާޔަތްތަކަށް ބަލާއިރު، ފެންނަން އޮތް ތަފާތުތަކާ ބެހޭގޮތުން ވާހަކަދައްކާލުން ވަރަށް މުހިންމެވެ. އެގޮތުން ތަފާތުތަކަށް ބަލާއިރު، ބުޚާރީގެ ރިވާޔަތުގައި ވަނީ މިފަދައިންނެވެ: « ثُمَّ يَغْتَسِلُ فِيهِ » މާނަ: ” ދެން އެ ފެނުގައި ފެން ނުވަރާ ހުށިކަމެވެ.” އަދި މުސްލިމްގެ ރިވާޔަތުގައު ވަނީ މިފަދައިންނެވެ. « ثُمَّ يَغْتَسِلُ مِنْهُ » މާނަ: ” ދެން އެ ފެނުން ފެން ނުވަރާ ހުށިކަމެވެ.” އަދި އަބޫ ދާވޫދުގެ ރިވާޔަތުގައު ވަނީ މިފަދައިންނެވެ. « وَلاَ يَغْتَسِلْ فِيهِ مِنَ الْجَنَابَةِ » މާނަ: ” އަދި ޖުނުބުގެ ސަބަބުން (އެބަހީ ބޮޑު ޙަދަޘުން އެރެގަތުމަށް) އޭގައި (އެބަހީ: ދައުރު ނުވާ ފެނުގައި) ހިނައި ނުގަންނަ ހުށިކަމެވެ.”\nބުޚާރީގެ ރިވާޔަތުން ނެގޭ ފައިދާއަކީ: ދައުރު ނުވާ ފެނަށް ކުޑަކަމު ދިއުމަށްފަހު އެފެންގަނޑަށް އެރި ހިނައިގަތުމަކީ ރަސޫލުﷲ ޞައްލަﷲ ޢަލައިހި ވަސައްލަމް ނަހީ ކުރައްވާފައިވާ ކަމެއް ކަމެވެ. މިފަދައިން ބުނެވެނީ މިރިވާޔަތުގައި “ފެނުގައި” މިފަދައިން ބުނެވިފައި ވާތީއެވެ.\nމުސްލިމްގެ ރިވާޔަތުން ނެގޭ ފައިދާއަކީ: ދައުރު ނުވާ ފެނަށް ކުޑަކަމު ދިއުމަށްފަހު އެފެންގަނޑަށް އެރުމަކާ ނުލާ، (ޖަގެއް ކަހަލަ އެއްޗަކުން ނަމަވެސް) އެފެންގަނޑުން ފެން ނަގައި، އެފެނުން ހިނައި ގަތުމަކީ ރަސޫލުﷲ ޞައްލަﷲ ޢަލައިހި ވަސައްލަމް ނަހީ ކުރައްވާފައިވާ ކަމެއް ކަމެވެ. މިފަދައިން ބުނެވެނީ މިރިވާޔަތުގައި “ފެނުން” މިފަދައިން ބުނެވިފައި ވާތީއެވެ.\nއަބޫ ދާވޫދުގެ ރިވާޔަތުން ނެގޭ ފައިދާއަކީ: ދައުރު ނުވާ ފެނަށް ކުޑަކަމު ދިއުމަކީ ރަސޫލުﷲ ޞައްލަﷲ ޢަލައިހި ވަސައްލަމް ނަހީ ކުރައްވާފައިވާ ކަމެއް ކަމެވެ. އަދި ހަމަ އެހެންމެ، ދައުރު ނުވާ ފެނަށް ކުޑަކަމު ދިޔަކަމުގައިވީ ނަމަވެސް ނުވަތަ ކުޑަކަމު ނުދިޔަނަމަވެސް އެފެނުގައި ހިނައިގަތުމަކީވެސް ރަސޫލުﷲ ޞައްލަﷲ ޢަލައިހި ވަސައްލަމް ނަހީ ކުރައްވާފައިވާ ކަމެއް ކަމެވެ. އެއީ މި ރިވާޔަތުގައި، ދައުރުނުވާ ފެނަށް ކުޑަކަމު ނުދިއުމަށް އެންގެވުމަށްފަހު އެކަލޭގެފާނު ޞައްލަﷲ ޢަލައިހި ވަސައްލަމް، ދައުރުނުވާ ފެނުން ހިނައިގަތުން ނަހީ ކުރައްވާފައިވަނީ ވަކި ވާހަކައެއްގެ ގޮތުގައެވެ. އެއްވެސް ޙާލެއްގައި ހިނައިގަތުން ނަހީ ކުރެއްވުން، އެފެނަށް ކުޑަކަމު ދިއުމާ ގުޅުވާފައެއް ނުވެއެވެ. މި ރިވާޔަތްތަކުން އެނގޭ ގޮތުގައި، މިހުރިހާ ކަމެއްވެސް ނަހީގެ ތެރެއަށް ވަދެގެން ދާނެތެވެ. އެއީ:\nދައުރު ނުވާ ފެނަށް ކުޑަ ކަމު ދިއުން\nދައުރު ނުވާ ފެނުން ހިނައިގަތުން\nދައުރު ނުވާ ފެނަށް ކުޑަކަމު ދިއުމަށްފަހު އެފެނުގައި ހިނައިގަތުން\nދައުރު ނުވާ ފެނަށް ކުޑަކަމު ދިއުމަށްފަހު އެފެނުން ހިނައިގަތުން\nޙަދީޘުން ނެގޭ ފައިދާތަކާއި ފިޤްހީ މައްސަލަތައް:\nފުރަތަމަ ފައިދާ: މިބައިގައި ޛިކުރު ކުރެވިފައިވާ ދެ ޙަދީޘުންކުރެ ފުރަތަމަ ޙަދީޘާއި، ދެވަނަ ޙަދީޘުގެ އަބޫ ދާވޫދުގެ ރިވާޔަތުންވެސް އެނގޭ ގޮތުގައި، ދައުރު ނުވާ ފެންގަނޑެއްގައި ޖުނުބުވެރިޔަކު ހިނައިގަތުމަކީ އިސްލާމީ ޝަރީޢަތް ނަހީކުރާ ކަމެއް ކަމެވެ. ސަބަބަކީ ޖުނުބުގެ ސަބަބުން ހަށިގަނޑުގައިވާ ހަޑީގެ ޛަރީޢާއިން ފެންގަނޑު ނުތާހިރު ވެދާނެތީއެވެ. ނަމަވެސް ފެންގަނޑަށް ކުޑަކަމު ދިއުމަކާ ނުލައި، އަދި އެފެންގަނޑަށް އެރުމަކާ ނުލައި، ދައުރު ނުވާ ފެންގަނޑަކުން އެއްޗަކަށް ފެން ނަގައިގެން، އަތުން ނުވަތަ ޖަގެއް ނުވަތަ އެހެން އާލާތެއް ނަމަވެސް ބޭނުންކޮށްގެން އެފެނުން ހިނައިގަތުން މި ނަހީގެ ތެރެއަކަށް ނުވަދެއެވެ. މި ޙަދީޘުގައިވާ، “ނަހީ” ގެ މާނައަށް އެހެން ފައިދާއެއްގައި އަލިއަޅުވާލެވިފައި ވާނެއެވެ.\nސުވާލު 1: ޖުނުބުގެ ޙާލަތުގައި ނުވާ މީހަކު، ދައުރުނުވާ ފެންގަނޑަކުން ފެންވެރުމުގެ ޙުކުމަކީ ކޮބާ ހެއްޔެވެ؟\nޖަވާބު: މިސުވާލުގެ ޖަވާބަށް ނަޡަރު ހިންގާލާއިރު، އިތުރު ތަފްޞީލަށް ދާން ޖެހެއެވެ. ފުރަތަމަ ކަމަކަށް، މި ބައިގައި ވާރިދުވެފައި މިވާ ޙަދީޘްތަކާއި ރިވާޔަތްތަކުގެ ބޭރުފުށަށް ބަލައިލުމުން، އެނގިގެން ދަނީ ދައުރު ނުވާ ފެނުގައި ހިނައިގަތުން ނަހީ ކުރައްވާފައި ވަނީ ޖުނުބުވެރިޔާއަށް ކަމަށެވެ. އެހެންކަމުން ޖުނުބު ވެރިވެފައި ނުވާ މީހަކަށް ދައުރު ނުވާ ފެނުގައި ފެން ވެރިދާނެއެވެ. ނަމަވެސް ތަފްޞީލަށް ދާއިރު، އިބްނު ޢުޘައިމީން ރަޙިމަހުﷲ އެކަލޭގެފާނުގެ ފޮތް ފަތުޙު ޛުލް ޖަލާލި ވަލް އިކްރާމުގައި މި ޙަދީޘް ޝަރަޙަ ކުރައްވަމުން ވިދާޅުވެފައި ވާ ފަދައިން، ފެންވަރާ މީހާގެ ޙާލަތައް ބަލާފައި މިފަދަ ފެންގަނޑެއްގައި ހިނައިގަތުން ނުވަތަ ފެންވެރުމުގެ ޙުކުމައް ބަދަލު އަންނާނެއެވެ. ( انظر فتح ذو الجلال والإكرام (1/60))\nފުރަތަމަ ޙާލަތް: ގައިގައިވީ ހަޑި ތަކެތި ފިލުވާލައި، މީހާ ސާފުވެގަތުމަށްޓަކައި ދައުރު ނުވާ ފެންގަނޑަކަށް އެރި ފެންވެރުން. މި ފަދައިން ކަންތައްކުރުން ނަހީގެ ތެރެއަށް ވަދެގެން ދާނެއެވެ. މިޘާލަކަށް ގައިގައި ބައިވަރު ތެޔޮ ހޭކުމުގެ ސަބަބުން ނުވަތަ ކަޅުތެޔޮ ފަދައެއްޗެއް ގަޔަށް އެޅިގެން ނުވަތަ މަސް ކެނޑުމަށްފަހު ގައިގަ ހޭކިފައިވާ ލޭތަކާއި ހަޑިތައް ފިލުވައިލައި ސާފު ވެގަތުމަށްޓަކައި ދައުރުނުވާ ފެންގަނޑަކަށް އެރި ތާހިރުވެގަތުން ހުއްދަ ވެގެން ނުވެއެވެ. މި ޙާލަތުގައި ފެންވެރުން ނަހީކުރެވެނީ ޤަވާޢިދުލް ޢާންމާ ނުވަތަ ޢާންމު ޤަވާޢިދު ތަކަށް ބަލާފައެވެ. އެއީ އިންސާނާއަށް، އެހެން އިންސާނަކަށް ގެއްލުމެއް ދިނުން ހުއްދަވެގެނެއް ނުވެއެވެ. އަދި މިފަދައިން ޢަމަލު ކުރާ މީހާގެ ސަބަބުން މީސްތަކުންނަށް ގެއްލުން ލިބިގެން ދެއެވެ.\nދެވަނަ ޙާލަތް: ހަށިގަނޑު ސާފު މީހަކު ދައުރު ނުވާ ފެންގަނޑަކުން ފެންވެރުން. ފަހެ ޙަދީޘްތަކުން ބާރު ލިބިދެނީ މިޙާލަތުގައި ދައުރު ނުވާ ފެންގަނޑަކުން ފެންވެރިދާނެ ކަމެވެ. މިޘާލަކަށް ސުންނަތް ހިނައިގަތުމަކުން ހިނައިގަތުން ނުވަތަ ހަށިގަނޑުގައި މީސްތަކުންނަށް އުނދަގޫ ނުވަތަ ގެއްލުމެއް ވެދާނެ ފަދަ ހަޑި އެއްޗެއް ހޭކިފައި ނުވާ މީހަކަށް ދައުރު ނުވާ ފެންގަނޑެއްގައި ފެންވަރާ ލެވިދާނެއެވެ.\nދެވަނަ ފައިދާ: ދައުރުވާ ފެނުގައި ހިނައިގަތުމަކީ ހުއްދަ ކަމެއްކަން. އެހެނީ ރަސޫލުﷲ ޞައްލަﷲ ޢަލައިހި ވަސައްލަމް ނަހީ ކުރައްވާފައި ވަނީ، ދައުރު ނުވާ ފެނުގައި ހިނައި ގަތުމެވެ. ދައުރު ނުވާ ފެނުގައި ހިނައިގަތުން ޚާއްޞަ ކުރައްވާފައި ވުމުން އެނގެނީ އޭގެ އިދިކޮޅު ކަމަށްވާ ދައުރުވާ ފެނުގައި ހިނައިގަތުމުގައި މައްސަލައެއް ނެތް ކަމެވެ.\nތިންވަނަ ފައިދާ: މި ޙަދީޘުން އެނގޭ ގޮތުގައި ދައުރު ނުވާ ފެނަށް ކުޑަކަމު ދިއުމަކީ އިސްލާމީ ޝަރީޢަތް ނަހީ ކުރާ ކަމެކެވެ. އެއީ އެފެންގަނޑަށް ކުޑަކަމު ދިއުމުގެ ސަބަބުން، ކުޑަކަމުދާ ތަކެތީގެ ނަޖިހުން ފެންގަނޑު ހަޑިވުމުގެ އިތުރުން، ކުޑަކަމުދާ ތަކެތީގައިވާ މާއްދާތައް ފެނާ އެކުވެ، އެފެން ބޭނުންކުރާ މީހުންނަށް އެކިއެކި ބަލިތައް ޖެހުމުގެ އިޙްތިމާލު ވެސް އޮތީމައެވެ. އަދި އެހެން އެއްޗަކަށް ކުޑަކަމު ދިއުމަށްފަހު އެފަދަ ފެންގަނޑަކަށް އެކުޑަކަމުދާ ތަކެތި އުކާލުމަކީ ވެސް މިބާބުގެ ތެރެއިން ނަހީވެގެންދެއެވެ. އަދި ސީދާ އެ ފެންގަނޑަށް ކުޑަކަމު ނުގޮސް އެފެންގަނޑުގެ ކައިރީ ފަސްގަނޑަށް ކުޑަކަމު ދިއުމުން، ސައިލު ހެދިގެން ގޮސް ކުޑަކަމުދާ ތަކެތި ފެންގަނޑަށް ފައިބާ ނަމަ، މިޢަމަލުވެސް ނަހީގެ ތެރެއަށް ވަދެގެން ދާނެއެވެ.\nހަތަރުވަނަ ފައިދާ: ޙަދީޘްތަކާއި ރިވާޔަތްތަކުގެ ބޭރުފުށަށް ބަލާއިރު، މި ބައިގައި ޛިކުރު ކުރެވިފައިވާ ޙަދީޘްތަކާއި ރިވާޔަތްތަކުގައި ނަހީ ކުރައްވާފައިވާ ކަންތައް ނަހީ ކުރެވިފައިވަނީ ގިނަ ފެނާއި މަދު ފެން ތަފާތު ނުވާ ގޮތުގައެވެ. އަދި މަދު ފެނާއި ގިނަ ފެނުގައި ޙުކުމް ތަފާތު ކޮށްދޭނޭ ވަޖުހެއްވެސް (ގޮތެއްވެސް) ފެންނާކަށް ނެތެވެ. އެބަހީ ގިނަ ފެނުގައި އަދި މަދު ފެނުގައިވެސް އެކަންތައްތައް ނަހީވެގެންވެއެވެ. ޢަބްދުﷲ އިބްނު ޢުމަރުގެ “ޤުއްލަތައިން” ޙަދީޘުގެ ޝަރަޙައިން އެނގިގެން ދިޔަފަދައިން، ފިޤުހު ޢިލްމުވެރިން، ފެން ދެބަޔަކަށް ބައްސަވައެވެ. އެއީ ގިނަ ފެނާއި މަދު ފެނެވެ. ގިނަ ފެނަކީ ދެ ޤުއްލަ ހަމަވެފައިވާ ފެނެވެ. މަދު ފެނަކީ ދެ ޤުއްލަ ހަމަނުވާ ފެނެވެ. މިޙަދީޘްތަކުގައި ނަހީކުރައްވާފައިވާ ކަންތަކުގެ ޙުކުމް ބަޔާން ކުރުމުގެ މައްސަލާގައި ޢިލްމުވެރިން މައިގަނޑު ދެރަޢުޔަކަށް ޚިލާފުވެ ވަޑައިގެންފައި ވެއެވެ.\nފުރަތަމަ ރަޢުޔަކީ: މަދު ފެނުގައި އެފަދަކަމެއް ކުރުން ޙަރާމް ވުމެވެ. އަދި ގިނަ ފެނުގައި އެފަދަ ކަމެއް ކުރުން މަކުރޫހަ ވުމެވެ.\nދެވަނަ ރަޢުޔަކީ: މަދު ފެނާއި ގިނަ ފެނުގައިވެސް އެފަދަ ކަމެއް ކުރުން ޙަރާމް ވުމެވެ.\nނަމަވެސް މި ބައިގައި ޛިކުރު ކުރެވިފައިވާ ޙަދީޘްތަކާއި ރިވާޔަތްތަކުގައި ނަހީ ކުރައްވާފައިވާ ކަންތައް ނަހީ ކުރެއްވުމުގައި ރަސޫލުﷲ ޞައްލަﷲ ޢަލައިހި ވަސައްލަމް، ފުރަތަމަ ރަޢުޔުގެ އަހުލުވެރިން ގެންނަވާފައިވާފަދަ ފަރަޤެއް ބަޔާން ކުރައްވާފައެއް ނުވެއެވެ. އެހެންކަމުން މިމައްސަލާގައި އެންމެ ރަނގަޅީ ދެވަނަ ރަޢުޔުކަމުގައި ބެލެވެއެވެ. އެއީ މަދު ފެނާއި ގިނަ ފެނުގައިވެސް އެފަދަ ކަމެއް ކުރުން ޙަރާމް ކަމުގައި ބުނާ ރަޢުޔެވެ. މަދުފެން ތަޣައްޔަރުވުން ގިނަ ފެނަށްވުރެ ފަސޭހަ ވެފައި އަވަސް ވާނެއެވެ. ނަމަވެސް މިހެން ބުނެ މިބާބުގައި ދެން ނުކުންނާނެ މައްސަލައަކީ، ގިނަ ފެނުގައި އެފަދަ ޢަމަލެއް ކުރުން މަކުރޫހަ ކަމުގައި ދެކޭނަމަ، މީސްތަކުން، އެކަންތައް ފަސޭހަކޮށްލަފާނެއެވެ. އަހަރެމެންގެ މައްޗަށް ވާޖިބު ވެގެންވަނީ ރަސޫލުﷲ ޞައްލަﷲ ޢަލައިހި ވަސައްލަމް މަނާ ކުރެއްވި ކަމެއް، މަނާ ކަމުގައި ބަލައިގަތުމެވެ. އަދި މިޙަދީޘުގެ މަޤްޞަދުތަކާއި މަޞްލަޙަތުތަކުން އަންގައިދެނީ ފެނުގެ މިންވަރު ގިނަ ކަމުގައިވީ ނަމަވެސް، ޙަދީޘުގައި ނަހީކުރައްވާފައިވާ ކަންކަން، ޙަރާމް ކަމުގައި ވާކަމެވެ. އަދި ދެޙަދީޘާއި ރިވާޔަތްތައް ޖަމްޢު ކުރުމުން، އެއްވެސް މިންވަރެއް ތަފާތު ކުރެވޭކަން އެނގެން ނެތެވެ. ނަމަވެސް ނޯޓް ކޮށްލަން ޖެހޭ ކަމަކީ ދައުރުނުވާ ފެންގަނޑެއް ނަޖިސްކުރާތަނަކަށް މީހުން ހަދައިފިނަމަ އެތަނަކަށް ތަކުރާރުކޮށް ނަޖިސްވުމުގެ ސަބަބުން އެފެންގަނޑު ތަޣައްޔުރު ވެދާނެކަމެވެ. ޝައިޚް ޢަބްދުﷲ އިބްނު ޞާލިޙް އަލްފަޥްޒާން، ބަޔާން ކުރައްވާފައިވާ ފަދައިން ވަރަށް ބޮޑު ފެންގަނޑެއްގައި މިފަދަ ޢަމަލެއް ކުރުން ނަހީގެ ތެރެއަކަށް ނުވަދެއެވެ. (انظر منحة العلام (1/44)) ވަރަށް ގިނައޭ ޝައިޚް ވިދާޅުވެފައިވަނީ ކަނޑުފަދަ އޭގެ ގިނަކަން މިންވެސް ކޮށްނުލެވޭހާ ގިނަ ފެނުގެ ވާހަކައެވެ. އިބްނު ދަޤީޤުލް ޢީދު ވެސް އެކަލޭގެފާނުގެ ފޮތް ޝަރްޙުލް ޢުމްދާގައި އެފަދައިން ވިދާޅުވެފައި ވެއެވެ. (شرح العمدة (1/127))\nފަސްވަނަ ފައިދާ: ދައުރު ނުވާ ފެނުގައި މީހަކު ޖުނުބުގެ ހިނައިގަތުމަކުން ހިނައިގަތް ކަމުގައިވީ ނަމަވެސް ނުވަތަ ހަށިގަނޑުގައި ހުރި ހަޑި އެއްޗެއް ފިލުވައިލުމައްޓަކައި ހިނައިގަތް ނަމަވެސް، އެފެންގަނޑު ނަޖިސް ނުވާ ހުއްޓެވެ. އަބޫ ސަޢީދުނިލް ޚުދްރީ އާއި އަބޫ އުމާމަތުލް ބާހިލީގެ ޙަދީޘުގެ ޝަރަޙައިގައި އެނގިގެން ދިޔަ ގޮތުގައި، ފެނުގެ އަސްލަކީ ޠާހިރުކަމެވެ. އަދި އެފަދަ ޢަމަލެއް މީހަކު ކުރި ކަމުގައިވީ ނަމަވެސް އެފެންގަނޑު ނަޖިސް ވާނީ، އެފެނަށް އެޅޭ ނަޖިހެއްގެ ސަބަބުން އެފެނުގެ ވަހަށް ނުވަތަ ރަހައަށް ނުވަތަ ކުލައަށް ބަދަލު އައި ނަމައެވެ.\nހަވަނަ ފައިދާ: ޙަދީޘުގެ ނައްޞުގައި ދައުރު ނުވާ ފެންގަނޑަށް ކުޑަކަމު ދިއުން ނަހީ ކުރެވިފައިވީ ނަމަވެސް، ކުޑަކަމުދާ ތަކެތީގެ މާނައިގައިވާ އެހެން ތަކެތި ނުވަތަ އެހެނިހެން ނަޖިސް ތަކެތިވެސް ދައުރު ނުވާ ފެންގަނޑައް އެޅުން ވެސް މި ނަހީގެ ތެރެއަށް ވަދެއެވެ. އެއީ ކުޑަކަމުދިއުން ނަހީ ކުރެއްވުމުގައިވީ ޢިއްލަތް ނުވަތަ ސަބަބު އެތަކެތީގައިވެސް ވީތީއެވެ. އެޢިއްލަތަކީ، ފެންގަނޑު ހަޑިވުމާއި، އޭގެއިން މީސްތަކުންނަށް ގެއްލުން ވުމެވެ. އިބްނު ޤުދާމާ، އެކަލޭގެފާނުގެ މަޝްހޫރު ފޮތެއް ކަމަށްވާ އަލް މުޣުނީގައި ވިދާޅުވެފައި ވެއެވެ. “ގިނަ ޢިލްމުވެރިން، ކުޑަކަމުދާ ތަކެއްޗާއި އެހެނިހެން ނަޖިސްތަކެތި (މިބައިގައި) ތަފާތެއް ނުކުރެއެވެ.”(المغني (1/39))\nހަތްވަނަ ފައިދާ: ދައުރު ނުވާ ފެންގަނޑަކަށް ކުޑަކަމު ދިއުމަށްފަހު އެފެނުން ވުޟޫކުރުންވެސް ވަނީ އެފެންގަނޑުން ހިނައިގަތުން ފަދައިން ނަހީ ކުރެވިގެންނެވެ. އެއީ ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘް ކުރައްވާފައި ވެއެވެ. عَنْ أَبِي هُرَيْرَةَ – رضي الله عنه – عَنِ النَّبِيِّ صلى الله عليه وسلم قَالَ: «لاَ يَبُولَنَّ أَحَدُكُمْ فِي الْمَاءِ الدَّائِمِ ثُمَّ يَتَوَضَّأُ مِنْهُ». މާނަ: އަބޫ ހުރައިރާ ރަޟިޔަﷲ ޢަންހުގެ އަރިހުން ރިވާވެގެންވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ. “ތިޔަބައިމީހުންގެ ތެރެއިން އެކަކުވެސް ދައުރު ނުވާ، ދާއިމު ފެނަށް ކުޑަކަމު ގޮސް އެ ފެނުން ވުޟޫ ނުކުރާހުށިކަމެވެ.” މިއީ ޞަޙީޙް ދަރަޖައިގެ ޙަދީޘެކެވެ. (انظر: بذل الإحسان بتقريب سنن النسائي أبي عبد الرحمن (2/173))\nބުލޫޣުލް މަރާމުގެ ޝަރަޙަ


މީޑިޔާގެ މިނިވަންކަމާއި ނޫސްވެރިންނަށް ރައްކާތެރި މާޙައުލެއް ކަށަވަރުކޮށްދިނުމަށް ގޮވާލުން – Maldivian Democratic Party\n08 ނޮވެމްބަރު 2015\nމީޑިޔާގެ މިނިވަންކަމާއި ނޫސްވެރިންނަށް ރައްކާތެރި މާޙައުލެއް ކަށަވަރުކޮށްދިނުމަށް ގޮވާލުން\nދިވެހިރާއްޖޭގެ ނޫސްވެރިކަމުގެ މިނިވަންކަން އެތައް ގުނައަކުން ދަށްވެ، ބިރުވެރިކަމެއް ނެތި މިނިވަންކަމާއެކު ނޫސްވެރިން މަސައްކަތް ކުރުުމުގެ މާޙައުލު މުޅިން ނެތި ގޮސް ދިވެހިރާއްޖޭގައި އިދިކޮޅު ސިޔާސީ ޚަބަރު ރައްޔިތުންނާ ހަމައަށް ގެނެސްދޭ ޓީވީ ޗެނެލެއް ކަމުގައިވާ ރާްއްޖެ ޓީވީގެ އާންމު ބްރޯޑްކާސްޓިން މެދުކަނޑާލާފައިވާކަމީ ދިވެހިރައްޔިތުންގެ ޑިމޮކްރަޓިކް ޕާޓީން އިންތިހާއަށް ކަންބޮޑުވާކަމެކެވެ. އަދި ކަންމިހެން އޮތް އިރު ސަރުކާރުން ފުރައްސާރަ ކުރުމުގެ ސަބަބުން ސަންގު ޓީވީގެ ޚިދުމަތްވެސް މެދުކަނޑާލުމަށް މަޖުބޫރުވެފަައިވާކަން ކަންބޮޑުވުމާއެކު ފާހަނގަ ކުރަމެވެ.\nސަރުކާރާއި މިނިވަން މުވައްސަސާތަކުން ރާއްޖެ ޓީވީއާ މެދު ތަކުރާރުކޮށް އިހާނެތިކޮށް ޢަމަލު ކުރާ ކަމީ ދިވެހިރާއްޖޭގައި މިއަދު އުފެދެމުން އަންނަ މިނިވަން މީޑިޔާގެ މާޙައުލަށް ލިބޭ އަގުނުކުރެވޭނެ ބޮޑު ގެއްލުމެކެވެ. އަދި 2008 ވަނަ އަހަރު ތަސްދީޤް ކުރެވުނު ޤާނޫނު އަސާސީގެ ރޫޙާ ޚިލާފު ކަމެކެވެ. ޑިމޮކްރެޓިކް ދައުލަތެއްގެ4ވަނަ ބާރަކީ މިނިވަން މީޑިޔާ ކަމުގައިވާއިރު ދިވެހި ރާއްޖޭގައި ބިރުވެރިކަމެއް ނެތި ނުފޫޒުން އެއްކިބާވެފައިވާ މާޙައުލެއްގައި މަސަައްކަތް ކުރުމުގެ ފުރުޞަތު މިއަދު ނޫސްވެރިންނަށް ގެއްލެމުން އަންނަކަން ކަންބޮޑުވުމާއެކު ފާހަގަ ކުރަމެވެ.\nމިއަދު ރާްއްޖެއަށް ކުރިމަތިވެފަައިމިވާ ސިޔާސީ ހަލަބޮޮލިކަމުގައިވެސް ރާއްޖޭ ޓީވީގެ ނޫސްވެރިންގެ މަސައްކަތް ފާހަގަކޮށްލެވެއެވެ. ރާއްޖެ ޓީވީ އަކީ ސިޔާސީ އަދި ކަރަންޓް އެފެއަރޒްގެ ޚަބަރުތައް ފުރިހަމަ ކަމާއެކު ރައްޔިތުންނާ ހަމައަށް ގެނެސްދޭ ޓީވީ ޗެނެލެއް ކަމުގައި ވީހިނދު، އެ ޗެނެލްގެ ޚަބަރުތައް މެދުނުކެނޑި ގެނެސްދިނުމަށް ނޫސްވެރިނަށް ބިރުވެރިކަމެއް ނެތި މަސައްކަތް ކުރެވޭނެ މާޙައުލެއް ހޯދައިދިނުމަކީ ދައުލަތުގެ މައްޗަަށް ލާޒިމު ކަމެކެވެ. ވަކީން ޚާއްސަކޮށް މޯލްޑިވްސް ބްރޯޑްކާސްޓިން ކޮމިޝަންގެ މަސްއޫލިއްޔަތެކެވެ. އެހެންކަމުން މިފަދަ މާޙައުލެއް ހޯދައިދީ މީޑިޔާގެ މިނިވަންކަން ކަށަވަރު ކުރުމަށް މޯލްޑިވްސް ބްރޯޑްކާސްޓިން ކޮމިޝަނަށް ގޮވާލަމެވެ. އަދި ސަރުކާރުގެ ސިޔާސީ އެންގެވުންތަކަށް ކޮންމެ ހިނދެއްގައި އިޖާބަ ދެއްވުމުގެ ބަދަލުގައި ނޫސްވެރިންނާއި މީޑިޔާގެ މިނިވަންކަމާއި ރައްކާތެރިކަމަށް ވަކާލާތުކުރައްވާ ބަޔަކަށް ބްރޯޑްކާސްޓިން ކޮމިޝަންގެ އިސްވެރިން ވެވަޑައިގަތުމަށްވެސް ގޮވާލަމެވެ.\n2008 ވަނަ އަހަރަށްފަހު ރާއްޖޭގެ މީޑިޔާގެ މިނިވަންކަން އެތައް ގުނައަކުން ކުރިއރާފައިވީނަމަވެސް އެމްޑީޕީގެ ވެރިކަން ވައްޓާލުމަށްފަހު މީޑިޔާގެ މިނިވަންކަން މިވަނީ 60 ދަރަޖަ ދަށަށް ގޮސްފައެވެ. މިމިންވަރަށް ނޫސްވެރިކަމުގެ މިނިވަންކަން ދަށަށް ދާން ޖެހުނު ސަބަބަކީ ސަރުކާރުން ނޫސްވެރިކަމުގެ މިނިވަންކަމަށް ތަކުރާރުކޮށް ހުރަސް އަޅަމުން ގެންދިއުން ކަމުގައިވެސް ފާހަގަ ކުރަމެވެ. ނޫސްވެރިންގެ ވާޖިބަށް ހުރަސް އަޅައި އަނިޔާކޮށް، ހައްޔަރުކޮށް، ޖިނާޢީ ދަޢުވާ އުފުލާފައިވުމުން ހާމަވަނީ މި ސަރުކާރުން އިސްކަންދެނީ ނޫސްވެރިކަމުގެ މިނިވަންކަން ނައްތާލުމަށް ކަމުގައެވެ. ވީމާ، ނޫސްވެރިކަމުގެ މިނިވަންކަމަށް ނަގާލުމަށް ސަރުކާރުން ކުރަމުން ގެންދާ މަސައްކަތްތައް މީހަރުން މިހާރަށް ހުއްޓާލުމަށް ގޮވާލަމެވެ.


އައްޑޫ ފިޝަރީޒް ކޮމްޕްލެކްސް އަށް ބޭނުންވާ ބޯރހޯލްއެއް ގާއިމްކުރުން.\nމިކުންފުނިން އައްޑޫސިޓީ ހުޅުމީދޫގައި ހިންގާ އައްޑޫ ފިޝަރީޒް ކޮމްޕްލެކްސްގައި އައިސް އުފެއްދުމާ، އެތަނުގެ އެހެނިހެން ބޭނުން ތަކަށް ބޭނުންވާ ފެން، ބިމުގެ އަޑިން ނެގުމަށްޓަކައި 02 ބޯރހޯލް ޤާއިމްކޮށް ދީ އަދި ފެންނެގުމަށް ޕަމްޕިންގ ސިސްޓަމެއް އަމިއްލަ ތަކެތީގައި ޤާއިމްކޮށްދޭނެ ފަރާތެއް ހޯދުމަށް ކުރި މިކުންފުނީގެ ނަންބަރ No:134-AD/I/2020/25 އިޢުލާން އާއި ގުޅިގެން އަންދާސީ ހިސާބު ހުށަހަޅާފައިވަނީ އެންމެ ފަރާތަކުން ކަމަށް ވާތީ، އެ އިޢުލާން ބާޠިލްކޮށް އަންދާސީ ހިސާބު ހުށަހެޅުމުގެ ފުރުޞަތު އަލުން ހުޅުވާލަމެވެ.\nވީމާ، މި މަސައްކަތް ކޮށްދިނުމަށް ޝައުޤުވެރިވާ ފަރާތްތަކުން، 2021 ޖަނަވަރީ 19 ވާ އަންގާރަ ދުވަހުގެ މެންދުރު 12:00ގެ ކުރިން [email protected] އީ- މެއިލް މެދުވެރިކޮށް ރަޖިސްޓްރީ ކުރެއްވުން އެދެމެވެ. ރަޖިސްޓްރީ ކުރާފަރާތްތަކަށް، މަސައްކަތުގެ މަޢުލޫމާތު (RFQ) ކަރުދާސް 2021 ޖަނަވަރީ 19 ވާ އަންގާރަ ދުވަހުގެ ހަވީރު 16:00ކުރިން އީމެއިލް މެދުވެރިކޮށް ފޯރުކޮށްދެވޭނެއެވެ.\nވީމާ، މި މަސައްކަތް ކޮށްދިނުމަށް ޝައުޤުވެރިކަން ފާޅުކޮށް ރަޖިސްޓްރީ ކޮށްފައިވާ ފަރާތްތަކުން 2021 ޖަނަވަރީ 25 ވާ ހޯމަ ދުވަހުގެ މެންދުރުފަހު 14:30 އަށް މިފްކޯގެ ހެޑްއޮފީހަށް ވަޑައިގެން އަންދާސީހިސާބު ހުށަހެޅުއްވުން އެދެމެވެ. އަންދާސީހިސާބު ހުށަހެޅުމުގެ ސުންގަޑީގެ ފަހުން ގެންނަ އަންދާސީހިސާބު ބަލައިނުގަނެވޭނެއެވެ. އަންދާސީހިސާބު ހުޅުވުން އޮންނާނީ އަންދާސީހިސާބު ހުށަހެޅުއްވި ފަރާތްތަކުގެ ޙާޟިރުގައެވެ. އަންދާސީހިސާބު ހުށަހަޅާނީ، ތިރީގައިވާ އެޑްރެހަށެވެ.\n389 ނަންބަރުކޮށި / މާފަންނު\nހިލާލީމަގު / މާލެ\nސުންގަޑި: 19 ޖަނަވަރީ 2021 1200


Ras Online - ފުރާވަރު އަންހެން ކުދިންގެ ނުރަނގަޅު ވިސްނުން!\nފުރާވަރު އަންހެން ކުދިންގެ ނުރަނގަޅު ވިސްނުން!\nޒުހައިރު 25 ޖޫން 2020 - 1:1\nކޮންމެ މީހަކަށްވެސް އެމީހަކު ކުރާ ކަމެއްގެ ނުރަނގަޅު އަސަރު އިޙްސާސްވާނީ އެކަމެއްވެ ނިމުމުން ނެވެ. ދުނިޔެވީ ތަޖުރިބާ ދަސް މިވަނީ ކުރެވޭ ރަނގަޅު ކަންތަކާއި ނުރަނގަޅު ކަންތައްތަކުގެ ތެރެއިން ނެވެ. ޚާއްސަ ގޮތެއްގައި ބިނާކުރެނެވި ތަޖުރިބާ ދަސްވަނީ ކުރެވޭ ނުރަނގަޅު ކަންކަމުގެ ތެރެއިން ނެވެ.\nނަމަވެސް ފުރާވަރުގެ ބައެއް އަންހެން ކުދިން، އެކުދިންނަށް ކުރެވޭ ނުރަނގަޅު އާދަކާދަތައް އިޙްސާސް މިވަނީ އެކަމުން ސަލާމަތް ނުވާ ހިސާބަށް ދެވޭ ފަހުންނެވެ. އޭރު އޮންނަނީ ހަތަރު އުދަރެސް ފެނުޖެހި އަނދަވަޅުގައި ރަނގަޅަށް ތާށި ވެފައެވެ. ފަހަތް އެނބުރި ބަލާލިނަމަވެސް ފެންނަނީ އަނދިރި ބޯވިލާތަކެވެ. އެހެން ކަމުން މިފަދަ ކަންކަމުން ސަލާމަތް ވުމަށް ހުސްހަށިބައި ނުވަތަ ފުރާވަރުގެ އަންހެން ކުދިން ތިރީގައި އެވާ ކަންކަމަށް ވިސްނާލުން މުހިއްމެވެ.\nފުރާވަރު އަންހެން ކުދިންނަށް މިވިސްނެނީ އެމީހުންނަށް ހުރިހާ ކަމެއް ބަދަލު ކުރެވިދާނެ ކަމަށް.\nހުސްހަށިބައިކޮށް ތިބޭ ހުރިހާ އަންހެން ކުދިންނަށްވެސް މިގަބޫލު ކުރެވެނީ އެކުދިން ބޭނުންވާ ގޮތަށް އެކުދިންގެ ޒަވާޖީ ހަޔާތް ބައްޓަން ކުރެވިދާނެ ކަމަށެވެ. ނަމަވެސް އެކަމެއް އެގޮތަކަށް ގިނަފަހަރަކު ނުދާނެއެވެ. ބައެއް ކުދިން މީގެ ސަބަބުން ގެވެށި އަނިޔާއާއި ކުރިމަތި ލައެވެ. އަދި ފިރިސޮރުގެ މަކަރުވެރި އޮޅުވާލުމުގައި ރަނގަޅަށް ތާށިވެއެވެ. އަދި އެއަންހެން ކުދިން ކުރާ އެއްވެސް ރަނގަޅު ކަމެއް ބަލައި ނުގަނެ ދެމީހުންގެ މެދުގައި މައްސަލަ އުފެދޭ ގޮތް މެދުވެރި ވެއެވެ.\nމިހުރިހާ ކަމެއް މިދިމާވަނީ އަންހެން ކުދިން އެކުދިންގެ ޚިޔާލާއި ވިސްނުމަށް ޒަވާޖީ ހަޔާތް ބައްޓަން ކުރަން އުޅުނީމައެވެ. އެގޮތަށް އަމިއްލަގޮތް ދޫނުކޮށް ކުރިއަށްދާން ދިމާކުރުމުން އާޚިރުގައި މެދުވެރިވާ އުނދަގޫ ތަކުން އަރައި ގަންނާކަށް އެހާ ފަސޭހައެއް ނުވާނެ އެވެ. އެހެން ކަމުން ޒަވާޖީ ހަޔާތެއް ފަށާއިރު ތިމާ ޚިޔާރު ކުރާ މީހާ ރަނގަޅަށް ދަސްކުރާށެވެ.\nލޯތްބާއި ފައިސާ އެއްވަރު ކުރުން.\nމިދުނިޔޭގައި މިހާރު ހުރިހާ ކަމަކަށް އެންމެ މުހިއްމު އެއްޗަކީ ފައިސާ އެވެ. ފައިސާއާއި ނުލާ ރަނގަޅަށް މީހަކަށް ނޭވާވެސް ނުލެވެއޭ ބުނެލިޔަސް ދޮގަކަށް ނުވާނެ އެވެ. ނަމަވެސް މިވިސްނުމަކީ ޒަވާޖީ ހަޔާތަކަށް އެހާ ރަނގަޅު ވިސްނުމެއް ނޫނެވެ. ސަބަބަކީ ފައިސާ ހުންނަ މީހާ އެފައިސާ އަންހެނަކަށް އެއޮއްސާލަނީ އެއްވެސް ހާލެއްގައި އޭނަ ދެކެ ލޯބިވާތީއެއް ނޫނެވެ. އެހެނަސް އަންހެނުންނަށް ގަބޫލު މިކުރެވެނީ ފައިސާ އެހާވަރަށް ޚަރަދު ކުރަނީ ލޯބިވާތީ ކަމަށެވެ. އޭގެ ހިތިރަހަ ކަރުބުޑުގައި ލުމުން ނޫނީ އެފަދަ އަންހެން ކުދިންނަކަށް އެކަމެއް ހަމަ ހިލާ ނުވިސްނެއެވެ. ފައިސާ ހުންނަމީހާ، އެހެން ރީތި އަންހެނެއް ފެނުނަސް ފަހަތުން ދުއްވައި ގަންނާނެ އެވެ. ރައްޓެހިވެގެން އުޅޭ ދުވަސްވަރު ތިމާ މާބޮޑަށް ލޯބިވާ ކަމަށް ދައްކަން ޚަރަދު ކުރާ އެއްވެސް ފިރިހެނެއްގެ ހަގީގީ ލޯތްބެއް ނޮއޮންނާނެ އެވެ. އެމީހުން އެކަމެއް އެވަގުތަށް ބޭނުންވުމުން ޚަރަދު ކޮށް އަދި ނުވިތާކަށް އުޑުން ތަރިވެސް ބާލަ ދެނީއެވެ. އެއީ ހަމަ ދައްކާލާ ދަޅައެކެވެ.\nއުފާވެރިކަން ލިބެނީ ކޮންމެވެސް ގުޅުމެއްގައި އުޅުގެން ކަމަށް ގަބޫލުވުން.\nވަކި އުމުރަކަށް ދިއުމުން ތިމާ މީހާއަށް އުފާވެރިކަން ލިބޭނީ ހަމަ ވީހާވެސް އަވަހަށް ކައިވެންޏެއް ކޮށްގެން ކަމަށް ބައެއް އަންހެން ކުދިން ގަބޫލު ކުރެއެވެ. އެކަމަށްޓަކައި އަމިއްލަ ސިކުނޑިން ވިސްނުމަށްފަހު މީހަކާއި ހިތާވެ އަވަހަށް ކައިވެނި ކޮށްލައެވެ. ހަގީގީ އުފާލިބޭނީ ތިމާމީހާގެ އަމިއްލަ ނަފްސުގެ މައްޗަށެވެ. މީހެއްގެ ފަރާތުން އުފާވެރިކަމެއް ލިބިދާނެ ކަމަށް ގަބޫލު ކުރަންވާނީ އެކަމަކަށް ޔަގީންވާ ހިސާބުންނެވެ.\nރަނގަޅު ނުރަނގަޅު ލިސްޓު ހެދުން\nތިމާ ބޭނުންވާ ހުރިހާ ސިފަތަކެއް ހަޔާތުގެ ބައިވެރިޔާގެ އުޅުމުގައި ހުންނަކަމަށް ލިސްޓްކުރުމަކީ ރަނގަޅު ކަމެކެވެ. ނަމަވެސް ތިމާ ގޮވައިގެން ބާޒާރަށް ޖައްސާލާ ބޭނުންހާ އެއްޗެއް ގަނެދޭ މީހާއަކީ އެލިސްޓުގެ އެންމެ ކުރިން ޖާގަ ހޯދާ މީހާ ކަމުގައި ދެކިގަތުމަކީ ކުރެވޭނެ އެންމެ ނުރަނގަޅު ކަމެވެ. އަދި އެންމެ ނުރައްކާތެރި ކަމެވެ.\nގިނަ އަންހެނުން ފިރިމިހާއަކީ އެންމެ ރަނގަޅު މީހާ ކަމުގައި ބަލައި ގަންނަނީ އެމީހަކަށްޓަކައި ބަޒާރު އެއްކޮށް އެމީހާގެ މުށުތެރެއަށް ވައްޓާލަ ދޭމީހާއެވެ. މިފަދަ މީހަކު ލިބުމަށް އިންތިޒާރު ކުރާ އަންހެން ކުދިން މިޒަމާނުގައި މަދެއް ނޫނެވެ. މިކަމުގައި ވަގުތީ އުފަލެއް އޮތްނަމަވެސް އާޚިރުގައި ލިބޭ ހިތްދަތިކަން ނިހާޔަތަށް ބޮޑުވާނެއެވެ. އެފަދަ ފިރިއަކު ލިބުނަސް އެމީހަކު އެއަންހެންމީހާއި މެދު ލޯބީގެ ކުލުނެއް އެއްވެސް ވަރަކަށް ނުހުންނާނެ އެވެ. ގޭތެރޭގެ އުފާވެރިކަމެއް ނުލިބޭނެއެވެ. މިއީ ދުނިޔެ ދައްކާ ހަގީގަތެވެ.\nއަލަތު ކައިވެންޏާ އެކު ފިރިމީހާއަށް ދުއްޕާން ޖެއްސުން.\nމިކަމުގައި ގިނަ އަންހެން ކުދިން ފެއިލްވެއެވެ. ކައިވެނި ކުރުމަށްފަހު މާބޮޑަށް ފިރިމީހާއަށް ޕްރެޝާކޮށް އޭނަ ބޭނުންވާ ހުރިހާ ކަމެއް ހާސިލް ކުރުމަށް ފައިވިއްދާލާ ފިރިމީހާއަށް ދުއްޕާނަކަށް ވެއެވެ. މީގެ ނަތީޖާ ފުރަތަމަ ކޮޅުގައި ރަނގަޅުކަމަށް ގަބޫލު ކުރެވޭނެ އެވެ. ނަމަވެސް ވަކި ހިސާބަކުން ފިރިމީހާ ފޫހިވާގޮތްވެ ތަންކޮޅަށް ދުރުހެލި ވެލާނެއެވެ. އެކަން އަންހެންމީހާއަށް ނުވިސްނޭނަމަ ގުޅުން ދާއިމަށް ކެނޑިގެން ދާނެ އެވެ.\nވަކި އުމުރަކަށް ދިއުމުން ނޫނީ ކައިވެނި ނުކުރުން.\nގިނަ އަންހެން ކުދިން ގަބޫލު ކުރަނީ އެކުދިންގެ އުމުރުން ވަކި ވަރަކަށް ދިއުމުން ނޫނީ ކައިވެނި ކުރުން ރަނގަޅު ނޫންކަމަށެވެ. އެކަމަކު އެއީ ރަނގަޅު ވިސްނުމެއް ނޫނެވެ. އެންމެ މުހިއްމީ އުމުރެއް ނޫނެވެ. ހަރުދަނާ ވިސްނޭ ރަނގަޅު ސަޙުސިއްޔަތެއްގެ މީހަކަށް ވުމެވެ. ގެވެހި އަންބަކަށް ވުމަށް ތިމާގެ އަމިއްލަ ނަފްސް ތައްޔާރު ކުރުމެވެ. އެކަމަށް ފިލާވަޅު ހޯދާ އެކަން ރަނގަޅަށް ދަސްކުރުމެވެ. މަދު އަންހެން ކުއްޖަކު ނޫނީ މިފަދަ ގޮތަކަށް ނުވިސްނައެވެ. މިގޮތަށް ނުވިސްނޭނަމަ ޒަވާޖީ ހަޔާތުގެ އުފާވެރި ކަމެއް ނުލިބޭނެއެވެ.\nރަނގަޅު ފިރިންނާއި އަޅާނުލުން.\nވަރި ގިނަވާ އެންމެ ބޮޑު އެއް މައްސަލައަކީ ރަނގަޅު ފިރިން ބަލައި ގަންނަން ގިނަ އަންހެން ކުދިންނަށް ނޭގުމެވެ. މިޒަމާނުގައި އެއްވެސް އަންހެން ކުއްޖަކު ރަނގަޅު ފިރިއެއް ހޯދުމަކަށް ވިސްނުން ނުބަހައްޓައެވެ. ބަލަނީ އެމީހަކީ ރީތި މަޝްހޫރު މީހެއްތޯ އެވެ. އަދި ފައިސާ ހުރިތޯ ބެލުމެވެ. ހަގީގަތަކީ ބޭރަށް ފެންނަ ރީތިކަމާއި މަޝްހޫރު ކަމަކީ އެމީހެއްގެ ހަގީގީ ޝަޚްސިއްޔަތު ނޫންކަމެވެ. ބޭރުފުށުން ވަރަށް ސާދާ މީހެއް ނަމަވެސް އެތެރެފުށް ކުނިވެފައި އޮވެދާނެ ކަމީ ހަގީގަތެވެ.\nފުރާވަރުގެ އަންހެން ކުދިންގެ ވިސްނުން މިގޮތުގައި ހުންނަނަމަ އެއީ މައްސަލަ އެކެވެ. އަވަހަށް އެކަމުން ރައްކާތެރިވެ ހަރުދަނާ ރަނގަޅު މީހަކަށް ވުމަށް އަޒުމު ކަނޑައަޅާށެވެ. އުފަވެރި ހަޔާތެއް ހޯދުމަކީ އެމީހަކު އަމިއްލައަށް ކުރަން ޖެހޭ ކަމެކެވެ.\nފައިސާއަކުން ލިބޭނެ އުފާވެރިކަމެއް ނޯންނާނެއެވެ. އެއީ ހަމަ ވަގުތީ އުފަލެކެވެ. އަޅާލެވޭ ކުޑަކުޑަ ކަތިފިޔަވަޅަކުންވެސް ހުރިހާ ފައިސާއެއް ގެއްލި ހިނގައިދާނެ އެވެ. ނަމަވެސް ލޯތްބަކީ ކޯއްޗެއްކަން ދަސް ކުރާށެވެ. ވަފާތެރި ލޯތްބަކީ ދުވަހަކުވެސް ފިލައިގެން ނުދާނެ އުފާވެރި ޖަޒުބާތަކެވެ.


Eva furathama faharah Ryaasathah\nއީވާ ފުރަތަމަ ފަހަރަށް ރިޔާސަތަށް\nއީވާ، މިއަދު މަޖިލީހުގެ ރިޔާސަތުގައި\nނަވާރަވަނަ ރައްޔިތުންގެ މަޖިލީހުގެ ނައިބު ރައީސް ކަމުގެ މަގާމަށް އިންތިހާބުވެވަޑައިގަތް، ގަލޮޅު އުތުރު ދާއިރާގެ މެންބަރު އީވާ އަބްދުﷲ ފުރަތަމަ ފަހަރަށް ރިޔާސަތު ބަލަހައްޓަވައި ތާރީހުގެ ތެރެއަށް ވަޑައިގެންފި އެވެ.\nމަޖިލީހުގެ މެންބަރުކަން ދެ ދައުރު ކުރެއްވުމަށްފަހު، މިއަދު އީވާ މަޖިލީހުގެ ރައީސްގެ ގޮނޑިކޮޅުގައި އިށީނދެވަޑައިގެންނެވިއިރު އޭނާއަށް ލިބި ވަޑައިގެންނެވި އެ ޝަރަފަށް ގިނަ މަޖިލިސް މެންބަރުންނާއި އާންމުން ވަނީ މަރުހަބާ ވިދާޅުވެފަ އެވެ.\nއީވާ މިއަދު ރިޔާސަތު ބެލެހެއްޓެވީ ބާ ކޮމިޝަން އުފެއްދުމުގެ ބިލްގެ ބަހުސް މަރުހަލާގަ އެވެ. އެއީ މަޖިލީހުގެ ރައީސް މުހައްމަދު ނަޝީދު، ރިޔާސަތުން އެއްފަރާތްވެ ވަޑައިގަތުމަށްފަހު އެވެ. ގާތްގަނޑަކަށް ބައި ގަޑިއިރެއްހާއިރު އީވާ ރިޔާސަތުގައި އިންނެވި އެވެ. އެއަށްފަހު އަލުން ރައީސް ނަޝީދަށް ރިޔާސަތަށް ވަޑައިގެންނެވި އެވެ.\nއީވާއަކީ ފެހި ގާނޫނު އަސާސީގެ ދަށުން މަޖިލީހުގެ ރިޔާސަތު ބެލެހެއްޓެވި ދެވަނަ އަންހެން ބޭފުޅާ އެވެ. އާ ގާނޫނު އަސާސީއާއެކު އައި އިންތިގާލީ މަޖިލީހުގެ ނައިބު ރައީސްއަކަށް ސިއްރު ވޯޓަކުން ހޮވިވަޑައިގެންނެވީ އަނީސާ އަހުމަދެވެ. އެ މަގާމުގައި 2008 ވަނަ އަހަރުގެ އޮގަސްޓް މަހުން ފެށިގެން 2009 ވަނަ އަހަރުގެ މެއި މަހުގެ ނިޔަލަށް އަނީސާ ހުންނެވި އެވެ.\nރާއްޖޭގެ ގާނޫނު ހަދާ މަޖިލިސް ތިރިގެ އާއި މަތިގެ އެކުލެވޭ ގޮތަށް އޮތްއިރު މަތި ގޭގެ ރައީސްކަން ފާތިމަތު އިބްރާހިމް ދީދީ (ތުއްތު ގޮމާ) ފުރުއްވި އެވެ. އެއީ މަޖިލީހުގެ ރިޔާސަތު ބެލެހެއްޓެވި ފުރަތަަމަ އަންހެން ބޭފުޅާ އެވެ.\nބޮންޑޭއަށް އަނިޔާ ކުރި ވީޑިއޯ މަޖިލީހުގައި އަޅުވައިފި\nއީވާ އެދެނީ މެންބަރުންނާ އެއްވަރުގެ މުސާރައެއް


BREAKING: Ithuru Dhivessehgge Gain Covid-19 Ge Alaamaaithakeh Fenijje - Vaguthu\nސިޔާސީ މުވައްޒަފުން އެޗްޕީއޭގެ އުސޫލަށް ތަބާވުމެއް ނެތް! - 8 ގަޑިއިރު ކުރިން\nއިތުރު ދިިވެއްސެއްގެ ގައިން ކޮވިޑް-19 ގެ އަލާމާތްތަކެއް ފެނިއްޖެ\nގިލިލަންކަން ފުށީން ދިވެއްސަކު ކޮވިޑް-19 އަށް ޝައްކު ކުރެވޭ އަލާމާތްތަކެއް ހުރެގެން އޭނާގެ ޓެސްޓުތަކެއް ހެދުމަށް ނިންމާފައިވާކަމަށް އެޗްޕީއޭ އިން ހާމަކޮށްފިއެވެ.\nއެޗްޕީއޭ އިން ވިދާޅުވީ، ރައްކާތެރިކަމުގެ ގޮތުން އަމަލު ކުރަމުންދާ އުސޫލުގެ ދަށުން ކޮވިޑް-19 އަށް ޝައްކު ކުރެވޭ އަލާމާތްތައް ހުރެގެން ދިވެއްސެއްގެ ސާމްޕަލް ނެގުމާއި ޓެސްޓު ކުރުމުގެ މަސައްކަތް ކުރިއަށްދާ ކަމަށެވެ.\nއަދި ޓެސްޓުގެ ނަތީޖާ ލިބެން ދެން އެ ރިސޯޓް އޮތީ މޮނީޓަރިން ހާލަތުގައި ކަމަށް އެޗްޕީއޭ އިން ވިދާޅުވިއެވެ.\nއެޗްޕީއޭ އިން މިއަދު ހާމަކުރިގޮތުގައި، ކޮވިޑް-19 އަށް ޝައްކު ކުރެވޭ އަލާމާތްތަކެއް ހުރެގެންނާއި، ކޮވިޑް-19 ފެތުރެމުންދާ ގައުމަކުން އެނބުރި ރާއްޖެ އައިސްގެން ކަރަންޓިންކޮށްފައި ތިބީ 20 މީހެކެވެ. އަދި އެކެހެރިކޮށްފައި 12 މީހަކު ތިބިއިރު، ކޮވިޑް-19 އަށް ފައްސި (ޕޮޒިޓިވް)ވި 13 މީހުންގެ ތެރެއިން ތިން މީހަކަށް ދަނީ ހޮސްޕިޓަލްގައި ފަރުވާދެމުންނެެވެ.\nރާއްޖެއިން ކޮވިޑް-19 ފެނި، އެ ބަލި ފެތުރެމުންދާތީ، އާއްމު ސިއްހަތުގެ ކުއްލި ނުރައްކާލުގެ ހާލަތު ވަނީ އިއުލާނުކޮށްފައެވެ. އަދި ސްކޫލްތަކާއި ކޮލެޖްތައް ބަންދުކޮށް، މީހުން އެއްވެ އުޅޭ ތަންތަނަށް ނުދިއުމަށާއި، ޕާކުތަކާއި މައިޒާންތަކާއި، އަދި އެ ނޫނަސް ރައްްކާތެރިކަމުގެ މުހިންމު ފިޔަވަޅުތަކެއް ވަނީ އަޅާފައެވެ.\nމާޗް 16, 2020 19:35\nމާޗް 16, 2020 21:01\nއަލާމްތްތައް ފެނުނަސް އިރާދުކުރެއްވިއްޔާ ނުގެޓިވް ވާނެ\nމާޗް 16, 2020 21:21


SunOnline: Zidane anganee Ronaldo adhi Benzima varah avahah goal jahan fashaaneykamah!\nޒިދާން އަންގަނީ ރޮނާލްޑޯ އަދި ބެންޒެމާ ވަރަށް އަވަހަށް ލަނޑުޖަހަން ފަށާނޭކަމަށް!\nއަޙްމަދު މުޖްތަބާ 07 Nov 2017, 11:25\nރެއާލް މެޑްރިޑްގެ ފޯވަޑްލައިންގައި ހިމެނޭ އެންމެ މުހިއްމު ދެ ކުޅުންތެރީން ކަމަށްވާ، ކްރިސްޓިއާނޯ ރޮނާލްޑޯއާއި ކަރީމް ބެންޒެމާ -- ފޮޓޯ: ގެޓީ\nރެއާލް މެޑްރިޑްގެ އެންމެ މަޝްހޫރު ދެ ތަރީން ކަމަށްވާ، ކްރިސްޓިއާނޯ ރޮނާލްޑޯއާއި ކަރިމް ބެންޒެމާއަށް ކުރިމަތިވެފައިވާ ލަނޑު ނުޖެހުމުގެ ހިތްދަތި ދުވަސްތައް ނިމި، ވަރަށް އަވަހަށް އެ ދެކުޅުންތެރީންގެ ފަރާތުން ލަނޑުތައް ފެންނަން ފަށާނޭކަމަށް އެޓީމުގެ ކޯޗު ޒައިނުއްދީން ޒިދާން ބުނެފިއެވެ.\nރެއާލް މެޑްރިޑްގެ ފޯވާޑްލައިންގައި ހިމެނޭ އެންމެ މުހިއްމު ދެ ކުޅުންތެރީން ކަމަށްވާ ރޮނާލްޑޯއާއި ބެންޒެމާއަށް މި ސީޒަންގެ ލަ ލީގާގައި، އޮކްޓޫބަރު މަހުގެ މެދެއްހާ ހިސާބުން ފެށިގެން މިހާތަނަށް އައިއިރު ލަނޑެއް ކާމިޔާބުކުރެވިފައެއް ނުވެއެވެ. މިކަމާގުޅިގެން މި ދެކުޅުންތެރީންނަށްވެސް ވަނީ ގިނަ ބައެއްގެ ފާޑުކިޔުންތައް އަމާޒުވެފައެވެ. އެހެން ނަމަވެސް ކޯޗު ޒިދާން ބުނީ، މި މައްސަލައިގައި އެ ކްލަބުން އެއްވެސް ވަރަކަށް ނުވިސްނާ ކަމަށެވެ. އަދި އެކަމާހެދި ކޯޗުގެ ނިދިވެސް ނުގެއްލޭ ކަމަށެވެ.\nރެއާލް މެޑްރިޑްގެ ކޯޗް ޒައިނުއްދީން ޒިދާން އާއި ކްރިސްޓިއާނޯ ރޮނާލްޑޯ-- ފޮޓޯ: ގެޓީ\nސްޕެނިޝް ލީގުގައި ރެއާލުން މިހާތަނަށް 11 މެޗު ކުޅެފައި ވާއިރު، ލީގުގައި ރޮނާލްޑޯއަށް ކާމިޔާބުކުރެވިފައި ވަނީ އެންމެ ލަނޑެކެވެ. އަދި ބެންޒެމާއަށް ވެސް މި ސީޒަންގެ ލީގުގައި ކާމިޔާބުކުރެވިފައި ވަނީ އެންމެ ލަނޑެކެވެ. މިއިން ކޮންމެ ކުޅުންތެރިއަކުވެސް ވަނީ ހަތް ލީގު މެޗުގައި ކުޅެފައެވެ.\nއާދީއްތަ ދުވަހު ސްޕެނިޝް ލީގުގައި ލަސް ޕަލްމާސްއާ ދެކޮޅަށް ރެއާލް ކުޅުނު މެޗުން 3-0 ލަނޑުން އެޓީމު މޮޅުވި ނަމަވެސް، އެ މެޗުގައިވެސް ރޮނާލްޑޯއަށްވެސް އަދި ބެންޒެމާއަށް ވެސް ލަނޑެއް ކާމިޔާބުކުރުމުގެ އުފަލެއް ނުލިބުނެއެވެ. އަދި މެޗު ކުރިއަށް ދިޔަވަގުތު، ރެއާލްގެ ސަޕޯޓަރުން ބެންޒެމާއާ ދިމާކޮށް ހޭރުވަމުން ދިޔަ މަންޒަރުވެސް ފެނުނެވެ.\nމި ދެކުޅުންތެރީންނާ ގުޅޭގޮތުން ރިޕޯޓަރުންގެ ސުވާލުތަކަށް ޖަވާބުދެމުން ޒިދާން ބުނީ، މި ސީޒަންގެ ލަ ލީގާއަށް ބަލައިފި ނަމަ، އެ ދެކުޅުންތެރީން ޖެހި ލަނޑުތަކެއް ފެންނާން ނެތަސް އެ ކުޅުންތެރީންގެ ކުޅުމަށް ހަމަ ތައުރީފް ހައްގު ކަމަށެވެ.\n"ލަނޑު ނުޖެހޭތީ އެ ކުޅުންތެރީންވެސް ދެރަވޭ. އެހެން ނަމަވެސް އެ ކުޅުންތެރީންގެ މަސައްކަތް ފާހަގަކުރާން ޖެހޭ. މާކޯ އެސެންސިއޯ އިސްކޯ އަދި ކަސެމީރޯއަށް ލަނޑުޖަހާނޭ ފުރުސަތު ތަނަވަސްކޮށްދިނީ ރޮނާލްޑޯއާއި ބެންޒެމާ،" ޒިދާން ބުންޏެވެ.\nޒިދާން ބުނީ، ރޮނާލްޑޯއާ ބެންޒެމާއަށް ލަނޑު ނުޖެހޭ މައްސަލައިގައި ޓީމު ތެރޭގައި އެއްވެސް މައްސަލައެއް ނޫޅޭ ކަމަށާއި ހާލަތު ރަނގަޅު ކަމަށެވެ. އަދި ވަރަށް އަވަހަށް އެ ދެކުޅުންތެރީންގެ ފަރާތުން ލަނޑުޖަހާ މަންޒަރު ފެނިގެން ދާނޭކަން ޔަގީން ކުރެވޭކަމަށްވެސް ރެއާލްގެ ކޯޗު ބުންޏެވެ.